
הוועדה המשותפת לדיון בהצ"ח פיקוח אלקטרוני על עצור ועל אסיר משוחרר על תנאי
09/11/2014

הכנסת התשע-עשרה
נוסח לא מתוקן

מושב שלישי
<פרוטוקול מס' 2  >
מישיבת הוועדה המשותפת 
של ועדת המדע והטכנולוגיה ושל ועדת החוקה, חוק ומשפט

לדיון בהצ"ח פיקוח אלקטרוני על עצור ועל אסיר משוחרר על תנאי
יום ראשון, ט"ז בחשון התשע"ה (09 בנובמבר 2014), שעה 10:00
<סדר-היום:>
<הצעת חוק פיקוח אלקטרוני על עצור ועל אסיר משוחרר על תנאי (תיקוני חקיקה), התשע"ד–2014>
נכחו:

<חברי הוועדה:> 
משה גפני – היו"ר
דוד רותם – מ"מ היו"ר
אורית סטרוק
<מוזמנים:> 
	תג"ד שמעון בר גור
	–
	רח"ט כליאה, שב"ס, המשרד לביטחון פנים

	נצ"מ יוסי שפרלינג
	–
	רמ"ח סיור באג"מ, משטרת ישראל, המשרד לביטחון פנים

	גנ"מ יהודה יקותיאל ויזנר
	–
	הרב הראשי לשב"ס, המשרד לביטחון פנים

	בן ציון
	–
	רת"ח חקיקה, שב"ס, המשרד לביטחון פנים

	רפ"ק דורית סבן נוי
	–
	ק' תיאם והנחייה, חט' התביעות, משטרת ישראל, המשרד לביטחון פנים

	רפ"ק זאב חכים
	–
	רפרנט איזוק אלקטרוני, משטרת ישראל, המשרד לביטחון פנים

	רפ"ק קובי עזרא
	–
	ע' יועמ"ש, משטרת ישראל, המשרד לביטחון פנים

	ר"כ אולג גופרמן
	–
	ר' תחום מערכות אג"מ, שב"ס, המשרד לביטחון פנים

	ציון שי
	–
	מנהל יח' פיקוח אלקטרוני, שב"ס, המשרד לביטחון פנים

	שמוליק תקותיאל
	–
	ר' תחום תקציב שב"ס ומשרד, המשרד לביטחון פנים

	יואל הדר
	–
	יועמ"ש בט"פ, המשרד לביטחון פנים

	אריאל סיזל
	–
	עו"ד, ע' בכיר ליועמ"ש בט"פ, המשרד לביטחון פנים

	פרומית כהן
	–
	משנה ליועמ"ש שב"ס, המשרד לביטחון פנים

	עדי שגב
	–
	עו"ד, רפרנטית, פרקליטות המדינה, משרד המשפטים

	שירי לנג
	–
	ממונה על חקיקה, לשכה המשפטית, הנהלת בתי-המשפט, משרד המשפטים

	נעמה פויכטונגר
	–
	עו"ד, מחלקת ייעוץ וחקיקה פלילי, משרד המשפטים

	גיל שפירא
	–
	עו"ד, מנהל תחום חקיקה, הסנגוריה הציבורית, משרד המשפטים

	עדי שגב
	–
	עו"ד, פרקליטות המדינה, משרד המשפטים

	אמיר אדרי
	–
	רכז בט"פ, משרד האוצר

	ברכה וייס
	–
	מפקחת ארצית, הנהלת שירות מבחן מבוגרים, משרד הרווחה והשירותים החברתיים

	אודיה איפרגן
	–
	עו"ד, לשכה משפטית, משרד הרווחה והשירותים החברתיים

	ד"ר רותם אפודי
	–
	ראש תחום מחקר והדרכה, הרשות לשיקום האסיר

	שמשון וייס
	–
	עו"ד, לשכת עורכי-הדין

	אבי ילינק
	–
	יועץ בכיר, "G4S ישראל"

	יורם לוי
	–
	מנהל אגף הפיקוח האלקטרוני, "G4S ישראל"


<ייעוץ משפטי: >
נירה לאמעי-רכלבסקי
<מנהלת הוועדה:>
ענת לוי
<רישום פרלמנטרי:>
רונית יצחק
<הצעת חוק פיקוח אלקטרוני על עצור ועל אסיר משוחרר על תנאי (תיקוני חקיקה),> 
התשע"ד–2014
<היו"ר משה גפני:>
בוקר טוב, אני מתכבד לפתוח את ישיבת הוועדה המשותפת לוועדת המדע והטכנולוגיה וועדת החוקה, חוק ומשפט בראשותו של חבר הכנסת דוד רותם. 
<ענת לוי:>
הוועדה בראשותו של - - - 

<דוד רותם:>
לא, הוועדה היא בראשותו של משה גפני. 

<היו"ר משה גפני:>
הוועדה המשותפת היא בראשותי. ועדת החוקה היא בראשותו של דודו רותם. 
אני רוצה רק לסכם את הבעיות שהועלו בישיבה הקודמת: האחד זה סעיף 22א - לגבי הסמכת בעלי תפקידים טכנאים וסיירים, סעיף 22ב - דיווח המנהל לבית-המשפט, כתוב עשרה ימים והגענו להסכמה של חמישה ימים. על כל פנים, נוכל בסוף לדבר על הבעיות האלה, בגלל שבחלק מהן עדיין לא הגענו להסכמה. סעיף 22ג - תסקיר מעצר ביטול הוראת השעה. משרד האוצר כאן?

<אמיר אדרי:>
כאן.
<ענת לוי:>
הצלחנו.
<היו"ר משה גפני:>
לא הצלחנו. הם צריכים להיות כאן, אבל לא חייבים, בגלל שאני הולך להכניס בסעיף הזה - - -

<אמיר אדרי:>
היינו ממושמעים. בדיון קודם ביקשנו לא להגיע ואושר לנו.
<היו"ר משה גפני:>
אין לי טענות למשרד האוצר בכלל. אני אפילו לא זוכר שהיו לי פעם. אבל טוב שאתם פה, בגלל שמשרדי הממשלה רוצים שיהיה תסקיר ולא רוצים שתהיה הוראת שעה ויש בעיה אתכם בגלל התקצוב, אז נוסיף סעיף שיחייב אתכם לתקצב. חשוב שתהיה פה. אז נגיע לזה. 

<אמיר אדרי:>
בוא נדבר על זה כשזה יגיע.
<היו"ר משה גפני:>
סעיף 22ה(ב) - ביטול אי-תחולת סעיפים 60, 61. אני מבקש לומר שדיבר אתי השופט שפיצר מנהל בתי-המשפט, הוא די שכנע אותי בעניין שצריך לעשות שוני – היות שמדובר גם במעצר-בית אין דד-ליין או אין זמן שבו קובעים שבו מתבטל העניין אם לא מעמידים אותו לדין – הוא שכנע אותי שבאיזוק אלקטרוני גם צריך להיות משהו דומה. מה שאלך להצביע זה שנקבע זמן, בגלל לפעמים אין בכלל, לא קובעים, לא נוגעים בזה וזה לוקח המון זמן. לקבוע זמן, אבל לקבוע זמן ארוך. אבל שוב, גם על זה נדבר בהמשך.
סעיף 22ז - ביטול האפשרות של השר להכריז על מקומות מסוימים בהם לא ניתן לקיים פיקוח אלקטרוני. הנושא של המקומות שבהם לשר תהיה סמכות להכריז על מקומות מסוימים, לא נקבל את זה. אני מבין שחבר הכנסת רותם ואני לא נקבל את ההסכמה הזאת בה השר יכול להכריז על מקומות מסוימים שבהם לא יהיה איזוק אלקטרוני, ולכן גם על זה נדון. נמשיך את הדיון.
<נירה לאמעי-רכלבסקי:>
נקריא את 22ו ואז נוכל לדלג על 22ז, כי כאמור כבר דיברנו עליו, ונמשיך ל-22ח.
<היו"ר משה גפני:>
מה שאני מבקש, היות שביקשתי מגונדר משנה הרב יהודה יקותיאל ויזנר, הרב של שירות בתי-הסוהר, שיבוא לישיבה מכיוון שאנחנו עוסקים באיזוק אלקטרוני, האם אכן כפי שיש פה אישור של מכון צומת וכו' - האם הרב של שירות בתי-הסוהר יכול להסביר לוועדה את העניין הזה מבחינה הלכתית. הרי האיזוק האלקטרוני ניתן גם בשבתות ובחגים, האם יש בעיה? יש לך גם את ההזדמנות, הרב ויזנר, לתאר גם את השב"ס עכשיו, את רבנות שב"ס, האם אתה יכול לדבר בקצרה על הנושא הזה ולדבר על מה שנוגע לענייננו.

<יהודה ויזנר:>
רבנות שב"ס בדקה את כלל ההיבטים בפיקוח האלקטרוני בהתייחס למכשירים המכונים one-piece ו-two-pieces, ולמעשה, ישנם פתרונות הלכתיים טכניים במקומות המסוימים שישנה בעייתיות. אני יכול לומר שברוב הדברים אין בעייתיות. יצוין שרוב הבעיות אינן קיימות בהפעלה על-פי הנחיות או במידה רבה מאוד אף לא ברמת בדיעבד, אלא הרבה יותר קרוב לכתחילה. אני מדבר בהתייחס למפוקח. 

הנושאים שיש להקפיד עליהם – ואנחנו בעבר נתנו על זה את הדעת, והנחיות לדבר – הם בשלושה מישורים: הראשון הוא הפעלה מותאמת על-פי ההלכה של מרכז הנתונים המכונה "חמ"ל"; שניים, הפעלה מותאמת של המפוקח. נוציא דף הנחיות הלכתיות - צריכה להידלק נורה, צריך לוודא אותה, צריך לדעת שהוא לא יוצא סתם ככה מתחום המותר, כי אם הוא יוצא לכתחילה אז הוא יוצר לעצמו בעיה הלכתית. אלא אם כן הורשה בחלונות מותרים; והדבר השלישי, - - -
<היו"ר משה גפני:>
הוא ידע מזה?
<יהודה ויזנר:>
הוא ידע, סיכמתי עם אולג.
<היו"ר משה גפני:>
אולג, מי זה?

<יהודה ויזנר:>
זה שאחראי אצלנו על הקמת החפ'ק. 

<היו"ר משה גפני:>
לא, אני צריך שם ותפקיד, עם מי סיכמת? אנחנו פה בוועדה של הכנסת.

<יהודה ויזנר:>
בסדר. עם הגורמים המקצועיים שמפקחים על הפיקוח האלקטרוני. 

<היו"ר משה גפני:>
זאת אומרת, אם מישהו מקבל איזוק אלקטרוני והוא לא רוצה לחלל שבת, נניח, או שהוא כן רוצה, לא משנה, אבל הוא ידע שאם הוא עושה א', ב', ג', הוא מחלל שבת. הוא מקבל דף כזה?
<יהודה ויזנר:>
כן, הוא ידע. ואם הוא פועל על-פי הנחיות הוא לא יחלל שבת. 
<היו"ר משה גפני:>
זאת אומרת, זה שיצא שלא כמתוכנן - -
<יהודה ויזנר:>
כולל היתרים ברמה של - - -
<היו"ר משה גפני:>
- - אז הוא יעשה שתי פעולות: א', הוא יעבור על הוראות השב"ס, הוא יעבור על ההוראות שניתנו לו בבית-המשפט והוא יעבור על חילול שבת. 

<יהודה ויזנר:>
נכון. אנחנו הולכים לפי סדר אחר, אבל בסדר.
<היו"ר משה גפני:>
לא, הלכתי מהקל אל הכבד.

<יהודה ויזנר:>
הנושא השלישי הוא יישום הנחיות על-ידי החברה המפעילה. מצוין שגם ב- one-pieceיש לחברה מכשיר אחד לחוץ-לארץ ואחד לישראל, בהנחה שבישראל יש העניין של שבת. בחוץ-לארץ אין, באמת כל המכשירים אותו דבר. יש בידי רבנות השב"ס יכולת, כמו שנתבקשנו, לוודא את זה, לפקח, לדרוש מדי שנה בדיקה, עשינו את זה ונעשה את זה אם נידרש. כל זה אמור לגבי הדור הזה. כל מה שאומר, שאמרתי, אני לא מתייחס ל-GPS, שזה מחוץ לדיון כעת, שהוא בנושא ההלכתי - - - 

<היו"ר משה גפני:>
למה צריך פיקוח כל שנה?
<יהודה ויזנר:>
הבדיקה? 

<היו"ר משה גפני:>
למה צריך את הבדיקה כל שנה?

<יהודה ויזנר:>
כשאני נותן תעודת הכשר או מסמך שלי אני בודק לפחות כמה פעמים בשנה. אני לא מוציא חתימה מתחת ידי סתם.
<היו"ר משה גפני:>
זאת אומרת, מה שאתה אומר זה שאם עכשיו אנחנו הולכים לחוק קבוע – עד היום לא היה חוק קבוע, הייתה הוראת שעה שהוארכה ארבע פעמים – אם אנחנו הולכים לחוק קבוע - - - 

<דוד רותם:>
אנחנו צריכים להשאיר את זה בהוראת שעה.
<היו"ר משה גפני:>
את החוק?

<דוד רותם:>
כן.

<היו"ר משה גפני:>
לא. 
<אורית סטרוק:>
למה?

<היו"ר משה גפני:>
לא. אי-אפשר כבר בהוראת שעה, זה דבר שהוא לא חוקתי אפילו. אבל אם אנחנו הולכים לחוק הקבוע, מה שהממשלה מביאה, נצטרך להוסיף את הסעיף הזה שתהיה בדיקה לגבי הנושא של שבת וחגים, של רבנות שב"ס לפחות פעם בשנה. מי אחראי על זה?
<אולג גופרמן:>
- - -

<יהודה ויזנר:>
אין דבר כזה.
<היו"ר משה גפני:>
מה? רגע, אפשר להסתכל עלי. מי אחראי על זה? מי אחראי על האיזוק האלקטרוני בשב"ס? יש בעיה להכניס סעיף כזה? 

<ציון שי:>
בחוק? 
<היו"ר משה גפני:>
בחוק, כן.

<ציון שי:>
אפשר להכניס את זה. נעשה את זה באופן אוטומטי.
<היו"ר משה גפני:>
בסדר, צריך להוסיף, חצי משפט.

<פרומית כהן:>
צריך כל שנה אם זו אותה טכנולוגיה?
<בן ציון:>
זו אותה מערכת.

<יהודה ויזנר:>
אני נותן תעודת כשרות גם למטבח, נותן כל שנה, אני מחליף אותה בערב ניסן.

<שמעון בר גור:>
בהנחה שלא יהיה שינוי אז לא צריך.

<בן ציון:>
כן, אבל אתה מפקח על האוכל כל שנה, כל השנה. פה המכשיר לא - - -
<יהודה ויזנר:>
חבר'ה, אם דורשים ממני - - - 

<היו"ר משה גפני:>
רק שנייה. למה אתם מדברים בינכם לבין עצמכם? תגידו לי, אני רוצה לדעת, צריך או לא צריך? 
<שמעון בר גור:>
למה צריך אם אין שינוי? כל זמן שאין שינוי במכשור אז לא צריך, אין צורך.

<היו"ר משה גפני:>
יש שינוי, הולך להיות שינוי דרמטי, יש חוק. ברגע שזה יאושר בקריאה שנייה ושלישית במליאת הכנסת, יש חוק לראשונה במדינת ישראל שיש איזוק אלקטרוני, פיקוח אלקטרוני. והמשמעות של העניין שזה יכול לעבור שינויים רבים, זה יכול להיות עם GPS וזה יכול להיות בטלפון קווי, וזה יכול להיות באופנים שונים, והטכנולוגיה כל הזמן מתקדמת, כולכם יודעים את זה. גם החברה שמפעילה, גם אתם, ויכול להיות שיבוא שר לביטחון פנים או שיבוא מפכ"ל או שיבוא נציב שב"ס, ויגיד: אני רוצה עכשיו יותר מתקדם. יש חוק ויש לו אפשרות לעשות את זה. אני שואל, האם אפשר להכניס את העניין הזה? בגלל שיש גם כאלה שהם אסירים שומרי מצוות, שיהיה כתוב שלפחות אחת לשנה בודקים. 
<שמעון בר גור:>
או בכפוף לשינוי הטכנולוגיה.
<היו"ר משה גפני:>
או בכפוף לשינוי שיהיה באישור של רבנות שב"ס. אני לא מבקש שרבני הבד"צ יעשו את זה, הרב של השב"ס, הרבנות של השב"ס.

<ציון שי:>
לכן אנחנו אומרים: בכפוף לשינויים טכנולוגיים.

<היו"ר משה גפני:>
מאה אחוז. בסדר גמור.

<ציון שי:>
אין בעיה.
<היו"ר משה גפני:>
תצטרכי להוסיף את זה, נראה איפה ונתאם את הנוסח אתם.

<יהודה ויזנר:>
הדגשתי שכל זה אמור על הטכנולוגיה הקיימת, אינו מתייחס ל- GPSשצריך התייעצות וצריך - - -
<היו"ר משה גפני:>
בסדר, לכן הם אומרים בעצמם שצריך: כפוף לשינויים הטכנולוגיים, בוודאי, ברגע שיש שינוי צריך את האישור הזה, וזה לא אחת לשנה אלא ברגע שנעשה שינוי. נכון? תתקנו אותי אם אני טועה.

<שמעון בר גור:>
שינוי טכנולוגי מהותי, מקובל עלינו.
<היו"ר משה גפני:>
בסדר, אז צריך שיהיה פיקוח אחת לשנה או בשינויים טכנולוגיים מהותיים. הרב ויזנר, עוד משהו לגבי רבנות שב"ס? חברי הכנסת - - - כשמגיעים לזה אז שנדע בקשר לרבנות, הדתיים שבינינו. טוב, לא חשוב.
<יהודה ויזנר:>
רבנות שב"ס נותנת שירותים לכולם, ללא הבדל דת, גזע ומין. 

<דוד רותם:>
מי פה דתי?
<היו"ר משה גפני:>
דווקא כולם חברי כנסת דתיים פה.

<דוד רותם:>
איך אמרת לי פעם? שאני לא דתי בכלל.

<היו"ר משה גפני:>
לא, לגבי השב"ס אתה דתי.
<היו"ר משה גפני:>
תודה רבה. תמשיכי הלאה.

<נירה לאמעי-רכלבסקי:>
"תחולת הוראות 
22ו.
הוראות סעיפים 47, 48(ב1) עד (ה), 49 עד 51 ו-55 יחולו בשינויים המחויבים גם על מעצר בפיקוח אלקטרוני."
נעמה, אולי תסבירי.

<דוד רותם:>
מה זה הסעיפים האלה?

<היו"ר משה גפני:>
רק שנייה, לפני זה, הרב ויזנר, אתה הולך? ראיתי שסגרת את התיק.

<יהודה ויזנר:>
לא.

<היו"ר משה גפני:>
אתה פה. בגלל שאני הולך להציע בסוף, גם דיברתי עם מנהל בתי-המשפט, יש לנו את הבעיה שמתגלגלת מוועדת החוקה עוד מתקופתו של שאול יהלום שהיה יושב-ראש הוועדה, לגבי שני ימי חג ושבת.

<יהודה ויזנר:>
ראש השנה.
<היו"ר משה גפני:>
כן, שני ימי ראש השנה ושבת. אמרתי שני ימי חג, הכוונה לראש השנה. יש שלושה ימים ואי-אפשר לפגוע בעניין הזה, בן-אדם לא יכול להיות סתם, הרי הוא נעצר ואחרי זה ביום ראשון בבוקר יבוא שופט וישחרר אותו בערובה. יכול להיות שנבקש בחוק, אני צריך לבוא בדברים. הוא אמר לי גם שזה רעיון טוב, שבמקרים שעציר מבקש, הוא יקבל איזוק אלקטרוני לשלושת הימים האלה. זה לא יפתור את כל הבעיה, אבל יפתור חלקית. יש לי נקיפות מצפון, הייתי חבר בוועדת החוקה ולא היה פתרון לעניין הזה. יש אנשים שמחללים שבת, בסופו של דבר חלק גדול ללא צורך. 

<יהודה ויזנר:>
המציאות היום היא שביום השני של ראש השנה הם מוסעים, מי שרוצה, - - -
<היו"ר משה גפני:>
כן, אני יודע את ההנחיה של גרוניס שניסה באמת לצמצם את זה, ואני משבח אותו על כך, אבל זה לא פותר את הבעיה.
<יהודה ויזנר:>
יש פתרונות. 

<היו"ר משה גפני:>
אז תדע שאני מתכוון להעלות את העניין הזה.

<יהודה ויזנר:>
אם אתה רוצה שאשאר.

<היו"ר משה גפני:>
אני חושב שחשוב, אני לא יודע, תלוי בזמן שלך. הייתי צריך אותך לסעיף הזה, אבל איך שאתה רוצה. הלאה, הסבר.
<נעמה פויכטונגר:>
בסעיף 22ו יש יבוא מסוים של סעיפים אחרים מתוך חוק המעצרים להקשר של הפיקוח האלקטרוני. מדובר בסעיפים שמסדירים את כל הנושא של ערובה, ערובה שיש למישהו שנמצא במעצר-בית, הסדרים שנוגעים לערב, להמצאת הערובה. מכיוון שפיקוח אלקטרוני בעצם יכול להתלוות גם - - - 

<היו"ר משה גפני:>
מה זה "בשינויים המחויבים"? 

<נעמה פויכטונגר:>
זאת אומרת, שאם כתוב שם גורם ממונה שבמקרה הזה הוא גורם אחר, זה - - - שהם מובנים מאליהם. 
<היו"ר משה גפני:>
יש בעיה עם זה?

<נירה לאמעי-רכלבסקי:>
לא.
<היו"ר משה גפני:>
הלאה. 

<נירה לאמעי-רכלבסקי:>
במקרה שהשופט ירצה להחיל ערובה.

<היו"ר משה גפני:>
בסדר, הלאה.

<נירה לאמעי-רכלבסקי:>
22ז זה בעצם סעיף שכבר השתהינו עליו. זה הסעיף של הצו. 

אז אני עוברת ל-22ח -

	
	
	"מינוי מנהל הפיקוח האלקטרוני וסמכויותיו
	22ח.
	(א)
הנציב כהגדרתו בפקודת בתי הסוהר [נוסח חדש], התשל"ב–1971 (להלן – פקודת בתי הסוהר), ימנה סוהר בכיר כהגדרתו בפקודה האמורה (בסימן זה – סוהר בכיר) לתפקיד מנהל הפיקוח האלקטרוני.

	
	
	
	
	
	
	(ב)
המנהל יהיה אחראי על כל אלה: 

	
	
	
	
	
	
	
	(1)
פיקוח על עמידתם של המפוקחים בתנאי תכנית הפיקוח שנקבעה להם;

	
	
	
	
	
	
	
	(2)
ביצוע פעולות בקרה על הפעלת הפיקוח האלקטרוני ועל פעילות החברה המפעילה;

	
	
	
	
	
	
	
	(3)
תיאום בין הגורמים השותפים להפעלת תכנית הפיקוח;

	
	
	
	
	
	
	
	(4)
קביעת תכניות פרטניות לליווי סוציאלי של מפוקחים, אם סבר כי הדבר נדרש בנסיבות העניין, וכן פיקוח על ביצוע התכניות האמורות;

	
	
	
	
	
	
	
	(5)
כל תפקיד אחר שהוטל עליו לפי הוראות החוק.

	
	
	
	
	
	
	(ג)
	(1)
המנהל יהיה רשאי לאשר יציאה חד-פעמית של המפוקח ממקום הפיקוח שלא בהתאם לתנאי תכנית הפיקוח, במקרים המפורטים להלן:

	
	
	
	
	
	
	
	
	(א)
המנהל מצא כי הדבר נדרש בשל צורך רפואי דחוף או טעם דחוף אחר, ובלבד ששוכנע כי יש הצדקה לכך וכי העניין אינו סובל דיחוי;

	
	
	
	
	
	
	
	
	(ב)
היציאה ממקום הפיקוח נדרשת לצורך הופעת המפוקח לפני הממונה או לפני סוהר בכיר שהנציב הסמיכו לכך, כדי לטעון את טענותיו בעניין הפסקת תכנית הפיקוח, הכל כאמור בסעיף 22ט(ב)(3);

	
	
	
	
	
	
	
	(2)
המנהל יתעד בכתב את החלטתו לפי סעיף קטן זה ויודיע עליה לחברה המפעילה, לתובע, למשטרת ישראל ולבית-המשפט."


<היו"ר משה גפני:>
יש הערות?
<נירה לאמעי-רכלבסקי:>
הייתה לנו הערה כללית לגבי הכשירות או ההכשרה או הדרגה של אותו מנהל שיש לו, כאמור, סמכויות נרחבות, גם אישורי יציאה בעצם ממעצר, קביעת תוכניות לליווי סוציאלי של מפוקחים, הוא גם קובע את תוכנית הליווי הסוציאלי וגם מפקח על ביצוע התוכנית האמורה. והטענה הייתה שיכול להיות שאנחנו צריכים כאן מישהו שיש לו הכשרה מסוימת, בין אם בעבודה סוציאלית או בקרימינולוגיה או ידע משפטי.
<היו"ר משה גפני:>
בבקשה.

<שמעון בר גור:>
אם אני לא טועה, אני חושב שההסתייגויות היו לגבי הסעיף הבא, לגבי מי שמחליט.
<נירה לאמעי-רכלבסקי:>
ההערה הייתה גם לגבי הממונה הזה ביתר שאת, כי שם יש סמכויות מעין שיפוטיות. 

<נעמה פויכטונגר:>
יש לו סמכויות.
<שמעון בר גור:>
פה אנחנו מתנגדים. בסופו של דבר שב"ס אחראי על הניהול, שב"ס מפעיל יחידות שונות, אורגניות שונות. אני מציע להשאיר את הנושא הזה בתחום הניהול של נציב בתי-הסוהר ולא לקבוע פה תנאי כשירות ספציפיים, מה גם שאין פה איזושהי סמכות שיפוטית או מעין שיפוטית של אותו אחד. זו סמכות מינהלית כמו מפקד בית-סוהר, מפקח יחידת צור, הממונה על עבודות שירות. אני לא חושב שפה יש מקום לקבוע תנאי כשירות. 
<היו"ר משה גפני:>
מה ההגדרה של סוהר בכיר?
<שמעון בר גור:>
סגן גונדר ומעלה.
<פרומית כהן:>
שהוא ממונה רק בסמכות השר.
<שמעון בר גור:>
הוא ראש היחידה.

<היו"ר משה גפני:>
מאיפה אני יודע שזה סגן גונדר ומעלה?

<שמעון בר גור:>
כי זה רשום בפקודת בתי-הסוהר, זו ההגדרה.

<היו"ר משה גפני:>
הבנתי. זה סוהר בכיר.

<שמעון בר גור:>
כן.

<היו"ר משה גפני:>
בבקשה.

<גיל שפירא:>
בהתייחס לסעיף קטן (ג), חשוב לחדד כאן אולי איזושהי נקודה ואולי צריך לשנות כאן את הניסוח. סעיף קטן (ג) מדבר על מצבי חירום למעשה, שבהם נדרשת יציאה שלא ניתן לקבל לגביה אישור של בית-משפט. זה יכול להיות עניין של צורך רפואי דחוף או דברים שלפעמים נעשים בשעות שאין זמינות מלאה או שלא יודעים למי לפנות. לכן, אנחנו מציעים: א', אולי שתהיה גם אפשרות לפנות בעניין הזה לא רק למנהל אלא אם יש קצין תורן או כל גורם אחר שמאייש 24 שעות ביממה, וגם אפשרות של פרסום דרכי תקשורת לעניין הזה, כי אדם - - -
<שמעון בר גור:>
המשל"ט יהיה 24 שעות.
<גיל שפירא:>
אבל הוא לא רשאי לאשר. מי שרשאי לאשר לפי הסעיף זה רק המנהל.

<שמעון בר גור:>
- - -
<גיל שפירא:>
אין לי בעיה, אני רק מעלה את זה, מחדד את הנקודה הזו. כי צריך לקחת בחשבון שלפעמים מדובר כאן באמת בחיי אדם או בדברים שמתרחשים בשעת לילה או בשעה שאין זמינות מלאה, אז צריך להתייחס כאן גם לאפשרות שאולי מישהו שהוסמך על-ידי המנהל או סגנו או מישהו אחר שיכול לתת פתרון, מענה, אם המנהל למשל לא נמצא בארץ.
<היו"ר משה גפני:>
מה קורה אם ההוא קיבל התקף שצריך לקחת אותו עכשיו לבית-חולים, המנהל ישן. 
<גיל שפירא:>
וגם למי להתקשר. צריך גם פרסום - - -
<שמעון בר גור:>
יש משל"ט ויש טלפון מול המנהל, זה נותן תשובה. בשביל האישור הטלפוני הזה לא צריך, עם כל הכבוד, תנאי כשירות. 

<גיל שפירא:>
שמעון, אני לא מבקש תנאי כשירות.

<שמעון בר גור:>
לא, בסדר.

<היו"ר משה גפני:>
שמעון, תראה, היות שמדובר בחקיקה, אני לא יודע מה צריך ומה שלא צריך, תגיד לי מה קורה אם אחד מאלה עם האיזוק האלקטרוני קיבל התקפה, התקפה שמסכנת את חייו, או שאפילו לא מסכנת את חייו, אבל התקפה שלדעת כולם הוא חייב לטוס עכשיו לבית-החולים – סתם דוגמה, זה יכול להיות גם דוגמאות אחרות – והמנהל ישן כדרכם של בני-אדם שהם נוהגים לישון מפעם לפעם.
<שמעון בר גור:>
כבוד היושב-ראש, תנאי הכשירות לא יגרמו לבן-אדם להיות ער או לא ער. 
<פרומית כהן:>
לא, הוא לא מדבר על תנאי הכשירות.

<גיל שפירא:>
זה לא קשור לתנאי כשירות בכלל.
<היו"ר משה גפני:>
תנאי כשירות קיבלתי. נדבר על זה בסעיף הבא. אומר מהסנגוריה הציבורית, הוא מעלה טענה שאני חושב שהיא טענה נכונה.
<שמעון בר גור:>
בסדר, מקובל.
<היו"ר משה גפני:>
לא, מקובל זה לא מספיק בגלל שאנחנו צריכים לתקן את החוק, לכתוב את זה בחוק. מה אתה מציע לכתוב? איך פותרים את הבעיה? על-פי החוק, אם החוק הזה עובר ככה, אי-אפשר לשלוח אותו, אם שולחים אותו לבית-חולים עוברים על החוק בגלל שהמנהל ישן. 

<קריאה:>
מעירים אותו.

<היו"ר משה גפני:>
מעירים אותו, תודה רבה. אז אני מציע שנכתוב את זה בחוק, שאם המנהל ישן נעיר אותו.

<שמעון בר גור:>
אדוני, שירות בתי-הסוהר עובד 24 שעות ביממה, זה לא המקרה, אני לא חושב שזה צריך להיות כתוב בחוק.
<שמשון וייס:>
הוא לא נותן שירות 24 שעות ביממה. כשחברי פה אומר להתקשר למשל"ט, אז מהניסיון בשטח שכשיש איזושהי בעיה דחופה ומתקשרים למשל"ט אז תחכה לבוקר, הקצין התורן לא יכול לאשר.
<שמעון בר גור:>
אפשר להכשיר מי מטעמו אבל - - -
<היו"ר משה גפני:>
יש לי רק בקשה, אל תתעקשו סתם, אני אתכם. זה לא שאתם יושבים בצד אחד של המתרס ואני בצד השני. היות שמדובר על חקיקה, הסמכות בחוק כדי להוציא את האיש הזה לבית-חולים – סתם, זה יכול להיות גם דוגמאות אחרות פחות קיצוניות וחמורות – הם רק בידי המנהל, בידי איש אחד בלבד. ואני שואל, למה לא במצבי חירום להוסיף עוד מישהו שיוכל במצב כזה גם לתת אישור? 

<קריאות:>
- - -

<שמשון וייס:>
אפילו שלא במסגרת שעות הפעילות, רק במצבי חירום.

<היו"ר משה גפני:>
אני מדבר שלא בשעות הפעילות, מדובר על אחד שקיבל התקף, שהוא צריך ללכת לבית-חולים, מה הוא, - - -
<קריאות:>
- - -

<היו"ר משה גפני:>
סליחה, רגע, דקה, חברת הכנסת אורית סטרוק. מה זה? אין לכם דרך ארץ לחברי כנסת. בבקשה. סתם, סתם.
<אורית סטרוק:>
אני אומרת שזו לא שאלה אם אתה מוסיף עוד אדם, אלא אם אתה קובע בחוק את החובה של אותו אדם להיות זמין, כי הזמינות פה היא השאלה.

<היו"ר משה גפני:>
אבל אם המנהל ישן או בחו"ל? 

<אורית סטרוק:>
יכול להיות שיהיו לך עשרה אנשים – עזוב ישן, הרי הם לא כל הזמן זמינים לטלפונים, לפניות, לפקסים, אתה צריך לקבוע בחוק את הזמינות שלו ברמה מאוד גבוהה. 

<שמעון בר גור:>
אדוני, אין בעיה - - - 
<היו"ר משה גפני:>
אז למה שלא יהיה גם הסגן שלו במקרי חירום שיוכל גם לתת או מישהו - - - 

<שמעון בר גור:>
כל מי שהוסמך מטעמו.

<אורית סטרוק:>
זה לא משנה אם יהיה לו סגן, זה משנה שיהיה לו סגן, אבל מה שיותר חשוב, שתהיה לו חובה להיות זמין.
<דוד רותם:>
משרד המשפטים רוצה להגיב.
<קריאות:>
- - - 
<היו"ר משה גפני:>
רבותי, סיכמנו כבר שזה לא כולל פה שלומדים בחברותא, מה לעשות. נעמה, בבקשה.

<נעמה פויכטונגר:>
לפני שאתייחס רגע לפתרון הפרקטי, אני רק רוצה להגיד משהו על הרקע של הסעיף. נכון להיום המצב הוא שבהיעדר הסעיף הזה, היום רק בית-המשפט מוסמך לאשר חלונות. התוכנית הרי פועלת כמה וכמה שנים, והיו מצבי חירום ואנשים יצאו לחדר מיון. במקרים כאלה, בהיעדר אפשרות להסדיר את זה מלכתחילה, קודם כול תמיד יש עניין של מדיניות האכיפה או נרשמת הפרה, מבררים לראות מה קרה בהפרה, יש תעודה מחדר מיון, ממילא הרשויות לא מתייחסות לזה כהפרה. זאת אומרת שבדיעבד אדם לא יינזק במצב הזה. אלא שאנחנו רוצים להסדיר את זה מראש, אנחנו לא רוצים פתרונות שבדיעבד. ולכן, בהצעת החוק באמת הוכנסה מלכתחילה סמכות למנהל. 
אנחנו כן רואים בסמכות סמכות חריגה כי בעצם הוא נכנס בנעליו של בית-משפט שהורה על מעצר בתנאי פיקוח אלקטרוני, זה מאפשר לו עוד חלון בשיקול דעת עצמאי של גורם מינהלי. זה לא דבר של מה בכך, ולכן, גם אם אני מסכימה שצריך פתרון כמנהל, אף פעם אי-אפשר להבטיח את זמינותו המלאה. אני לא חושבת שאפשר להסכים שבחוק זה יהיה איזשהו גורם אחר שלא זיהינו אותו, שלא קבענו את דרגתו, כי הסמכות היא סמכות כבדה. בעיני גם במישור הפרקטי - - - 

<היו"ר משה גפני:>
הבנתי. הנציב שממנה את המנהל. אנחנו יכולים להוסיף שהנציב יכול למנות עוד אדם שהוא הסגן של המנהל או לא חשוב מה, אדם שמראש הוא יודע מיהו, למקרי חירום כפי שמופיעים בסעיף ג(1)(א). במקרה והמנהל איננו זמין להוסיף את זה.
<נעמה פויכטונגר:>
אז מי יהיה האדם?
<היו"ר משה גפני:>
שהנציב הסמיך.

<קריאות:>
- - -

<נעמה פויכטונגר:>
הממונה עצמו.
<היו"ר משה גפני:>
ואז אנחנו פותרים את הבעיה שאת מעלה שהיא בעיה נכונה. בבקשה.

<שמעון בר גור:>
אין לנו בעיה עם זה. אני גם חושב שמיותר שהנציב יסמיך. 
<גיל שפירא:>
ברור, שהמנהל.
<שמעון בר גור:>
אפשר שהאצלת סמכות מהמנהל לפקוד. לא צריך בכל דבר ללכת למעלה.
<היו"ר משה גפני:>
בסדר, רק למקרי חירום שבהם יש צורך דחוף והוא לא זמין.
<נירה לאמעי-רכלבסקי:>
עדיף שהנציב יסמיך אם אנחנו כותבים בחוק. 

<היו"ר משה גפני:>
עדיף שהנציב יעשה את זה. פעם אחת, זה הכול, זה לא - - -
<נירה לאמעי-רכלבסקי:>
עדיף שהנציב יסמיך, הרי בכל מקרה הסמכות - - -
<נעמה פויכטונגר:>
גם אני מציעה שיהיה כתוב שזה רק כשהמנהל משום מה לא יכול לתת מענה. לא שיש מקום - - -

<היו"ר משה גפני:>
נכון, לא זמין.

<גיל שפירא:>
נבצר ממנו, כן.
<היו"ר משה גפני:>
בסדר.

<נירה לאמעי-רכלבסקי:>
ועדיין יהיו מקרים שאדם יקבל התקף לב ויזמינו אמבולנס ויהיה חיווי על הפרה ויבדקו אותו, ובכל מקום בחוק הזה - - -
<גיל שפירא:>
ברור, אבל זה יכול לצמצם.

<היו"ר משה גפני:>
אבל מאוד חשוב שהמחוקק נתן את דעתו לעניין וזה גם מופיע בחוק. אז גם אם לא מוצאים אף אחד מהם ושולחים אותו לחדר מיון, תמיד יוכלו להגיד שהמחוקק נתן את דעתו בהסכמת כולם שבמקרה חירום כזה יש עוד סמכות שאין אותה במקרה רגיל. 

<גיל שפירא:>
כולל את עניין הזמינות, אדוני? 

<היו"ר משה גפני:>
כן, ודאי. בבקשה.
<רותם אפודי:>
אני רוצה להתייחס בבקשה - - -

<היו"ר משה גפני:>
בפעם הקודמת היה מישהו אחר.

<רותם אפודי:>
היה דיאמנט מחיפה. אני לא כל כך יודעת אם דיברתם לעניין הסעיף הקודם, לעניין המכסות של אסירים משוחררים מול עצורים, דובר?

<נעמה פויכטונגר:>
כן.
<עדי שגב:>
כן.
<היו"ר משה גפני:>
לא סיכמנו עדיין, אבל דובר.

<רותם אפודי:>
לא אוסיף, אני רק רוצה לומר שזו בעיה מאוד גדולה אצלנו.

<היו"ר משה גפני:>
אבל אנחנו לא דנים בזה עכשיו, נדון בזה.

<רותם אפודי:>
אבל לעניין סעיף (4) - קביעת תוכניות פרטניות, לגבי אסירים משוחררים מי שקובע את תוכניות השיקום זו הרשות לשיקום האסיר. 

<נעמה פויכטונגר:>
אבל זה כתוב בחלק הבא של החוק, עוד לא הגענו אליו.
<היו"ר משה גפני:>
איפה (4)?

<גיל שפירא:>
ב-22ח(ב)(4).
<היו"ר משה גפני:>
לא הבנתי, מה זה 22ח(4)?

<רותם אפודי:>
קביעת תוכניות פרטניות לליווי סוציאלי, דובר שזה בסמכות המנהל, אז אני רוצה שיובהר שזה לא לעניין אסירים משוחררים, זה לעניין עצורים. 

<נעמה פויכטונגר:>
אדוני, בסעיף 13א רבתי (ב) בחלק הבא של החוק יש התייחסות מפורשת לאסירים ולחוות דעת של הרשות לשיקום האסיר.
<רותם אפודי:>
תודה.

<היו"ר משה גפני:>
היועץ המשפטי, יואל.

<יואל הדר:>
יש לנו כנראה תקלה שלנו פה. הנציב לא ממנה קצינים בכירים, סוהרים בכירים, אלא השר, אז צריך לתקן גם בסעיף 22.
<היו"ר משה גפני:>
לא יודע.

<יואל הדר:>
פקודת בתי-הסוהר קובעת.

<היו"ר משה גפני:>
לא מעניין אותי, דבר עם השב"ס, אם יש הסכמה אז זה בסדר. 

<פרומית כהן:>
הנציב ממנה והשר מאשר.
<נעמה פויכטונגר:>
התפקיד עצמו? גם לתת לו את התפקיד?
<יואל הדר:>
כן, השר.
<היו"ר משה גפני:>
בסדר, מה שתסכימו ביניכם מקובל עלי.

<יואל הדר:>
אז זה גם לגבי האיש עצמו המנהל וגם ממלא מקומו.

<היו"ר משה גפני:>
למה הייתה לכם תקלה בעניין הזה?
<יואל הדר:>
כי פספסתי את זה.
<היו"ר משה גפני:>
חשבתי שמישהו בשב"ס נגד השר. 

<יואל הדר:>
לא, לא.
<היו"ר משה גפני:>
לא? למה באמת לא? לא חשוב.

<פרומית כהן:>
זה פשוט איך שהחוק מנוסח בפקודת בתי-הסוהר.
<יואל הדר:>
אנחנו בני-אדם.

<נעמה פויכטונגר:>
מוסכם שנבהיר את זה מול היועצת המשפטית בנוסח?
<היו"ר משה גפני:>
כן.

<נירה לאמעי-רכלבסקי:>
קבענו כרגע איזשהו נוסח שאני מבינה שקיבלתי אישור לגביו מכם, לגבי ההסמכה של נציגי החברות המפעילות בשטח, זאת הסמכה של הנציב. 
<יואל הדר:>
אז זה בסדר. 
<נירה לאמעי-רכלבסקי:>
האם זה משליך גם על זה?

<יואל הדר:>
זה משהו אחר, זה לא קשור.

<נעמה פויכטונגר:>
הדרגות הבכירות, הפקודה.
<נירה לאמעי-רכלבסקי:>
כי שם זה לא הגיוני שהשר יתחיל להסמיך סיירים וטכנאים, שם כתבתי את הנציב. 

<היו"ר משה גפני:>
את צודקת. תגיעו להסכמה לגבי הנוסח.

<נירה לאמעי-רכלבסקי:>
שם אין צורך מבחינתכם לשנות את זה.

<יואל הדר:>
לא, רק לגבי מינוי של קצינים בכירים, משטרה, שב"ס, זה השר. 
<היו"ר משה גפני:>
בסדר.

<אריאל סיזל:>
יש לנו את המודל הזה לגבי מי הממונה. הממונה, כתוב שם: השר ממנה את הממונה, אני חושב שגם למנהל היחידה זה יהיה.
<יואל הדר:>
אז זה אותו דבר, אנחנו קוהרנטיים לגבי העניין הזה.
<היו"ר משה גפני:>
בסדר, מקובל עלי, אבל שלא יתנהל ויכוח על העניין הזה, תגיעו להסכמה עם השב"ס.

<נירה לאמעי-רכלבסקי:>
לצורך סעיף 22ח הסגן בעצם מופיע בחוק רק לעניין איזושהי נבצרות של המנהל.

<היו"ר משה גפני:>
זה לא חייב להיות הסגן. זה יכול להיות כל אחד שימנו אותו. לכאורה זה הסגן, אבל כל אחד שימנו אותו, שמתאים לעניין הזה, שבשעת חירום הוא יהיה זה שמוסמך לאשר את היציאה שלו. 

<יואל הדר:>
מי שימונה.

<נירה לאמעי-רכלבסקי:>
זה אדם שהשר מאשר אותו מלכתחילה.

<היו"ר משה גפני:>
כן. הלאה. עוד הערות?

<פרומית כהן:>
אז זה לא יהיה הסגן שלו.

<נירה לאמעי-רכלבסקי:>
לא בהכרח נקרא לזה "סגן".

<היו"ר משה גפני:>
לא סגן, מי שהסמיכו אותו. בבקשה.

<אורית סטרוק:>
אולי פספסתי, אבל דיברנו בישיבה הקודמת על הנושא של יציאה ללימודים של בגירים כמו קטינים, מה קרה עם זה? זה ב- 22ד(1)(ג)(2).
<היו"ר משה גפני:>
את זה לא כתבת.

<נירה לאמעי-רכלבסקי:>
דיברנו על זה בוועדה.

<היו"ר משה גפני:>
לא קיבלנו החלטה. סיכמנו עם זה משהו בסוף?
<נירה לאמעי-רכלבסקי:>
לא, היה איזשהו דיון קצר ולא התקבלה בעניין הזה החלטה.
<היו"ר משה גפני:>
לכם הייתה איזו החלטה לגבי לימודים? מה שחברת הכנסת סטרוק מעלה.
<נעמה פויכטונגר:>
דיברנו בדיון שלימודים של בגירים מבחינת רמת האינטרס, לטעמנו, לא מספיקה כדי שהחוק יגדיר בפירוש.
<היו"ר משה גפני:>
ועבודה?
<נעמה פויכטונגר:>
עבודה נכנסת להצעת החוק.

<היו"ר משה גפני:>
למה? במה זה שונה? מה שונה עבודה?
<נעמה פויכטונגר:>
עבודה - בדרך כלל מדובר על אדם שצריך לפרנס את משפחתו, ואנחנו רוצים לאפשר למשפחה להמשיך להחזיק מעמד. מה גם שעבודה זו מסגרת ששומרת על אדם קצת יותר ממושמע מאשר סטודנט שיושב בקמפוס ובקפיטריה.
<היו"ר משה גפני:>
ולימוד בבית-ספר תיכון? 

<שמשון וייס:>
זה קטין.

<נעמה פויכטונגר:>
לימוד בבית-ספר תיכון נכנס למעשה כשאנחנו מדברים על לימודים של קטינים. אין הרבה בגירים בבתי-ספר תיכוניים. 

<נירה לאמעי-רכלבסקי:>
את זה אפשר לתקן. אני חייבת להגיד לכם שאני מופתעת אפילו מהיציאה לעבודה, כשאני חושבת על זה שאתם - -

<נעמה פויכטונגר:>
זה נכון שזה לא מובן מאליו.

<נירה לאמעי-רכלבסקי:>
- - מטילים על שופט משימה להחליט שהאדם הזה לא ראוי לשחרור בערובה, הוא מסוכן מדי בשביל זה, ואז אתם מאפשרים יציאה לעבודה.

<נעמה פויכטונגר:>
אני מסכימה שזה לגמרי לא מובן מאליו.

<נירה לאמעי-רכלבסקי:>
זה קצת מפליא אותי.

<נעמה פויכטונגר:>
למעשה, יציאה לעבודה יכולה להיות בטעמים החריגים בסיפה, אם שופט חשב שיהיו לו סיבות מיוחדות.

<נירה לאמעי-רכלבסקי:>
פה בעצם אומרים לשופט: תגיד קודם כול שהאדם הזה מסוכן ולכן איננו יכול להשתחרר בערובה, וזה אחרי שקבעתם מסוכנות שלו.
<היו"ר משה גפני:>
אבל אני לא רוצה למנוע יציאה לעבודה, אני חושב שזה בסדר.
<שמשון וייס:>
העבודה הרבה פעמים זה גורם שדווקא מפחית מסוכנות.

<היו"ר משה גפני:>
לא בטוח. אבל אני מסכים אתך שאת המסוכנות - - -

<נירה לאמעי-רכלבסקי:>
אני רק תוהה איך השופטים יסתדרו עם זה, אבל זה השטח יגיד.

<קריאות:>
- - -

<אורית סטרוק:>
יש פה עניין שאדם יהיה במסגרת, אחד, ושאם הוא באמת לא חייב להיות מאחורי סורג ובריח הוא יוכל לעשות את הדברים האלמנטריים שלו, ואם זה סטודנט או תלמיד ישיבה, הדברים האלמנטריים שלו זה לצאת ללימודים. השופט, אגב יוכל להחליט שהוא כל כך מסוכן שהוא לא יכול לצאת ללימודים, אז זו תהיה החלטה של השופט. 

<נעמה פויכטונגר:>
נכון, אבל כשאנחנו מונים את זה בחוק בין הדברים של ה-mainstream של חלונות פיקוח, לטעמנו זו פתיחה רחבה מדי של הפתח. חיים של סטודנט, אני מניחה שכל מי שזוכר הם לא מסגרת שמגבילה - לא את מה שאתה עושה, לא איפה שאתה נמצא, לא מי נמצא אתך. סטודנט הוא סטודנט, אף אחד לא בודק אם הוא נמצא בשיעור או לא נמצא בשיעור, עם מי הוא מסתובב בקמפוס. הפיקוח האלקטרוני ניתן משום שאנחנו סבורים שמדובר בבן-אדם שזקוק לפיקוח באמת הדוק. אגב, באופן תיאורטי - - - 
<אורית סטרוק:>
אז איך הוא יוצא לעבודה?
<נעמה פויכטונגר:>
אז עבודה זו באמת איזושהי וריאציה חריגה.

<שמשון וייס:>
בפיקוח.
<נעמה פויכטונגר:>
אגב, לגבי מקום עבודה, אפשר לקבוע ערב שרואה שהוא בעבודה, אפשר לקבוע שהמנהל של - - -

<היו"ר משה גפני:>
אז גם באוניברסיטה.

<אורית סטרוק:>
אז גם לגבי לימודים אפשר לקבוע את זה.
<נעמה פויכטונגר:>
המרצה יהיה הערב שלו? 

<שמשון וייס:>
סטודנט אחר.

<אורית סטרוק:>
גם לגבי מקום לימודים. אני לוקחת כדוגמה תלמיד ישיבה, יש בעיה שהוא ילך לישיבה וילמד, ויהיה מישהו שיפקח שהוא ישב שם בבית-המדרש ולומד? מה הבעיה עם זה? 

<נעמה פויכטונגר:>
יהיו חלונות פיקוח לתלמידי ישיבה, על פניו אנחנו סבורים שזה בעייתי.
<יואל הדר:>
נעמה, תסקיר המבחן יכול להיות - - -
<אורית סטרוק:>
השופט הרי ישאל, נעמה, השופט הרי לא יחליט על דבר כזה בלי לבדוק על איזה תנאים מדובר, איזה מקום לימודים זה.
<נעמה פויכטונגר:>
בדיוק בשביל זה יש את תסקיר המעצר שאמור לתת לנו את כל המידע על האדם הזה, על המסגרות שהוא נמצא בהן.

<היו"ר משה גפני:>
ואם נכתוב שחוץ ממקום העבודה, שזה בסדר מבחינתי, שגם במקום הלימודים יש פיקוח, שהמסגרת היא מסגרת סגורה כי יודעים איפה היא.

<נעמה פויכטונגר:>
אם הוועדה עומדת על זה, נדמה לי, אני לא יודעת מה - - -

<היו"ר משה גפני:>
אנחנו עוד לא עומדים על שום דבר, אנחנו רוצים לעשות דברים הגיוניים. 

<נעמה פויכטונגר:>
זו לא עמדה מתואמת בינינו, אבל אני רוצה להציע.
<היו"ר משה גפני:>
אם יש מצב שבו יש לו מסגרת לימודים ברורה משעה זאת עד שעה זאת, והמסגרת היא מסגרת מפוקחת, האם אי-אפשר להכניס את זה בחוק? הרי אנחנו רוצים שהוא יהיה במסגרת. 

<אורית סטרוק:>
דווקא את ישר הולכת לסטודנט. תראי, יש אנשים למשל שלומדים מקצוע - - - 

<נעמה פויכטונגר:>
זו הדוגמה שאת נתת.
<אורית סטרוק:>
בסדר, אבל את לקחת מישהו מהאוניברסיטה העברית שהוא פעם פה ופעם שם. 

<נעמה פויכטונגר:>
בעניין הזה אני רוצה להציע אולי שני דברים.

<אורית סטרוק:>
ואם הוא לומד מקצוע במקום מסודר, הוא בדיוק באמצע קורס להכשרה מקצועית, הוא הולך לכך וכך שעות וחוזר. יש שם המון אופציות. 

<נעמה פויכטונגר:>
אז אני רוצה להציע אולי שתי הצעות.

<היו"ר משה גפני:>
בבקשה.

<נעמה פויכטונגר:>
א', לא לדבר במונח של לימודים אלא לדבר על הכשרה מקצועית שבאמת התכלית השיקומית שלה היא הרבה יותר מובהקת, ונדמה לי שזה - - - 

<היו"ר משה גפני:>
לא, לא מסכים. 

<אורית סטרוק:>
ואם הוא תלמיד ישיבה, לדעתי, עצם ההתרכזות שלו בלימודים זה גם דבר שהוא - - - 

<נעמה פויכטונגר:>
דבר שני, אם בכל זאת דבר כזה יכנס, אני מציעה – יש לנו אומנם בהצעת החוק, נדמה לי שכבר עברנו את הסעיף, חובה לקבוע ערב במקביל לפיקוח האלקטרוני – במקרה כזה אני מציעה שיהיה גם ערב ספציפי לעבודה או ללימודים מפני שאני לא - - - 

<אורית סטרוק:>
ודאי טוב שיהיה ערב.

<נעמה פויכטונגר:>
לא כולם יכולים לעמוד בזה.

<אורית סטרוק:>
בסדר, בואי נראה כמה הם - - -
<נירה לאמעי-רכלבסקי:>
זה עדיין בשיקול הדעת של בית-המשפט.
<היו"ר משה גפני:>
אני מקבל את זה, אני חושב שבאמת צריך פיקוח, שיהיה ערב גם במקום העבודה.
<אורית סטרוק:>
ודאי טוב שיהיה ערב.
<אודיה איפרגן:>
תמיד יש פיקוח.
<היו"ר משה גפני:>
לא, צריך שיהיה ערב, מה שנעמה מציעה.

<יואל הדר:>
ביציאה לעבודה תמיד יש.

<היו"ר משה גפני:>
בסדר, מקובל עלי.

<נעמה פויכטונגר:>
בדרך כלל מה אני מצפה מערב שהוא יפקח שבשעות הפיקוח האדם בבית ושבחלונות הוא יוצא וחוזר בזמן. אני מתכוונת למישהו שיראה לאן הוא הלך בחלונות. 

<אורית סטרוק:>
שיהיה אתו בעבודה, נכון.
<נירה לאמעי-רכלבסקי:>
זה בסעיף (ד), זה בעצם הסעיף הבא.
<היו"ר משה גפני:>
צריך לנסח את מה שהעלתה חברת הכנסת.

<נעמה פויכטונגר:>
זה בעצם בסעיף הבא ב-(2) קטן יש את הערב, אולי שם צריך.
<היו"ר משה גפני:>
לא ניכנס לזה, את זה תנסחו. העיקרון הוא כזה, שגם במקום העבודה, מה שאת העלית, וגם את הנושא של מקום הלימודים, להכניס את זה ובתנאי שיש ערב למערכת הזאת, גם ערב למקום העבודה וגם ערב למקום הלימודים. נכון? ערב מיוחד יותר מהערב הרגיל. 

<אורית סטרוק:>
כן, משהו יותר הדוק, לזה אני מסכימה.
<נעמה פויכטונגר:>
לעניין של החלונות. 

<אודיה איפרגן:>
רק אנחנו מבקשים להבהיר שבפועל באמת תמיד כשיש המלצה של חלונות זה מלווה בערב. ברגע שמגיעים למסקנה שכבר לא צריך ערב בדרך כלל כבר מבטלים את האיזוק האלקטרוני. זה אחד עם השני.
<היו"ר משה גפני:>
בסדר, בסופו של דבר הרי השופט מחליט, ואומרים: הערב - - -
<נירה לאמעי-רכלבסקי:>
יש בידו סמכות מוחלטת להחליט כזה דבר.
<היו"ר משה גפני:>
ויגידו שיש כאן ערב, והוא נמצא בהכשרה מקצועית או שהוא נמצא באיזשהו מקום שהוא לומד או שאפילו בישיבה, אני מקווה שישיבה לא תהיה אקטואלית, אבל אם תהיה, וזה קורה לצערנו הרב, אז גם כן צריך שיהיה ערב. 

<אודיה איפרגן:>
יוכל לחזור בתשובה אחרי העבירה. 

<היו"ר משה גפני:>
לא, בבתי-הסוהר הרוב חוזרים בתשובה. לא חשוב, נניח לעניין הזה. 

<נירה לאמעי-רכלבסקי:>
אבל כאן אין שיקול דעת לבית-המשפט, אלא יש חובה על בית-המשפט לקבוע ערב ספציפי.
<היו"ר משה גפני:>
חובה, כן. הלאה.

<פרומית כהן:>
השאלה רק מי יפקח.
<היו"ר משה גפני:>
רגע, רצית לומר משהו?

<עדי שגב:>
כן. רק אביע את עמדתי, למרות שנראה לי שזה כבר הוכרע אחרת, שבאותו סעיף - - -
<היו"ר משה גפני:>
לא, אולי תשכנעי אותנו שקיבלנו החלטה לא טובה.
<עדי שגב:>
הרי מצוין בסוף סעיף קטן (2): "ויכול שיהיה לתכלית אחרת שהומלצה בתסקיר המעצר", הרי גם ככה כל העניין של לימודים זה משהו שנגיע אליו כנראה גם דרך עמדה של שירות המבחן. אני תוהה עד כמה יש טעם דווקא לציין את העניין הספציפי הזה, כי בעצם זה שאתה מציין - - -
<היו"ר משה גפני:>
חברת הכנסת אורית סטרוק ואנוכי, אנחנו מייחסים חשיבות רבה גם לעבודה וגם ללימודים, אנחנו מייחסים לזה חשיבות רבה, אנחנו חושבים שזאת מסגרת שיכולה לקדם את האיש הזה שעכשיו נמצא באיזוק אלקטרוני בגלל עבירות שהוא עשה. אנחנו חושבים שזה יכול לקדם אותו. 
אלא מה? הועלו כאן בעיות טכניות, לא רק טכניות, אלא אפילו קצת מהותיות. אנחנו מתגברים על זה בזה שאנחנו אומרים שיהיה ערב שיפקח גם על מקום העבודה וגם על מקום הלימודים; גם החלטה של השופט, השופט יתרשם האם זה מספיק או לא מספיק, ההחלטה היא בסופו של דבר בידיו. אנחנו חושבים שזה ראוי שזה יהיה כך. מסכימים אתך, אבל יש לזה פתרונות. 

<נירה לאמעי-רכלבסקי:>
לפי הגישה שאתם בעצם מציעים לשופטים בהסתכלות על החוק הזה, המקרים האלו יהיו מעטים, ששופט יגיד: האיש הזה מסוכן אבל מותר לו לצאת לעבודה וללימודים. 

<אורית סטרוק:>
בסדר, זה יהיה לשיקול דעתו של השופט.

<היו"ר משה גפני:>
נכון, לשיקול דעתו.

<נירה לאמעי-רכלבסקי:>
לכן גם ככה צריך לתת את זה בצורה - - - 
<שמעון בר גור:>
אני רק רוצה להעיר שכל התוכנית והמשאבים שהוקצו וכל התוכנית של הפיקוח האלקטרוני נוגעת לפיקוח על הפיקוח האלקטרוני, שירות בתי-הסוהר לא מפקח על הערבים. צריך לקחת את זה בחשבון. 

<היו"ר משה גפני:>
לידיעתך, נציג משרד האוצר, הוא רוצה עוד כסף.
<שמעון בר גור:>
לא במסגרת הסמכות של שירות בתי-הסוהר.

<היו"ר משה גפני:>
לא חשוב, בסדר, הבנתי. מאיפה יהיה התקציב לערבים?

<יואל הדר:>
מה זה תקציב לערבים? לפקח?

<היו"ר משה גפני:>
לא, שום דבר, הלאה. סתם עכשיו הסתבכתי.
<נירה לאמעי-רכלבסקי:>
ב-22ח שינינו עם השר. 
<היו"ר משה גפני:>
ובסעיף קודם לגבי הלימודים.
<נירה לאמעי-רכלבסקי:>
	
	הפסקה של מעצר בפיקוח אלקטרוני
	22ט.
	(א)
השר ימנה סוהר בדרגת גונדר משנה לפחות" 



הוספתי איזשהו סעיף שהוא צריך להתייעץ עם שב"ס - השכלה משפטית או ניסיון בביצוע
תפקידים מעין שיפוטיים - - -

<יואל הדר:>
מי צריך להתייעץ עם השב"ס?
<פרומית כהן:>
דיברנו על תנאי כשירות.
<נירה לאמעי-רכלבסקי:>
זאת הערה שאנחנו צריכים לחשוב עליה.
<היו"ר משה גפני:>
היועצת המשפטית אומרת ככה: כאן בסעיף הזה אתה נותן לממונה סמכויות מעין שיפוטיות או ממש שיפוטיות, אתה מאפשר - - - 

<שמשון וייס:>
גם שיטוריות, נראה בהמשך.
<היו"ר משה גפני:>
כן, בסדר, אבל שיפוטיות ודאי. "היה לממונה יסוד סביר להניח כי מפוקח הפר את תנאי" – זאת אומרת, יש לו סמכות לבוא ולהגיד: האיש הזה הפר את התנאים ועל כן מבטלים לו את האיזוק האלקטרוני. צריך איזו סמכות משפטית לעניין הזה. זאת אומרת, זה ממונה שבתחום שלו לא היה לו ניסיון בנושא, ובדברים האלה הוא גם לא יודע דבר וחצי דבר. אלו סמכויות מעין שיפוטיות. 
<נירה לאמעי-רכלבסקי:>
זה בעצם סעיף תקדימי מאוד במובן הזה. לא חושבת שחוץ מלמנהל בית-כלא שיש לו סמכויות בתוך בית-הכלא - - -

<קריאות:>
- - -

<נירה לאמעי-רכלבסקי:>
אמשיך לקרוא.

<היו"ר משה גפני:>
רגע, אני מבקש, תקריאי איזה סמכויות יש לו ונראה לפי זה מה עושים.

<נירה לאמעי-רכלבסקי:>
	
	
	
	
	(ב)
	(1)
היה לממונה יסוד סביר להניח כי מפוקח הפר את תנאי המעצר בפיקוח אלקטרוני, - - -


<היו"ר משה גפני:>
מה פירוש המילים "יסוד סביר להניח"? מה המילים האלו בעברית?
<נעמה פויכטונגר:>
"יסוד סביר להניח" זה מונח שהוא די מקובל בנוגע למשפט מינהלי. זאת אומרת שכשאנחנו מעמידים אדם לדין פלילי ורוצים להרשיע אותו בעבירה אנחנו צריכים להוכיח מעל ספק סביר, זאת אומרת, יש לנו ראיות קבילות, השופט צריך להשתכנע שאין ספק סביר. 

<היו"ר משה גפני:>
אז מה זה "יסוד סביר להניח"?
<נעמה פויכטונגר:>
יסוד סביר להניח, זאת אומרת שהוא מקבל ראיות שיכולות להיות ראיות מינהליות, גם ראיות לא קבילות בבית-משפט כמו מידע מודיעיני ודברים מהסוג הזה. 

<היו"ר משה גפני:>
איך נדע שהוא עושה את זה בתום לב, שהיסוד סביר להניח באמת נכון? מה הקריטריון?

<אריאל סיזל:>
זה עובר ביקורת שיפוטית. 

<נעמה פויכטונגר:>
קודם כול, כל אדם שממלא סמכות מינהלית יש חזקה שהוא עושה את זה בתום לב. אם הוא חלילה מועל בתפקידו אנחנו בבעיה מאוד קשה. אבל בדיוק בגלל זה יש לנו ערכאה שיפוטית שבודקת. בהגדרה, התפקיד של הערכאה שיפוטית לגבי ההחלטה מינהלית הוא לבדוק את סבירות שיקול הדעת המינהלי. היא בודקת מה - - - 

<היו"ר משה גפני:>
זאת אומרת שכל אחד יכול ללכת לתביעה ולהגיד: לא היה לו יסוד סביר להניח, והוא עשה את זה בכוונה בגלל שהוא - - -

<נעמה פויכטונגר:>
לא הבנתי את השאלה. יש ביקורת אוטומטית על החלטת הממונה תוך כמה ימים, זה בסעיף הבא. 

<נירה לאמעי-רכלבסקי:>
אקריא ואחר כך נדבר על זה. 

<היו"ר משה גפני:>
בדיוק, בסדר. סתם שאלתי באמצע, זה לא היה טוב.
<נירה לאמעי-רכלבסקי:>
	
	
	
	
	
	
	(ב)
	(1)
היה לממונה יסוד סביר להניח כי מפוקח הפר את תנאי המעצר בפיקוח אלקטרוני, וחזר והפר אותם גם לאחר התראה, או כי הפר הפרה מהותית של תכנית הפיקוח, רשאי הוא להורות על הפסקת המעצר בפיקוח אלקטרוני והחזרתו למעצר במקום מעצר כמשמעותו בסעיף 7(א);

	
	
	
	
	
	
	
	(2)
לצורך החלטתו לפי פסקה (1), ישקול הממונה, בין השאר, את חומרת העבירה שבה מואשם המפוקח ואת נסיבותיה, את מהות ההפרה ואת נסיבותיה, וכן נסיבות נוספות הנוגעות לעניין, ובכלל זה היותו של המפוקח קטין; 

	
	
	
	
	
	
	
	(3)
לא יורה הממונה על הפסקת המעצר בפיקוח אלקטרוני של מפוקח לפי פסקה (1), אלא לאחר שנתן למפוקח הזדמנות לטעון את טענותיו לפניו או לפני סוהר בכיר שהנציב הסמיכו לכך;


<היו"ר משה גפני:>
סגן גונדר ומעלה, נכון?
<שמעון בר גור:>
גונדר משנה. 

<פרומית כהן:>
פה זה גונדר משנה. 

<שמעון בר גור:>
פה גונדר משנה, דרגה נוספת, זה אלוף משנה.

<היו"ר משה גפני:>
או לפני סוהר בכיר.

<פרומית כהן:>
אבל סוהר בכיר זה אחר, זו החלופה, אז זה יכול להיות גם סגן גונדר.

<נירה לאמעי-רכלבסקי:>
צריך להבהיר את זה.

<היו"ר משה גפני:>
לא הבנתי. מה ההגדרות של סוהר בכיר?

<פרומית כהן:>
סגן גונדר ומעלה.

<שמעון בר גור:>
השימוע יהיה בפני סגן גונדר ומעלה.

<היו"ר משה גפני:>
ופה, מה זה לפני סוהר בכיר?

<שמעון בר גור:>
שימוע.

<פרומית כהן:>
סגן גונדר ומעלה. זה השימוע במקרה של - - -
<היו"ר משה גפני:>
בסדר, אז אמרתי נכון, סגן גונדר ומעלה.
<פרומית כהן:>
זו החלופה - או הממונה או סוהר בכיר אחר אם הממונה לא יכול, זו בדיוק אותה סוגיה שעלתה קודם. 

<שמעון בר גור:>
של השימוע.

<היו"ר משה גפני:>
זה בסדר שהנציב פה במקרה הזה, זה לא השר.
<נירה לאמעי-רכלבסקי:>
לא, גם זה השר צריך להיות.

<יואל הדר:>
השר, כתוב פה השר.
<נירה לאמעי-רכלבסקי:>
זה גם השר.
<קריאות:>
- - -

<היו"ר משה גפני:>
"אלא לאחר שנתן למפוקח הזדמנות לטעון את טענותיו לפניו או לפני סוהר בכיר".
<פרומית כהן:>
שהשר.

<יואל הדר:>
השר, שוב השר. 

<היו"ר משה גפני:>
אז זו גם טעות פה. בסדר, השר. הלאה.
<יואל הדר:>
לאורך כל המסלול זה אותו דבר, אין פה שינוי. 

<נירה לאמעי-רכלבסקי:>
	
	
	
	
	
	
	
	(4)
ניתנה למפוקח הזדמנות לטעון את טענותיו כאמור בפסקה (3) וטרם התקבלה החלטת הממונה כאמור בפסקה (1), יהיה רשאי הממונה או הסוהר הבכיר כאמור בפסקה (3), להורות על החזקתו במקום מעצר כאמור בפסקה (1) לתקופה שלא תעלה על 24 שעות, מטעמים שיירשמו.

	
	
	
	
	
	
	(ג)
	(1)
הורה הממונה על הפסקת המעצר בפיקוח אלקטרוני כאמור בסעיף קטן (ב), יובא העצור - - -


<היו"ר משה גפני:>
סליחה, דקה. זאת אומרת, הוא יכול לבטל את האיזוק האלקטרוני ולשלוח אותו לתא מעצר ל-24 שעות. 

<דוד רותם:>
כן.
<נירה לאמעי-רכלבסקי:>
יש לנו עוד המשך.

	 
	
	
	
	
	
	(ג)
	(1)
הורה הממונה על הפסקת המעצר בפיקוח אלקטרוני כאמור בסעיף קטן (ב), יובא העצור לפני בית-המשפט בהקדם האפשרי ולא יאוחר מתום חמישה ימים מהפסקת המעצר כאמור, ולעניין מפוקח שהוא קטין – לא יאוחר מתום 36 שעות מהפסקת המעצר;


<אורית סטרוק:>
איך מגשרים על בין ה-24 שעות לבין החמישה ימים - ה-36 שעות?

<היו"ר משה גפני:>
שאלה טובה.

<נירה לאמעי-רכלבסקי:>
הוא במעצר.

<אורית סטרוק:>
אבל לא מבינה, כתוב למעלה שיכולים לשלוח אותו ל-24 שעות מעצר.

<נעמה פויכטונגר:>
אולי נסביר את השלבים. 

<היו"ר משה גפני:>
צודקת. רציתי לשאול את זה, אבל תסיימי רק את הקטע וניתן להם להסביר את זה. 

<נירה לאמעי-רכלבסקי:>
	
	
	
	
	
	
	
	בית-המשפט יבחן את החלטת הממונה ויהיה רשאי להשאירה על כנה, לבטלה, או להורות על המשך החזקתו של העצור במעצר בפיקוח אלקטרוני, בתנאים שיקבע; בדיון לפי סעיף זה יחולו הוראות סעיף 21(ב)(2) ו-(ג); בסעיף זה, "בית-המשפט" – בית-המשפט שהורה על מעצרו של הנאשם בפיקוח אלקטרוני, ולעניין קטין – בית-משפט לנוער, כמשמעותו בחוק הנוער, או שופט נוער כהגדרתו בחוק האמור, ככל הניתן;

	
	
	
	
	
	
	
	(2)
על אף האמור בפסקה (1), לעניין מפוקח שהוא קטין – שבתות וחגים לא יובאו במניין השעות" – 


כאן כתבתי איזושהי הערה שלי, תתייחסו אליה אחר כך, אולי לא הבנתי.
	
	
	
	
	
	
	
	דיון שעל בית-המשפט לקיימו במוצאי-שבת או חג, רשאי בית-המשפט לקיימו בתוך שש שעות מצאת השבת או החג; לעניין זה, "חג" – כהגדרתו בסעיף 29;


<היו"ר משה גפני:>
תשאירי את זה רגע, זה כבר מסבך לי את הכול. שואלת חברת הכנסת אורית סטרוק וגם אני שואל, אם אתם אומרים 24 שעות זה עד חמישה ימים, אז תכתבו חמישה ימים מלכתחילה. 

<נעמה פויכטונגר:>
מדובר על שני שלבים שונים - כאשר הממונה ערך שימוע והשתכנע שהייתה פה הפרה שמצדיקה להחזיר את העציר הזה לאבו-כביר - - -
<נירה לאמעי-רכלבסקי:>
אבל זה עוד לפני השימוע.
<נעמה פויכטונגר:>
התחלתי מהשלב השני. העניין העיקרי שאנחנו מדברים עליו הוא ההחלטה שהאדם הזה כבר לא יכול להיות בפיקוח אלקטרוני אלא במעצר מלא בבית-מעצר. על ההחלטה הזאת יש לנו חמישה ימים במקרה של בגיר לפנות לבית-משפט. אבל יכול להיות מצב שהממונה ערך שימוע, בשימוע טען המפוקח: הלכתי לפה ולפה, הודיעו לי שאימא שלי מאוד חולה והלכתי לבית-חולים, יש פה טענה עובדתית שצריך לבדוק אותה. עד שאנחנו מבררים אותה כדי להחליט האם הייתה פה הפרה מהותית או לא, ה-24 שעות הראשונות נועדו לגשר על זה עד שהממונה מחליט החלטה סופית. החמישה ימים זה מהרגע שהממונה החליט את החלטתו ועד שהולכים לבית-משפט לבקר אותה.
<אורית סטרוק:>
קודם כול, זה לא כתוב, נעמה.
<נעמה פויכטונגר:>
זה בעצם עולה מה - - - לסעיפים.

<נירה לאמעי-רכלבסקי:>
זה עולה מזה.
<אורית סטרוק:>
איך זה עולה? מה עולה?

<נירה לאמעי-רכלבסקי:>
אפשר לתהות אם החמישה ימים זה זמן סביר.

<נעמה פויכטונגר:>
הנה, ב-(4) כתוב: "ניתנה למפוקח הזדמנות לטעון את טענותיו... וטרם התקבלה החלטת הממונה כאמור בפסקה (1),".

<היו"ר משה גפני:>
כל מה שהיא אמרה לא כתוב, לא יודע מה זה עולה מזה. זה לא כתוב.
<אורית סטרוק:>
רגע, מאיפה את קוראת?

<נעמה פויכטונגר:>
בסעיף קטן (4), בפסקה (4): "ניתנה למפוקח הזדמנות לטעון את טענותיו", זאת אומרת, היה שימוע, "וטרם התקבלה החלטת הממונה כאמור בפסקה (1)". פסקה (1) זו הפסקה שאומרת שהוא מבטל את הפיקוח, אז הוא "רשאי להחזיק אותו" 24 שעות, זה מה שכתוב ב-(4). זה הגישור עד שהוא גומר לברר את הטענות ולקבל את ההחלטה.
<אורית סטרוק:>
זאת אומרת, אם הוא ישר הבין ולא צריכים לברר כלום, אז הוא יכול לשלוח אותו לחמישה ימים. 

<נעמה פויכטונגר:>
אז הוא מקבל החלטה במקום ואז חמישה ימים.
<פרומית כהן:>
עד חמישה ימים. 

<אורית סטרוק:>
ומי פונה לבית-המשפט? הממונה? 

<נעמה פויכטונגר:>
התובע. אנחנו בעצם נמצאים בתוך הליך המעצר. 

<נירה לאמעי-רכלבסקי:>
זה המשפט העיקרי: "וטרם התקבלה החלטת הממונה כאמור בפסקה (1)".

<נעמה פויכטונגר:>
זה מובהר בדברי ההסבר, אם זה לא ברור.
<אורית סטרוק:>
אני מוכרחה להגיד שזה ממש לא לגמרי ברור. 

<נירה לאמעי-רכלבסקי:>
המשפט המגשר זה: "וטרם התקבלה החלטת הממונה כאמור בפסקה (1)". אפשר לתהות כרגע לגבי התוכן של הדברים, אבל - - -

<שמשון וייס:>
סליחה שאני אומר, אני קוטע את הדברים בשלב הזה, אבל אני חושב שכל הסעיף הזה דרקוני מדי, ואסביר. בסעיף הזה למעשה נותנים לשב"ס סמכויות שיטור, שיפוט והוצאה לפועל. בסעיף אחד לוקחים גוף אחד שלטוני ונותנים לו להחליט בעצם לאורך כל הדרך מה ייעשה, מה יוכרע בגורלו של אדם. 
כיום, במקרה שאדם מפר את מעצר הבית, את האיזוק האלקטרוני, מגיע סייר, רואה שהוא אינו בבית, מוגשת תלונה במשטרה, המשטרה חוקרת את זה, כי הרי יכול להיות שהאדם הזה הלך לחדר מיון, אז חוקרים את זה. במידה שהמשטרה מחליטה לעצור אז עוצרים אותו כמו אדם שנעצר לצורכי חקירה, מביאים אותו בפני שופט תוך 24 שעות, כמו אדם שנעצר לצורכי חקירה; השופט אחרי 24 שעות מחליט האם מצדיק להאריך את מעצרו לצורך הגשת כתב אישום בגין הפרת הוראה חוקית, שהרי הוא ביצע עבירה של הפרת הוראה חוקית בהפרת מעצר הבית; ואז ממשיכים אתו הלאה את הבקשה לעיון חוזר, חוזרים חזרה לתיק השני וכן הלאה. אני חושב שככה צריכים להתנהל הדברים בצורה חוקתית נכונה.
<נירה לאמעי-רכלבסקי:>
זה לבו של החוק ובגלל זה - - -
<שמשון וייס:>
אבל מה שאנחנו עושים כרגע, אנחנו פשוט נותנים לשב"ס להחליט את הכול. נכון שאחרי חמישה ימים מביאים אותו בפני שופט, במקרה הטוב, ואז השופט אומר: טוב, אני לא חושב שזה מקרה שמצדיק מעצר, ואז האדם הזה היה חמישה ימים במעצר בלי שיש פיקוח שיפוטי עליו. ייתכן ובכלל ההפרה שלו הייתה מוצדקת או מוסברת. ולכן, אני סבור שכל הסעיף הזה בכללותו הוא דרקוני, הוא נותן סמכות מרחיקת לכת. 

<היו"ר משה גפני:>
ולכן, מה היית מציע? שמה? 

<שמשון וייס:>
הייתי מציע שבמידה שאדם מפר את מעצר הבית - - -
<נירה לאמעי-רכלבסקי:>
זה לא מעצר-בית. זה מעצר בפיקוח אלקטרוני.

<קריאות:>
- - -

<שמשון וייס:>
המעצר בפיקוח האלקטרוני, בין אם זה אדם שהלך לעבודה ובאמצע העבודה ברח ובין אם הוא יצא את מעצר הבית, אדם כזה, צריכה להיכנס המשטרה לתמונה, אם צריך, במידת הצורך לעצור אותו, להביא אותו בפני שופט תוך 24 שעות, כמו שאמרתי קודם. הסעיף הזה הוא דרקוני מדי.
<נעמה פויכטונגר:>
אדוני, אם אפשר, קודם כול אני רוצה להודות לחברי מלשכת עורכי-הדין שהסביר, כשהוא תיאר את התהליך הוא הבהיר לוועדה היטב למה הפיקוח האלקטרוני היום לא עובד. התהליך, עד שאפשר להפעיל אכיפה סבירה על אדם שהפר הפרה מהותית הוא תהליך כל כך לא אפקטיבי וכל כך ממושך, שבעיקר למענו נולדה הצעת החוק הזאת. כך שלחזור למודל הזה, מבחינתנו זה כמו לא לחוקק את החוק. 
<(היו"ר דוד רותם, 11:54)>
<שמשון וייס:>
רגע, אני לא מבין. לעצור אדם תוך 24 שעות, להביא אותו בפני שופט? זה לא קורה? המשטרה לא עוצרת? אז למה שהשב"ס יעצור? אם המשטרה לא מתפקדת אז שב"ס יתפקד? 

<נעמה פויכטונגר:>
דבר שני שאותו צריך לזכור, סליחה, בניגוד לאופן שבו הצגת את הדברים - אנחנו נמצאים במצב שהאדם הזה היה בפני בית-משפט בהליך מעצרי, בית-המשפט קבע שהאדם הזה יהיה עצור עד תום ההליכים לאחר שהוא בחן את המסוכנות שלו ואת הנסיבות ואת ביצוע העבירה ואת העבירה שמיוחסת, ואת הכול, ובית-המשפט כבר החליט, בית-המשפט עצמו, שהאדם הזה יהיה עצור עד תום ההליכים בתנאי פיקוח אלקטרוני. הממונה לא עוצר אדם ולא מחליט על אמצעי אכיפה. מה שממונה עושה זה אומר: הפיקוח האלקטרוני כבר לא עובד, והוא עושה את זה במסגרת שמאפשרת לבית-משפט לבקר את ההחלטה הזאת במהירות האפשרית. 

<שמשון וייס:>
אבל חמישה ימים זו לא המהירות האפשרית, זה דבר אחד. דבר שני, יש המון הפרות, מהן טכניות, מהן מהותיות. 

<נעמה פויכטונגר:>
בין היתר המפוקחים יודעים שלא תהיה אכיפה אפקטיבית.
<שמשון וייס:>
יכול מאוד להיות שנציב שב"ס, או מי שיהיה מוסמך מטעם שב"ס, יבוא ויגיד: נמאס לי ממנו, כל יומיים יש הפרה או ביום אחד יש שלוש הפרות, - -
<נעמה פויכטונגר:>
הוא יעשה את זה ובית-משפט יפסוק את ההחלטה שלו עוד לפני שהוא הספיק - - -
<שמשון וייס:>
- - אני קודם כול אעצור אותו, אקרא אותו לשימוע - - - 

<ציון שי:>
זה בסדר ששלוש פעמים ביום יש לו הפרה ולא עושים עם זה - - - 

<שמשון וייס:>
אבל אם אלו הפרות טכניות? 

<קריאות:>
- - -

<שמשון וייס:>
מי כמוך יודע שרוב ההפרות הן הפרות טכניות.

<ציון שי:>
אבל אנחנו יודעים אם זה טכני או לא.

<פרומית כהן:>
אבל אנחנו הולכים לקונספט אחר, למשל"ט שב"ס, לקונספט אחר שהפרות טכניות לא ייחשבו הפרות. בדיוק בשביל זה כל הקונספט הזה - - -
<שמשון וייס:>
אבל איפה זה כתוב? מאיפה אנחנו יודעים? איזה מנגנון בקרה יש לכם?
<קריאות:>
- - -

<נירה לאמעי-רכלבסקי:>
אם נישאר בניסוח הזה, נהיה חייבים להבהיר שהיסוד הסביר והחזרה וההפרה זה לאחר דיווח מפורט שהבהיר לו את מהויות ההפרה. הרעיון הוא לא שנמציא איזשהו יסוד סביר להניח מינהלי לעצור אדם, כי אנחנו באמת חורגים כאן מכל העקרונות. 

<נעמה פויכטונגר:>
מה שאת אומרת הוא ממש מובן מאליו.
<נירה לאמעי-רכלבסקי:>
למה?

<נעמה פויכטונגר:>
זה מתבסס על הראיות שיש, - - -
<פרומית כהן:>
ראיות מינהליות, בוודאי.
<נירה לאמעי-רכלבסקי:>
כן, אבל זה לא מובן מאליו שאנחנו נותנים לאדם שהוא סוהר בכיר להביא למעצרו של אדם בניגוד לצו בית-משפט. 
<פרומית כהן:>
יש גם הגדרה של מהי הפרה מהותית.
<נירה לאמעי-רכלבסקי:>
אנחנו צריכים להיזהר מתי שאנחנו משתמשים בזה שזה עצור עד תום הליכים בחוק הזה לבין זה שאנחנו אומרים: הוא בעצם שוחרר למעצר-בית. אנחנו צריכים להיזהר כי יש לנו כאן משהו מורכב, והוא באיזשהו מובן קצת פיקציה. אנחנו לוקחים אדם ואומרים שהוא אמור להיות עצור עד תום ההליכים, ואנחנו נותנים לו להיות מחוץ לבית-מעצר, אז בואו רק נהיה זהירים בעניין הזה.
<שמשון וייס:>
לא מבין למה שהמשטרה לא תעשה את זה. אני לא מצליח להבין את זה.
<פרומית כהן:>
אבל יש גם הגדרה מהי הפרה מהותית בסעיף 26טז.

<נירה לאמעי-רכלבסקי:>
אבל הפרה מהותית זה רק ראש אחד של העניין. הראש השני של העניין זו הפרה חוזרת.

<קריאות:>
- - -

<פרומית כהן:>
זה בדיוק העניין, זה לבו של החוק. 
<שמשון וייס:>
נניח שהם לא עושים את העבודה שלהם, נניח, בסדר, אז זה מצדיק להעביר את הסמכות למישהו אחר?
<פרומית כהן:>
זה דומה למה שקיים היום בעבודות שירות, שזה מאסר שנעשה בתנאי עבודות שירות. 

<שמשון וייס:>
אבל פה הוא אדם שנשפט, הוא כבר אסיר. פה הוא אדם שהוא בחזקת חף מפשע.
<פרומית כהן:>
לא משנה, אז - - - זה אדם ששופט קבע שהוא צריך להיות – תבין, זו כבר לא חלופת מאסר, זה כבר מעצר בתנאי פיקוח אלקטרוני, זה מעצר עד תום ההליכים, זה במקום שהוא יהיה בבית-הסוהר יש אופציה אחרת. זו לא חלופת מעצר, זה לא מעצר-בית.
<נירה לאמעי-רכלבסקי:>
אבל עדיין אתם מאפשרים בחוק הזה לשופט לשלוח אותו כאן ללימודים, לעבודה, אתם יוצרים בעצמכם משהו פה באמצע. אני מודה שיש לי איזושהי בעיה עם זה. 

<שמשון וייס:>
זו חלופת מעצר, גם חלופת מאסר.
<פרומית כהן:>
זו לא חלופת מעצר. ההגדרה של זה בחוק זה בדיוק זה, זו לא חלופת מעצר.

<קריאות:>
- - -

<קובי עזרא:>
זו גם לא אותה אוכלוסייה. הכוונה לאוכלוסייה אחרת, יותר מצומצמת, יותר חמורה מאשר אלה שנמצאים היום במעצר ש - - - תנאי מעצר.
<שמשון וייס:>
אז על אחת כמה וכמה המשטרה צריכה להיות פה בתמונה.
<קובי עזרא:>
בסדר, בגלל זה אנחנו - - -
<פרומית כהן:>
ולכן, מעריכים את הסיכון, שמים אותו בתנאי פיקוח אלקטרוני, מזהירים אותו ברגע שהוא מפר את האמון שניתן בו ויש הוכחות סבירות לדעת הממונה. מדובר עכשיו על הליך מינהלי, על החזרה לחלופה הראשונה של - - - 
<שמשון וייס:>
שוב, אבל הוא אדם שגם כשהוא הפר את מעצר הבית, גם כשהוא הפר את הפיקוח - - -
<פרומית כהן:>
זה לא מעצר-בית.
<שמשון וייס:>
בסדר. גם כשהוא הפר את הפיקוח האלקטרוני – הוא עדיין חשוד בהפרת הפיקוח האלקטרוני והוא עדיין חף מפשע, הוא עדיין לא - - -
<פרומית כהן:>
נכון, אבל עדיין יש עילת מעצר שבית-משפט קבע שהוא יהיה עצור עד תום ההליכים. 

<נירה לאמעי-רכלבסקי:>
השאלה, נעמה, אם יש לכם איזושהי בעיה עם זה שהמעצר המיידי הזה, לפני שמביאים בפני שופט, יהיה רק במקרים קיצוניים, מקרים - - -

<קריאות:>
לא, לא. 

<פרומית כהן:>
אין לך ערך לזה אחרת, אין ערך.
<נירה לאמעי-רכלבסקי:>
מה זאת אומרת?

<פרומית כהן:>
מדובר על מישהו שניתן לו כבר צו של מעצר עד תום ההליכים.
<קריאות:>
- - -

<שמשון וייס:>
לא השתכנעתי למה המשטרה לא תעשה את המעצר הזה. ביצעו עבירה, שהמשטרה תאכוף אותה.

<נעמה פויכטונגר:>
יותר דחוף לנו לשכנע את חברי הכנסת למה – לא שמעתי שחברי הכנסת שאלו את השאלה הזאת.

<יואל הדר:>
כי היום זה לא אפקטיבי, זו הסיבה. המטרה של החוק היא ליצור משהו אפקטיבי. אם הדבר הזה לא יהיה אפקטיבי אין טעם באיזוק אלקטרוני, אפשר שכולם יהיו במעצר. המטרה ליצור איזוק אלקטרוני, אבל גם שיהיה אפקטיבי, ולכן זה נוצר. הדבר הזה נוצר בגלל האלימות, זה לא איזה משהו חדש. למדנו, הפקנו לקחים, זה אחד מהלקחים. 

<אריאל סיזל:>
הכשל המרכזי שהיה בהפעלת התוכנית זה ריבוי ההפרות. יש פה הפרות יוצאות דופן בהיקפן. אנחנו כאן בפורום הזה בוועדה הזאת כבר שנים דנים בנושא הזה. דווקא הייתה פניה של חברי הכנסת במשך השנים לקבוע כאן איזשהו מודל מינהלי, - -

<נעמה פויכטונגר:>
רצו מודל מינהלי מלא, בלעדי.
<אריאל סיזל:>
- - מודל עם שיניים, והיועצת המשפטית של הוועדה זוכרת את הדיונים הללו. ולכן, חברי הכנסת ביקשו מהממשלה הזו לקבוע איזשהו מודל עם שיניים, שתהיה כאן הרבה יותר הרתעה. ולכן, גובש בסופו של דבר איזשהו מודל שהוא לא מודל מינהלי מלא אלא שהוא מודל מעין מינהלי, עם החלטה אומנם של גורם שב"ס אחרי שקבעו את הסטטוס של המפוקח הזה כעצור. ואחר כך, בכפוף כמובן לביקורת שיפוטית, בית-המשפט רשאי לתת - - - 

<(היו"ר משה גפני, 12:00)>
<אורית סטרוק:>
מה שמפריע לי זה החמישה ימים. לא מבינה למה צריך חמישה ולא מספיק 24 שעות או 48 שעות. וגם אני מבינה שמבחינה רציונלית אם זו החלטה מינהלית אז מי שצריך לערער עליה זה - - - 
<יואל הדר:>
אין ערעור.

<אריאל סיזל:>
לא, אין פה ערעור.

<עדי שגב:>
לא, אין ערעור. יש הגבלה של ביקורת שיפוטית.

<אריאל סיזל:>
זה אוטומטית מגיע לבית-משפט. 

<אורית סטרוק:>
זה אוטומטית מגיע לבית-משפט?

<אריאל סיזל:>
אוטומטית, כן.

<עדי שגב:>
עד חמישה ימים חייב להיות דיון.

<אורית סטרוק:>
אז למה חמישה ימים?

<בן ציון:>
כי יש פה אופרציה.

<עדי שגב:>
אסביר. א', אנחנו כמובן עובדים על כל העניינים הטכניים - צריך להעביר את החומר מהשב"ס לפרקליטות לתביעות, צריך להיות איזשהו זמן גם של הכנה, אם יש זמן גם יוכלו להוסיף שם את סוגיית הדיונים עצמם. יש פה איזושהי מסגרת שזה לא ברגע, בשנייה שמישהו שעצור כרגע ומקום הפיקוח שלו הוא בכלל בבאר-שבע והוא צריך להגיע, נגיד, לבית-משפט שלום בנתניה, וזה חשוב, זה כן חשוב שיחזור לאותו בית-משפט שבו הוא היה. זה לא שברגע שממונה מחליט, אוטומטית זה כבר עובר לפרקליט שיושב על זה באותה שנייה שמבחינת יכולת יצא באותו בית-משפט. הזמן הזה נחוץ בכל זאת כדי שגם באמת תהיה היערכות נכונה. אגב, אפילו יכולה להיות סיטואציה שהחומר יגיע לפרקליט או לתובע בתביעות ויגיד: העמדה שלנו בסופו של דבר אולי שהוא לא חייב להיות באמת במעצר, ויכול להיות שכן אפשר בנסיבות האלה - - -
<אורית סטרוק:>
ובינתיים הוא היה חמישה ימים במעצר. קצת הרבה, את יודעת.
<עדי שגב:>
אבל אני מזכירה שוב שבעיקרון הוא עצור עד תום ההליכים, זה לא מעצר-בית רגיל.
<רותם אפודי:>
אני מבינה אותך טוב, אבל הבעיה שזה לא נחשב במניין ימי המעצר.
<היו"ר משה גפני:>
למה מתקבל אצלנו הרושם שאתם מנצלים את זה כדי לקחת עכשיו פסק זמן כזה ארוך?

<עדי שגב:>
לא, ממש לא. ממש לא.

<היו"ר משה גפני:>
מפני שאם הוא צריך לנסוע מבאר-שבע לנתניה אז לא צריך חמישה ימים.
<אורית סטרוק:>
אתה לא יודע איזה פקקים יהיו בכביש 6.
<היו"ר משה גפני:>
כן? זו הסיבה באמת?

<נעמה פויכטונגר:>
אדוני כנראה לא מכיר את מערך ההסעות של אסורים.

<עדי שגב:>
לא, זו לא הסיבה היחידה, כמובן.
<נעמה פויכטונגר:>
יש פה לוגיסטיקה מורכבת, הוא לא נכנס למונית ונוסע. 

<היו"ר משה גפני:>
הבנתי. מה שקרה זה שבדקו אותו והתברר שהאיש הפר תנאי מעצר, לפעמים זה יכול להיות אפילו דברים שוליים, הם לא דברים מי יודע מה, אז יסוד סביר - - -
<אריאל סיזל:>
אבל יש לנו הגדרה מה זאת הפרה מהותית.
<קריאות:>
- - -

<נירה לאמעי-רכלבסקי:>
אבל זו לא רק הפרה מהותית.
<היו"ר משה גפני:>
רגע, בסדר, אז נראה מה זו הפרה מהותית, נדבר על איזה הפרות - - -

<נירה לאמעי-רכלבסקי:>
אבל זו לא רק הפרה מהותית, זו גם הפרה חוזרת.

<היו"ר משה גפני:>
אז הוא מציע שיהיה כתוב "הפרה מהותית".

<נירה לאמעי-רכלבסקי:>
"הפרה מהותית" כתוב, אבל - - - 

<נעמה פויכטונגר:>
או הפרה חוזרת.

<היו"ר משה גפני:>
בסדר, נגדיר בדיוק באופן ענייני את הנושא הזה. הפה שאסר הוא הפה שהתיר. מי שאפשר את האיזוק האלקטרוני היה שופט, נכון? 
<נעמה פויכטונגר:>
נכון.
<היו"ר משה גפני:>
כדי לבטל את זה צריך שופט. אלא מה? יש בעיות טכניות. 
<עדי שגב:>
לא רק טכניות.

<היו"ר משה גפני:>
בסדר, אני לא איש פרקליטות ולא איש שב"ס, אני לא יודע, אני אזרח פשוט. יש בעיות טכניות עד שהוא מגיע לשופט - א', הוא נמצא בבית-המעצר בבאר-שבע והשופט שצריך לפסוק את דינו זה שופט בנתניה אז יש פקקים בכביש 6, כמו שאמרה אורית סטרוק, וזה נכון מפעם לפעם; שנית, עד שמוצאים מישהו שיכתוב ושייקח וישלח ויעשה לוקח זמן, יומיים. מה זה החמישה ימים? מה התחלתם לחגוג? 

<שירי לנג:>
גם בתי-המשפט זקוקים לשהות כדי לקבוע את הדיונים חוץ - - -
<היו"ר משה גפני:>
איזה דיונים? אם תופסים מישהו שצריך להאריך את מעצרו - - -

<קריאות:>
- - -

<היו"ר משה גפני:>
שנייה, אם לוקחים מישהו כדי להאריך את מעצרו, אתם גם אומרים: השופטים צריכים לקבוע דיון. 
<שמשון וייס:>
יש שופט תורן.
<היו"ר משה גפני:>
הרי מדובר על הארכת מעצר. בהארכת מעצר יש בעיה כזאת? אין בעיה כזאת. גם כאן מבטלים את האיזוק האלקטרוני שקבע שופט, ופתאום חמישה ימים. יכול להיות שבכלל עד חמישה ימים גם יהיה כבר כתב אישום. למה לא מספיקים יומיים?

<נירה לאמעי-רכלבסקי:>
יש כבר כתב אישום.

<היו"ר משה גפני:>
כן. למה לא מספיקים יומיים? בבקשה.
<עדי שגב:>
אסביר. אני יכולה להסכים לזה שיכול להיות שחמישה ימים זה אולי זמן שהוא קצת מעבר, אבל לא.
<היו"ר משה גפני:>
יומיים.

<עדי שגב:>
יומיים אפילו מבחינת היערכות שלנו, והתחלתי לומר את זה קודם וזה חשוב, יש משמעות גם לעמדה שהפרקליטות מביאה בפני בית-המשפט או התביעות – אני מייצגת את הפרקליטות, אבל ברור שגם התביעות תובע – גם במובן ההכנה שלנו, להכיר את החומר, גם במובן לפעמים ההפוך, יכול להיות שבסופו של דבר נחשוב שאפשר אולי להחזיר אותו לפיקוח אלקטרוני. אני לא רוצה להגיע למצב שאתה הולך לעמדה שהייתה כי לא היה לך מספיק זמן בעצמך ללמוד, אני מזכירה, ואני יודעת שאדוני פחות אוהב את - - - 

<אורית סטרוק:>
אבל תקשיבי רגע, זה לא כל כך הגיוני מה שאת אומרת. כתוב פה בסעיף הקטן (4) שבכל מקרה המפקח לוקח את 24 השעות כדי ללמוד ולהבין, בינתיים הבן-אדם יושב.

<עדי שגב:>
לא, אבל זה הממונה. אני לא כבולה לחוות דעת של הממונה. אני דווקא רוצה חוות דעת ועמדה עצמאית שלי.
<אורית סטרוק:>
אבל העצור האלקטרוני הזה שכרגע החליטו להפוך אותו לעצור ממש, הוא קודם כול יושב 24 שעות עד שממונה המפקח יחשוב ויחליט ויבדוק, אז כבר 24 שעות הוא יושב רק עד ההחלטה.

<עדי שגב:>
רגע, חשוב לי, סליחה שאני מפסיקה אותך. העניין של ה-24 שעות הוא מטעמים מיוחדים שיירשמו, זה לא לתת עכשיו יד מתירה, להבנתי, לממונה - - - 

<אורית סטרוק:>
אני מבינה. לפי מה שאת אומרת - - -
<נירה לאמעי-רכלבסקי:>
אבל אם יהיה לממונה את הדיווח העובדתי המדויק מהשטח הוא לא יצטרך 24 שעות. 

<עדי שגב:>
זה מה שאני אומרת, כן.
<אורית סטרוק:>
את אומרת שאנחנו צריכים את הזמן לדון ולשקול ולראות מה אנחנו מציגים לבית-המשפט, ואולי בכלל נחליט לשחרר אותו, סבבה, היו לכם 24 שעות ראשונות שכבר שמתם אותו במעצר.
<עדי שגב:>
זה לא מגיע לזה. 
<נעמה פויכטונגר:>
בשלב הזה הם עוד לא יודעים על זה בכלל.
<עדי שגב:>
אנחנו גם לא נחליט כי הממונה עוד לא החליט. יכול להיות שהממונה יחליט, אגב, שהוא חוזר לפיקוח אלקטרוני, ואז זה לא מגיע לביקורת שיפוטית, זה בוודאי לא מגיע אלינו. אנחנו נכנסים לתמונה רק כשהוא מחליט שהוא מחזיר את הפיקוח האלקטרוני. 
<גיל שפירא:>
כשהוא מבטל.

<עדי שגב:>
כלומר, בשלב של סעיף קטן (ג), מחזיר למעצר. ה-24 שעות זה הזמן שהשב"ס הממונה, אנחנו בכלל לא בתמונה. 
<גיל שפירא:>
אז איך זה לא נספר? הבן-אדם יושב במעצר 24 שעות, למה זה לא נספר?
<אורית סטרוק:>
אבל הבן-אדם כבר ישב 24 שעות. תסתכלי גם מהצד שלו, הוא כבר ישב 24 שעות עד שהממונה ישקול, עכשיו הוא יושב עוד חמישה ימים עד שאתם תשקלו, זה נראה לי מוגזם. 
<עדי שגב:>
אז אמרתי שיכול להיות שאפשר להפחית מחמישה ימים. 48 שעות, יומיים זה פשוט לא מספיק. אני אומרת בכנות מבחינת מי שנמצאת במערכת, 48 שעות זה קצר מדי, פשוט קצר מדי. יכול להיות שלא חמישה ימים, אבל 48 שעות זה קצר. 

<קריאות:>
- - -

<אורית סטרוק:>
מה יש כאן כל כך הרבה לשקול? מקבלים את התיק כבר מוכן מהממונה. לא יודעת, זה נראה לי מוגזם.
<היו"ר משה גפני:>
בבקשה.

<דורית סבן:>
אנחנו מטפלים ב-90% מכתבי האישום שמוגשים כך שההיקפים שלנו, בפרט בהפרות הוראה חוקית, הם גדולים יותר. 48 שעות זה זמן לא סביר, בפרט כשאנחנו צריכים לקבל גם את מלוא הנתונים, מלוא החומרים מגופים שונים - אנחנו צריכים לקבל את החלטת שב"ס, את ההפרה עצמה, את דוחות הסיירים ולהיערך להופעה מול בית-המשפט. מה גם שבתי-משפט השלום בדיוני המעצרים עמוסים וצריך שיהיה איזשהו ויסות. כתוב בחוק "עד חמישה ימים" או עד כמה שאדוני יחליט, אבל עדיין שנוכל לעשות – כשאומרים את ה"עד" אנחנו כמובן נתעדף - - -
<היו"ר משה גפני:>
מה קורה בהארכת מעצר רגילה כשבתי-המשפט עמוסים ואתם צריכים ללמוד, לא אתם, הם צריכים ללמוד את התיק? הארכת מעצר - נעצר מישהו, פורץ לבנק ועכשיו צריך להאריך את מעצרו, גם להם יש חמישה ימים?
<דורית סבן:>
אדוני, יש בית-משפט שדן בהליך מעצר ימים ויש בית-משפט שדן בהליך מעצר עד תום ההליכים. אנחנו מדברים למעשה על השופטים שדנים במ"ת, בהליך מעצר עד תום ההליכים, הם עמוסים מאוד. 

<היו"ר משה גפני:>
ההבדל בין המקרים הוא כזה שאם מביאים חשוד להארכת מעצר, אף אחד לא מכיר אותו בכלל – זה יכול להיות בכלל מקרה ראשון – לא המשטרה מכירה אותו, לא בית-המשפט מכיר אותו, וצריך להאריך את מעצרו. כל מה שטענת שצריך להיערך וכו', במקרה הזה זה בכלל מקרה גרוע מבחינתכם, מבחינתם, את לא עוסקת בעניין הזה. במקרה הזה צריך ללמוד את הכול - מי האיש, איזה עבר פלילי יש לו, ומה אם יש משהו, וצריך להביא אותו לשופט ולטעון בבית-המשפט הארכת מעצר וכל מה שנלווה לעניין הזה, וזה נעשה מייד, אין אפשרות להחזיק אותו יותר מ-24 שעות או כמה שהחוק קובע. 
במקרה הזה מדובר על איש שנשפט, יש לו תיק בשב"ס, האיש הזה עמד בבית-המשפט. בית-המשפט פסק על האיש הזה – אחרי שהוא למד עליו ואת הכול, הוא יודע בדיוק מי האיש הזה ואתם יודעים – פסק שנותנים לו מעצר עד תום ההליכים ואפשר להחזיק אותו בפיקוח אלקטרוני. 
מה שקרה עכשיו, הוא הפר את תנאי הפיקוח. לדבריו, הוא נסע לחדר מיון, ולדברי הממונה, המנהל, הוא לא נסע בכלל לחדר מיון, אין שום חדר מיון בארץ שהוא היה שם – ואת זה אפשר לבדוק, דרך אגב, ברבע שעה, אם אתם לא מספיקים לבדוק את זה, אני מוכן להעמיד לכם את אחד העוזרים שלי, הוא יבדוק לכם את זה, אפשר לבדוק את זה ברבע שעה אם הוא היה באיזשהו בית-חולים – ואז אתם מבקשים שישה ימים ושישה - - -
<גיל שפירא:>
חמישה לילות, כן, אדוני.
<היו"ר משה גפני:>
מה כן? אני באמצע. רצית להגיד משהו חשוב על הימים?
<גיל שפירא:>
לא, לספור. חמישה לילות, שישה ימים.
<היו"ר משה גפני:>
למה חמישה?

<קריאות:>
- - -

<גיל שפירא:>
כי הם לא מחשיבים את ה-24 הראשונות, זה העניין. 

<היו"ר משה גפני:>
אני חושב שהטענות שהועלו כאן שזה הרבה זמן שהאיש בינתיים – אם הייתם אומרים שהוא בינתיים ממשיך בפיקוח האלקטרוני ואתם רוצים שישה ימים כדי לבדוק את זה, אני מבין. אבל אם אתם אומרים שהוא ישב בתא מעצר, בניגוד למה שבית-המשפט פסק שהוא יכול ללכת עם איזוק אלקטרוני, אז שישה ימים זה המון זמן. תגידו כמה ימים אתם רוצים, לא שישה ימים. הלאה. אם לא תגידו אז אנחנו נגיד. בבקשה. 

<שירי לנג:>
אני רוצה רק לחדד איזושהי נקודה. בעצם הדיון בפני בית-המשפט הוא לא בפני שופט תורן, מה שנקרא "שופט מעצרים", זה בפני בית-המשפט שהורה על האזוק בפיקוח האלקטרוני. כך שגם מבחינת בית-המשפט זה מחייב לבוא בפני אותו שופט שבעבר דן בתיק, הוא צריך לעצור את כל הדיונים שקבועים לו באותו יום - - - 
<היו"ר משה גפני:>
הוא לא צריך לעצור, זה דיון של רבע שעה.
<אורית סטרוק:>
זה קורה כל הזמן ששופט עוצר דיון ואומר: עכשיו יש לי – הרי זה קורה כל הזמן. 

<קריאות:>
- - -

<שמשון וייס:>
עושים דילוג על הליך.

<שירי לנג:>
אבל זה לא שופט תורן, זה מה שאני רוצה לחדד. אבל זה לא שופט תורן שיודע שביום הזה הוא מגיע וכל מה שהוא עושה זה רק דיוני מעצרים, זה שופט שקבועים לו דיונים רגילים ועכשיו הוא צריך - - - 

<אורית סטרוק:>
השנה יצא לי להיות הרבה פעמים בפני שופטים שעצרו רגע והכניסו מעשה דחוף. מדברים פה על חירותו של אדם, זה לא משחק.
<שמשון וייס:>
אדוני היושב-ראש, מדלגים פה על הליך שלם. 
<קריאות:>
- - -

<שמשון וייס:>
מדלגים פה על הליך שלם, מעצר לצורכי חקירה. ועדיין לא הצלחתי להבין למה המשטרה לא צריכה לעצור אותו, למה המשטרה לא אחראית על המעצר. 
<עדי שגב:>
לא תמיד העבירה היא עבירה פלילית.
<שמשון וייס:>
ודאי שהוא ביצע עבירה פלילית.
<אורית סטרוק:>
יש פה דברים בנוסח, למשל בהתחלה של סעיף קטן (1), כתוב: "הורה הממונה על הפסקת המעצר בפיקוח אלקטרוני כאמור בסעיף קטן (ב)," זה מה שלא הבנתי. לדעתי, אם רוצים שזה יובן, צריך להיות כתוב (ב)(1), אחרת לא מבינים, זה מבלבל. וגם לא כתוב בשום מקום מי מעביר את התיק לבית-המשפט, זה נשאר לוט בערפל.
<נעמה פויכטונגר:>
למנגנונים ברמה הזאת בדרך כלל לא נכנסים.
<נירה לאמעי-רכלבסקי:>
אבל גם (2) הולך עם זה כי זה חלק מההחלטה של סעיף (1). (ב)(1) ו-(2) - - -

<אורית סטרוק:>
אבל את מבינה שאם את כותבת סתם (ב) אז את מתחילה להתבלבל עם ה-24 שעות.

<נירה לאמעי-רכלבסקי:>
לא, אבל אנחנו צריכים את שני הסעיפים הקטנים של (ב), גם את (1) וגם את (2), כי שניהם מדברים על אותה החלטה. 

<אורית סטרוק:>
אז איך (1) ו-(2)?
<נעמה פויכטונגר:>
נדמה לי שזה מחלקת נוסח החוק, זה אפילו לא עניין שאנחנו מטפלים בו. 

<נירה לאמעי-רכלבסקי:>
גם (3). זה בסדר, אני חושבת שמי שצריך ליישם את החוק הזה יבין את זה. צריך את כל הראשים של (ב)9 כדי שזה יתייחס לכל המרכיבים האפשריים של ההחלטה, והמובן הזה בעצם מספיק. 

<היו"ר משה גפני:>
מה עוד בנוסח?

<אורית סטרוק:>
אמרתי שלא ברור מי פונה לבית-המשפט, הם אומרים שזה ברור שזה באופן אוטומטי עובר לבית-המשפט. 
<נעמה פויכטונגר:>
זה הובהר בדברי ההסבר להצעת החוק. 

<היו"ר משה גפני:>
שמה? מי מביא את זה לבית-המשפט?

<נעמה פויכטונגר:>
התובע.

<אורית סטרוק:>
בהסבר. למה זה לא כתוב בחוק?

<היו"ר משה גפני:>
התובע המשטרתי?

<קריאות:>
או הפרקליטות.
<נעמה פויכטונגר:>
התובע שמטפל בתיק. הרי זה תיק שהוגש עמו כתב אישום, אז הוא נמצא או בטיפול הפרקליטות או בטיפול התובע.

<היו"ר משה גפני:>
תגידו, וזה חייב להיות אצל השופט שהורה על הפיקוח האלקטרוני? לא יכול להיות שופט תורן?

<דוד רותם:>
לא.

<אורית סטרוק:>
לא.
<נעמה פויכטונגר:>
לא, כתוב כאן בסוף (ג)(1) כתוב: "בסעיף זה, "בית-המשפט" – בית-המשפט שהורה על מעצרו של הנאשם בפיקוח אלקטרוני".

<היו"ר משה גפני:>
זה חייב להיות? אני שואל.

<קריאות:>
כן.

<נעמה פויכטונגר:>
לתפיסתנו כן, מפני שההחלטה האם הוא צריך לחזור לבית-מעצר היא חלק מהמכלול של מה שעשינו.
<היו"ר משה גפני:>
בסדר.

<אורית סטרוק:>
ולמה לעניין קטין לא כתוב במפורש שזה בית-המשפט שהורה.
<היו"ר משה גפני:>
איפה? באיזה סעיף?
<אורית סטרוק:>
באותו סעיף, בסוף. על הבגיר כתוב שזה בית-המשפט שהורה על מאסרו, "ולעניין קטין – בית-משפט לנוער, כמשמעותו בחוק הנוער".

<נעמה פויכטונגר:>
לגבי קטין היה לנו יותר חשוב להדגיש שזו ערכאה שמותאמת לקטינים, אבל אני לא חושבת שיש מניעה להבהיר את שני הדברים ביחד.
<נירה לאמעי-רכלבסקי:>
השאלה אם לגבי קטינים יהיה יותר נורא שהוא יהיה במעצר.

<אורית סטרוק:>
כי אם אנחנו חושבים שחשוב שהשופט מכיר את הקטין ומכיר את התיק ואת כל מה שמסביב, אז זה צריך להיות כתוב. 

<נעמה פויכטונגר:>
בדרך כלל ממילא, יתקנו אותי אנשי התביעה אם אני טועה, אבל לגבי קטין ממילא השופט שדן בתיק הוא שופט נוער. 
<דורית סבן:>
זה שופט מוסמך לנוער. זאת אומרת, גם לרוב שופטי המעצרים יש הסמכה לדון גם בנוער ואז זה יכול להיות אותו שופט, זו לא בעיה.
<אורית סטרוק:>
ברור, אבל אפשר לבחור - - - שקטין שנעצר בבאר-שבע לשופט נוער בבאר-שבע. 

<נעמה פויכטונגר:>
אין בעיה להבהיר שגם כאן מדובר על השופט שדן בהליך העיקרי. 
<רותם אפודי:>
נעמה, אם אני לא טועה, אז דובר על זה שלגבי קטינים דווקא היה לנו חשוב ששופטי נוער, מה שנקרא "הקלאסיים", ששופטי נוער באמת בבית-משפט לנוער - - - , כי במעצר יכול להיות מי שהוסמך וזה יכול להיות גם מי שהוא לא בדרך כלל שופט נוער, ולכן זה היה חשוב לנו בשלב הזה. 

<נעמה פויכטונגר:>
יש פה "או שופט נוער". אבל מהבחינה הזאת הנוסח פה, מה שהגענו אליו הוא מכיוון שאין מספיק שופטי נוער תקניים, זמינים שיושבים במודל שאת מדברת עליו. 

<היו"ר משה גפני:>
מה רצית להעיר? בבקשה, היועצת המשפטית.

<נירה לאמעי-רכלבסקי:>
רק רציתי להעיר על (ב)(1), אני חוזרת כאן להחלטה הבסיסית של הממונה. אני חושבת שחשוב שיהיה ברור שהיסוד הסביר של הממונה חייב להיות מבוסס על דיווח שהובא בפניו, כי כאן כתוב שהוא חזר והפר אותם גם לאחר התראה, חייב להיות מבוסס על דיווח שהובא בפניו, ואז אולי הוא לא יצטרך את ה-24 שעות לקבל החלטה ולברר את העובדות. 

<היו"ר משה גפני:>
מה יכול להיות בלי דיווח?
<נעמה פויכטונגר:>
בכל מקרה כשנכתוב על - - - דיווח אין לנו התנגדות. אבל אני חושבת שבכל מקרה אנחנו חייבים להכניס לתוך ההחלטה של הממונה את מה שישמע בשימוע כי אנחנו רוצים הליך הוגן, ויכול להיות שמה שהמפוקח יביא בפניו זה לא הדברים שעולים מהדיווח. בקיצור, אין לנו התנגדות להגיד פה שזה על יסוד הדיווח שהובא בפניו, אבל לא בהכרח זה ייתר את הליכי הבירור שיעלו מהשימוע. אנחנו רוצים שהוא יקשיב בקשב אמיתי למה שאומרים.
<נירה לאמעי-רכלבסקי:>
אלא אם כן אתם מוותרים על 24 השעות הראשונות. 

<היו"ר משה גפני:>
הזמן ידבר. ואם את רוצה להכניס זה בסדר, אבל אני לא רואה שזה ישנה מהותית. מה שישנה מהותית זה הזמן. 

<נירה לאמעי-רכלבסקי:>
אני רוצה שיהיה ברור שחייב להיות בפניו דיווח כזה ולא שהוא שמע את זה טלפונית.

<קריאות:>
- - -

<היו"ר משה גפני:>
אז זה בניסוח. אם צריך לכתוב את זה - תכתבי, אם לא צריך לכתוב את זה אז למצוא איזו דרך שזה כן יהיה כתוב. הלאה. 

<שירי לנג:>
רק לעניין הימים, אם מקצרים את התקופה, - -

<היו"ר משה גפני:>
מקצרים.

<שירי לנג:>
- - אז לפחות כמו שנאמר לגבי קטינים, ששבתות וחגים לא יבואו במניין, שזה יהיה גם לגבי בגירים.
<היו"ר משה גפני:>
מקצרים, השאלה אם משאירים במקום שישה ימים, יומיים, או משאירים שלושה ימים.
<נעמה פויכטונגר:>
אדוני, נוכל לעשות שיעורי-בית בעניין הזה ולחזור לוועדה? 

<שירי לנג:>
אני אומרת שאם מחליטים לקצר את התקופה - -
<היו"ר משה גפני:>
מחליטים לקצר.

<שירי לנג:>
- - אז שלכל הפחות תהיה אמירה לגבי שבתות וחגים, כי כרגע האמירה לגבי שבתות וחגים - - -

<היו"ר משה גפני:>
עוד לא הגענו לשבתות וחגים.

<שירי לנג:>
לא, לגבי קטינים נאמר שזה לא יובא במניין השעות, אז גם לגבי בגירים צריך לומר משהו. 

<היו"ר משה גפני:>
איפה?

<שירי לנג:>
בסעיף (ג)(2).

<היו"ר משה גפני:>
אבל לא הגענו, עצרתי לפני פסקה (2). כשאני רואה "שבת", אני קודם כול עוצר. 

<עדי שגב:>
אבל זה כתוב רק לגבי קטינים.

<היו"ר משה גפני:>
מחליטים לקצר את המועד, השאלה כמה, נחליט בסוף. זה לא יהיה יותר משלושה ימים, אבל נראה אם פחות.

<יואל הדר:>
לא פחות משלושה.
<קריאות:>
- - -

<היו"ר משה גפני:>
רגע, רבותי.
<אורית סטרוק:>
הם בעצם טוענים שהסיפור שלהם זה ימי העבודה שהם זקוקים להם, לכן בסופו של יום - - -

<זאב חכים:>
לא רק. יש פה גם אלמנטים נוספים של העברת העצור, יש פה שיקולים נוספים גם מבצעיים. 
<אורית סטרוק:>
העברת העצור זה גם קשור לימי עבודה. 
<זאב חכים:>
נכון, אבל לא רק עבודת התובע.

<אורית סטרוק:>
אבל אין לכם עניין, בוא נגיד ככה, אף אחד פה לא אמר שיש לכם עניין שאם הבן-אדם הפר את תנאי המעצר שלו, יאללה, קודם כול לדפוק אותו חמישה ימים בפנים.

<שמעון בר גור:>
ממש לא.
<קריאות:>
לא.

<אורית סטרוק:>
אף אחד לא אמר את זה. יופי. אז מדובר על ימי עבודה. כיוון שמדובר על ימי עבודה, צריך בסך הכול שהסיפור הזה יתייחס לימי עבודה, זה הכול.
<זאב חכים:>
אבל אני חושב שזה גם אינטרס של אותו עצור שהבירור יהיה בירור מהותי ואמיתי ויסודי, ושהוא לא ייעשה בצורה מהירה וחפוזה.
<אורית סטרוק:>
לכן זה ימי עבודה, ולא כמה ימים הוא יישאר מאחורי סורג ובריח.
<שמשון וייס:>
המטרה של העצור זה להיות חופשי. עד שמישהו יברר את - - - 

<היו"ר משה גפני:>
הלאה. פסקה (2), בבקשה.
<נירה לאמעי-רכלבסקי:>
	
	
	
	
	(2)
על אף האמור בפסקה (1), לעניין מפוקח שהוא קטין – שבתות וחגים לא יובאו במניין השעות; דיון שעל בית-המשפט - - -" 


<היו"ר משה גפני:>
מה זה (1)?
<שירי לנג:>
זה 36 שעות.
<נעמה פויכטונגר:>
לגבי השעות. 

<נירה לאמעי-רכלבסקי:>
לגבי הימים, לגבי החמישה ימים וה-36 שעות לקטין. אולי באמת הסבר לעניין הזה - קטין זה 36 שעות, ואז אתם לא מביאים במניין השעות שבתות וחגים? קטין יכול להגיע גם לחמישה עד שישה ימים לפי זה.
<נעמה פויכטונגר:>
מכיוון שהצטמצמנו – אם הוא בדיוק נעצר בערב ראש השנה שחל שלושה ימים רצוף, כן. במקרה כזה הוא יכול להגיע - - -

<נירה לאמעי-רכלבסקי:>
זה נראה לכם סביר לגבי קטינים? 

<נעמה פויכטונגר:>
נראה לנו שבמקרה המאוד חריג הזה אין אופציה אחרת סבירה. בהחזרה של אדם למעצר אחרי שהוא הפר הפרה מהותית באותו מקרה נדיר שאת אומרת, אתה יכול להחליט שיתקיים דיון בשבת, אם זה המקרה שבו אנחנו רוצים לעשות את זה - - - 

<נירה לאמעי-רכלבסקי:>
לא נראה יותר סביר להחזיר אותו לפיקוח?

<שמשון וייס:>
לדעתי, בדרך כלל יש גם בית-משפט תורן.
<אורית סטרוק:>
אבל הם לא רוצים את בית-המשפט התורן.
<נירה לאמעי-רכלבסקי:>
צריך להיות שופט מעצרים, כלומר, הקטין הזה לשלושה ימים ואם אנחנו לא סופרים שבתות וחגים - - - 

<נעמה פויכטונגר:>
36 שעות, למה שלושה ימים?

<נירה לאמעי-רכלבסקי:>
סליחה, 36 שעות.

<נעמה פויכטונגר:>
זה כלום, זה יום וחצי.
<נירה לאמעי-רכלבסקי:>
אוקיי, אבל הוא יכול להגיע גם לחמישה ימים, אז אני לא מבינה במה אנחנו - - - 

<שירי לנג:>
מה זה חמישה ימים?

<נעמה פויכטונגר:>
את מדברת על מקרה נדיר שבנדירים.

<נירה לאמעי-רכלבסקי:>
למה? כשיש שני ימי חג ושבת הוא יכול להגיע לארבעה וחצי ימים לקטין כשמחכים לשופט.
<אריאל סיזל:>
רק אז.

<נעמה פויכטונגר:>
זה מאוד נדיר, וגם זה רק אם הוא נעצר ממש בערב שבת. אם הוא נעצר בערב לפני כן כבר יש לנו אפילו טווח שאפשר להביא אותו.
<נירה לאמעי-רכלבסקי:>
דווקא על קטינים אני רוצה להתעקש, כי דווקא שם יכול להיות שהשופט ישלח אותו - - - 

<היו"ר משה גפני:>
אני מציע ככה, אני מציע שבאמת שבתות וחגים לא יובאו במניין הימים.

<שירי לנג:>
גם לגבי בגירים?

<היו"ר משה גפני:>
גם לגבי בגירים, אלא אם כן מדובר על שלושה ימים של שבת וחגים שאז הוא יישאר באזוק האלקטרוני. אי-אפשר. לצדק יש שני פנים - מצד אחד, אם מדובר בשבת רגילה או בחג רגיל אז בסדר, אז מביאים אותו במוצאי-שבת בפני שופט שש שעות אחרי צאת השבת או אחרי צאת החג. אבל כאשר מדובר על שלושה ימים, כמו שכתבת פה, בקטין זה יכול להיות, אז הוא יישאר באיזוק אלקטרוני. אלא אם כן יש החלטה מיוחדת של בית-המשפט שמדובר על מקרה חריג, אחרת אנחנו מושיבים פה בן-אדם - - - 

<נירה לאמעי-רכלבסקי:>
אין בית-משפט בשלב הזה עדיין, זה בדיוק העניין.

<היו"ר משה גפני:>
לא, יש.

<עדי שגב:>
לא, בשלב הזה עוד לא.

<נירה לאמעי-רכלבסקי:>
בשלב הזה אין בית-משפט.

<עדי שגב:>
עוד לא. 

<היו"ר משה גפני:>
יש לפני זה.

<עדי שגב:>
בהליך הראשון.

<יואל הדר:>
אם הוא יפר.
<היו"ר משה גפני:>
ראש השנה נכנס ביום רביעי בלילה, ולפי הצעת החוק הזאת, לפי הסעיף הזה, הוא יכול לשבת בין אם הוא קטין ובין אם הוא בגיר, הוא יכול לשבת עוד שלושה ימים רצופים מבלי שתהיה החלטה בעניין הזה. אני מציע שכאשר יש שבת אז שש שעות - - -
<נעמה פויכטונגר:>
לפי הצעת החוק לגבי בגיר זה לא יכול לקרות. 

<היו"ר משה גפני:>
בסדר, תכף אני רוצה להכניס משהו גם על בגיר, אבל קודם כול אני מדבר על הקטין. המציאות הזאת שבה הוא הולך לשבת שלושה ימים רצופים מבלי שיש החלטה בעניינו – אני מציע שבשעה שיש שלושה ימים - חג ושבת, הוא יישאר באיזוק אלקטרוני. אלא אם כן, מדובר על יום רביעי, אלא אם כן השופט אמר: המקרה הזה הוא מקרה באמת חריג, האיש מסוכן וצריך להכניס אותו למעצר, אבל זאת צריכה להיות החלטה, אחרת - - - 

<יואל הדר:>
אבל אין שופט כאן.
<קריאות:>
- - -

<היו"ר משה גפני:>
יום רביעי אם אין שופט אז הוא נשאר עם אזוק.
<דורית סבן:>
ואם הוא עבר עבירה מהותית, מה נעשה? 

<היו"ר משה גפני:>
אחרת זה אי-צדק מוחלט. לוקחים קטין שאפשר להושיב אותו ל-24, ל-36 שעות, אתה הולך להושיב אותו חמישה וחצי ימים.

<נירה לאמעי-רכלבסקי:>
לגבי קטינים החשש הוא ששופט מראש קבע איזוק אלקטרוני כי הוא לא רצה שהוא יהיה בבית-מעצר. 

<היו"ר משה גפני:>
נכון.
<נעמה פויכטונגר:>
אני רוצה לציין, אני מפנה את הוועדה, צריך לשים לב, סעיף 29 לחוק המעצרים שמתייחס למועדים של הבאת עצור בפני בית-משפט מתייחס ספציפית לכל החלופות האלה של מועדים במקרה שעלה משך החג או צירוף החג על 48 שעות.
<נירה לאמעי-רכלבסקי:>
זה ספציפי יותר, זה פיקוח אלקטרוני.

<היו"ר משה גפני:>
גב' נעמה, מה את רוצה להגיד?

<נעמה פויכטונגר:>
המחוקק נתן את דעתו למקרים כאלה. במקרים כאלה המחוקק כן קבע שאדם יובא בפני בית-משפט אפילו כשזה יוצא בתוך החג או שבת. לא חשבנו שבמקרה הזה - - - 

<היו"ר משה גפני:>
אני מבקש להוסיף תיקון לסעיף הזה.

<נעמה פויכטונגר:>
לאיזה סעיף?

<היו"ר משה גפני:>
הזה שהקראת עכשיו.

<נעמה פויכטונגר:>
29?

<היו"ר משה גפני:>
כן.
<נעמה פויכטונגר:>
זה נושא חדש, מבחינתנו אין - - -
<היו"ר משה גפני:>
נושא חדש, בסדר, אין בעיה. אני רוצה להעלות נושא חדש.

<אורית סטרוק:>
מה קובע הסעיף? מאוד מעניין אותי לדעת.
<נעמה פויכטונגר:>
סעיף ארוך. אשמח להעביר לך אותו.

<היו"ר משה גפני:>
אגיד לך, היות שאני אוכל את זה כל השנים, אז תדעי, ועדת החוקה כאשר היא דנה בחוק שהוא חוק מאוד ליברלי, חוק טוב, שאי-אפשר להחזיק אדם בבית-סוהר או בחדר מעצר זמן רב וצריך להביא אותו בפני שופט – כמה? נעמה, 48 שעות?
<יואל הדר:>
48 שעות.

<נעמה פויכטונגר:>
יש פה סעיפים שונים, אני לא בדיוק - - -

<היו"ר משה גפני:>
סעיפים שונים, לא משנה, לא ניכנס לעניין הזה. ואז דנו בוועדת החוקה מה עושים עם שלושה ימים - ראש השנה ושבת, שאז עוברים את המועד, או שמשחררים אותו או שדנים בפני שופט באמצע המועד הזה, שזה חילול חג או חילול שבת, ולא נמצא לעניין הזה פתרון. היום אני רוצה להציע פתרון. הפתרון הוא שבמידה ומגיע מצב כזה שבו הוא צריך להיות שלושה ימים במעצר בגלל שזה ראש השנה ושבת, שהוא יהיה באיזוק אלקטרוני אלא אם כן שופט קבע אחרת. 
<אורית סטרוק:>
אני רוצה בכל זאת לשאול.
<נעמה פויכטונגר:>
אדוני, מבחינתנו אפילו באופן פורמלי, מכיוון שמדובר בנושא חדש שהוא לא חלק מהצעת החוק הממשלתית, אנחנו לא - - -
<היו"ר משה גפני:>
ילך לוועדת הכנסת.
<יואל הדר:>
אז אדוני רוצה שהמתקין יחלל שבת, נכון? הטכנאי יחלל שבת.
<היו"ר משה גפני:>
לא, לפני זה.

<אורית סטרוק:>
למה? לפני שבת.
<יואל הדר:>
בתוך החג. הוא עצר אותו בתוך החג.
<היו"ר משה גפני:>
אין בתוך החג. על בתוך החג אני לא מדבר.

<קריאות:>
- - -
<היו"ר משה גפני:>
אתה יודע איזה חילול שבת נעשה במשך השלושה ימים האלה, מה שהשופט גרוניס קבע, שאני משבח אותו על מה שהוא קבע, אתה יודע כמה אנשים מחללים את החג, סוהרים ואסירים ומשפחה ועורכי-דין ושופטים והכל, אתה יודע כמה חילול יש בעניין הזה? 

<יואל הדר:>
אז יש לנו חילול מול חילול פה עד סוף החוק. 

<היו"ר משה גפני:>
לא, אין פה חילול מול חילול בגלל שאני מציע - - - 

<אורית סטרוק:>
הוא אומר שלפני החג ישימו אותו באיזוק אלקטרוני.
<יואל הדר:>
בערב החג בדיוק עצרו אותו, תפסו אותו בערב החג. 

<פרומית כהן:>
איך הם יספיקו להתקין לו את הפיקוח?

<שמעון בר גור:>
זה אומר שחשוד ברצח יקבל ישר - - -
<יהודה ויזנר:>
השנה הוגדרו לאנשים רבים מאוד חלונות בערב יום כיפור, פתחנו להם חלונות. השנה היו כמה וכמה, אני לא יודע, של הרבה אנשים ששוחררו תמורת איזוק אלקטרוני ופתחנו להם חלונות, היהודי הזה, עד שעה לפני שבת.
<היו"ר משה גפני:>
איזה יהודי?
<יהודה ויזנר:>
האחראי על הפיקוח עד אולי חצי שעה לפני יום כיפור עוד התעסק באישור פתיחת חלונות.

<היו"ר משה גפני:>
באיזוק אלקטרוני?

<יהודה ויזנר:>
כן.
<היו"ר משה גפני:>
ובא לציון גואל. לא לגמרי, אבל חצי. 

<נעמה פויכטונגר:>
אבל נדמה לי שאי-אפשר לקבוע כלל כזה, זה היה פרטני. 

<היו"ר משה גפני:>
אפשר לקבוע. ששופט יחליט. אני מבקש להוסיף את זה לחוק, ואתם יכולים לטעון – תתייעצו ביניכם, אני לא בטוח שכדאי – אתם יכולים לטעון "נושא חדש", ובצדק ומבחינתכם, זה עדיין לא נדון בוועדת שרים לחקיקה. אני מבקש להוסיף את זה לחוק, ואם תתעקשו על זה שזה נושא חדש נלך לוועדת הכנסת ואשכנע אותם שזה לא נושא חדש. 
<אורית סטרוק:>
הרי זה שיקול דעת.
<נעמה פויכטונגר:>
אשמח לראות בדיוק מה ההצעה כי אני לא - - -
<היו"ר משה גפני:>
ההצעה אומרת שכאשר יש שלושה ימים – כשהבעיה הזאת קיימת, היות שהיום יש איזוק אלקטרוני, אלא אם כן שופט החליט אחרת – נותנים לו איזוק אלקטרוני לשלושה ימים האלה ואז לא צריך - - - 

<נעמה פויכטונגר:>
אתה לא מדבר על הצעת החוק שלנו אלא על תיקון סעיף 29, תיקון חוק המעצרים.
<היו"ר משה גפני:>
נכון. לסדר הדין הפלילי.
<יואל הדר:>
גם מי שלא מתאים לאיזוק אלקטרוני?
<היו"ר משה גפני:>
קודם כול, לפני שאת מגיעה לכאן לוועדה את צריכה ללמוד את ההיסטוריה שלי, אין חוק שעובר דרכי שלא נכנס עוד איזה סעיף. 

<יואל הדר:>
תלוי איזה סעיף. במקרה הזה - - -
<היו"ר משה גפני:>
אם זה לא יכנס, יכנס משהו אחר.
<נעמה פויכטונגר:>
אני יכולה להציע לאדוני עוד כמה תיקונים.
<היו"ר משה גפני:>
בבקשה, תביאי, אני בעד לקצר הליכים.

<יואל הדר:>
אדוני, גם מי שלא מתאים לאיזוק אלקטרוני? 
<היו"ר משה גפני:>
מי שלא מתאים לא יהיה באיזוק אלקטרוני.

<יואל הדר:>
זה אומר שכל אחד.

<היו"ר משה גפני:>
לא. אני מדבר על כאלה שכן יכולים להיות באיזוק אלקטרוני.

<יואל הדר:>
מי יחליט? 
<היו"ר משה גפני:>
שופט.

<יואל הדר:>
יספיקו להביא תסקיר למי שעוצרים? 

<היו"ר משה גפני:>
בלי תסקיר. מדובר על - - -

<יואל הדר:>
מישהו שעוצרים אותו על רצח, יביאו אותו בלי תסקיר?

<היו"ר משה גפני:>
לא רצח. רצח זה לא איזוק אלקטרוני.

<יואל הדר:>
לא, אבל אין עוד מישהו שיחליט.

<קריאות:>
- - -

<שמשון וייס:>
הוא נעצר על-ידי המשטרה לצורך חקירה. 

<יואל הדר:>
אבל לא משנה, באותו רגע אין מישהו שיחליט, הוא יוצא שלושה ימים אוטומטית ואין מי שיחליט. אין תסקיר, - -

<שמעון בר גור:>
אין מי שיאזוק, יואל.

<יואל הדר:>
- - אין מי שיאזוק, אין כלום.
<פרומית כהן:>
צריך טכנאי - - -

<קריאות:>
- - -

<אורית סטרוק:>
מדובר על לפני?
<היו"ר משה גפני:>
מדובר על לפני. ודאי, הכול מדובר על לפני. אם זה באמצע, זה לא עוזר לי שום דבר.
<אורית סטרוק:>
השאלה כמה לפני.
<יואל הדר:>
אבל לפני אין מישהו שיחליט.

<היו"ר משה גפני:>
זה יכול להיות באותו יום. 

<היו"ר משה גפני:>
אבל מי יחליט?

<היו"ר משה גפני:>
לזה מספיק שופט תורן. 

<קריאות:>
- - -

<אורית סטרוק:>
פה אתה צריך לתחום לזה איזשהו זמן סביר, כי אחרת אתה באמת עושה הפקרות.

<היו"ר משה גפני:>
נכון.
<יואל הדר:>
כבודו, זה לא סביר, אף אחד לא יכול להיכנס לזה, מי יכנס לזה?
<היו"ר משה גפני:>
עצרו בן-אדם על רצח, לא, רצח לא. 
<יואל הדר:>
למה לא? בוא ניקח את הקיצוני.
<היו"ר משה גפני:>
בגלל שרצח זה לא איזוק אלקטרוני.

<דוד רותם:>
הוא לא יכול להיכנס לאיזוק אלקטרוני.
<קריאה:>
- - -

<היו"ר משה גפני:>
אתה יודע מה, נקבע את החקיקה. אם אתם הולכים אתי, אז אפשר לקבוע את זה במשותף.
<נעמה פויכטונגר:>
אני רוצה להבהיר עוד משהו בהקשר הזה. 
<היו"ר משה גפני:>
שנייה, לפני זה, אבהיר על מה אני מדבר. בן-אדם נעצר על גניבה במכולת או שבן-אדם נעצר על עבירות שאינן עבירות רצח, אונס או דברים מהסוג הזה, הוא נעצר על-ידי המשטרה ביום רביעי בצהריים, ביום רביעי בלילה נכנס ראש השנה. בכדי לשחרר אותו מהמעצר או שמחללים את החג או שהוא נשאר עד מוצאי-שבת, זאת אומרת, שלושה וחצי ימים. אני מציע, במקרה שיש שלושה ימים, להביא אותו לשופט לאיזוק אלקטרוני, אפילו שבחוק של איזוק אלקטרוני אין לימים. 
<נעמה פויכטונגר:>
אני רוצה להעיר על זה שתי הערות.

<היו"ר משה גפני:>
הובנתי? 

<שמעון בר גור:>
זה לא מעשי מבחינת השעות.

<היו"ר משה גפני:>
למה?

<שמעון בר גור:>
כי אז תגרום לסיירים לחלל שבת.

<היו"ר משה גפני:>
למה?

<שמעון בר גור:>
אתה צריך לצאת מנקודת הנחה שבמקרה הטוב הסייר צריך לצאת לדרכו ב-12:00–13:00, כל אלה שיצאו בין 12:00 ל-15:00, שעד אז יש דיונים בבית-משפט, לא יוכלו להיכנס לזה, כי מי שיחלל את השבת זה הרשמים במשל"ט, האסיר והסיירים והאיזוק האלקטרוני של חברת השמירה. 
<פרומית כהן:>
והטכנאים.

<היו"ר משה גפני:>
כמה זמן צריך לזה?

<שמעון בר גור:>
צריך אישור של "בזק", אישור של - - -
<היו"ר משה גפני:>
כמה זמן? כמה שעות צריך?

<שמעון בר גור:>
זו אופרציה של חמש שעות.
<היו"ר משה גפני:>
חמש שעות. אז מעצר של חמש שעות לפני כניסת החג.

<אורית סטרוק:>
יש לך גם את הזמן של בית-המשפט. 

<היו"ר משה גפני:>
בסדר. בית-המשפט יפסוק רק עד חמש שעות.

<שמעון בר גור:>
הוא יסיים את ההתקנה חצי שעה לפני כניסת החג.

<היו"ר משה גפני:>
שעה. רגע, מה אחרת?

<שמעון בר גור:>
לדעתי יש חלופות כמו: הגעת שופטים לבתי-המעצר, יש עוד כל מיני חלופות לפני שמגיעים לחלופה הלא ריאלית הזאת. 

<יהודה ויזנר:>
נכון.

<היו"ר משה גפני:>
הרב ויזנר.

<יהודה ויזנר:>
אני לא יודע אם זאת בעצם הסיבה שהגעתי לפה, אבל אם ככה אני מנצל אותה. בעיית השבת בבתי-המשפט משליכה על חילולי שבת של סוהרים ואסירים כל שבת, לא רק בראש השנה, ואתה כל הזמן חוזר על ראש השנה. בראש השנה על אחת כמה וכמה. הצענו הצעה ובאנו בדברים עם הנהלת בתי-המשפט לפתור את זה אחת ולתמיד – ואני לא חושב שצריך לתפוס את האיזוק האלקטרוני כטרמפ על זה – שביום שני של ראש השנה יגיע שופט תורן לארבעה-חמישה מרכזים שבהם נמצאים עצירים, ולא יצטרכו את כל האופרציה הזאת של חילולי שבת של סוהרים שמגיעים מהבית, של אסירים שמניידים אותם, אסירים שלא רוצים לצאת כי הם שומרי שבת, וזה ייתן מענה אחת ולתמיד. 
לא הצלחתי עד היום – יאמר שהנציבים שלנו כולם גיבו את המגמות שלי ואת ההשתדלות שלי, אבל אני לא חושב שהפתרון הוא באזוק האלקטרוני. אתה הולך פה – אני לא רוצה להגיד בלשון החבר'ה – זה לתפוס כבשת רש. אנחנו צריכים פעם אחת ולתמיד לטפל בבעיה הזאת כי היא אקוטית בראש השנה, אבל למה אני אומר ראש השנה, כל שבת. פותחים חצי שעה אחרי צאת השבת את בתי-המשפט וגורמים חילולי שבת לסוהרים ולאסירים, אני מודיע כאן, ואם אני צריך לתת הסברים, אני יכול לתת הסברים. 

פניתי לחבר כנסת דודו רותם, לפני ארבע שנים, כיושב-ראש ועדת החוקה, וביקשתי ממנו לעשות משהו, פניתי לשר המשפטים דאז בגיבוי הנציב, ולצערי הרב, לא האזוק - - - 

<היו"ר משה גפני:>
מה ביקשת?
<יהודה ויזנר:>
ביקשתי קודם כול שבתי-המשפט ייפתחו במוצאי-שבת שלוש שעות אחרי; ב', שבימי שישי נקבל תגבור של שופטים שלא יצטרכו – גם בחג סוכות אחרון הגיעו סוהרים הביתה שלוש שעות אחרי כניסת שבת. לתת מענה לזה, כי מדי פעם ביום שישי בערב מחללים שבת בפרט בשעון חורף, ובמוצאי-שבת כל מוצאי-שבת מחללים שבת. 

<היו"ר משה גפני:>
מה אתם מציעים?
<יהודה ויזנר:>
הצעתי לפתוח את בתי-המשפט שלוש-ארבע שעות אחרי צאת השבת, אם היה יותר, עוד יותר טוב. 
<היו"ר משה גפני:>
ומה בשלושה ימים?

<יהודה ויזנר:>
בשלושה ימים - שביום השני של ראש השנה בבוקר יגיע שופט תורן, אני יודע שקשה כרב להגיד – אם מותר לי לבקש לא לפרוטוקול – שהשופט יהיה לא יהודי והקלדנית לא יהודייה, אבל אני לא יודע אם מותר או אסור, אני לא יודע, אבל אני אומר את זה, חלילה, מבחינה הלכתית, אני נותן פתרונות הלכתיים. ולא יצטרכו אופרציה של עשרות מכוניות, עשרות סוהרים, להוציא את האסירים לבית-משפט ביום השני של ראש השנה, ומי שלא רוצה נשאר בגלל שהוא שומר תורה ומצוות עד אחרי ראש השנה. אבל צריכים לפתור את הבעיה הזאת לא בקשר לאזוק, לטעמי. האזוק הוא לא הפתרון.
<היו"ר משה גפני:>
מה אומרת הנהלת בתי-המשפט על זה?
<שירי לנג:>
האמת היא שאני לא כל כך מכירה את הסוגיה הזאת. אני מבינה שהיה דין ודברים עם מנהל בתי-המשפט, אני יכולה לבדוק ולעדכן בדיון הבא. 
<יהודה ויזנר:>
יש לנו מכתבים ממשה גל ומהשופט שפיצר ועם שר המשפטים דאז. אני יודע שגם הדלו את זה גם היום.
<היו"ר משה גפני:>
מה מכתבים, מכתבים לא פותרים את הבעיה, מה כתוב במכתבים? 

<יהודה ויזנר:>
במכתבים כתוב שכולם חושבים שצריך פתרון טוב, ובעזרת השם יתברך השם יערה עלינו כוח וברכה ובסוף זה ייפתר. 
<היו"ר משה גפני:>
זה שרת המשפטים הנוכחית כתבה או שאתה מוסיף?
<יהודה ויזנר:>
לא, מחלק לא קיבלנו תשובות. 
<היו"ר משה גפני:>
לא, בגלל שהגעת לזה שהשם יערה עלינו רוח ממרומים, חשבתי שהתכוונת לציפי לבני.
<יהודה ויזנר:>
בקיצור, מילה אחת, הרב מוישה יושב-ראש הוועדה, אני רוצה לומר לך, הפתרון לא יהיה מאיזוק אלקטרוני, לטעמי, הפתרון יהיה מלפתור את הבעיה. 

<היו"ר משה גפני:>
כבוד הרב, אני נשאר עם האיזוק האלקטרוני, אני הולך לנסח אותו. אני מבקש מהנהלת בתי-המשפט לשמוע את מה שאמר הרב של השב"ס, אם הבעיה נפתרת בדרך הזאת אז אני לא רוצה להוסיף את האיזוק האלקטרוני. החוק הזה לא ייצא בלי שיהיה פתרון כלשהו לבעיה הזאת. לא יהיה דבר כזה. לא יכול להיות שאסירים שהם שומרי שבת יופלו לרעה, לא יכול להיות שסוהרים ואסירים יחללו שבת וחג כשאפשר למצוא פתרונות אחרים, או שלא מחפשים פתרונות אחרים, כל הזמן הולכים עם ראש קטן. לא יכול להיות, המצב הזה לא יכול להימשך. בחוק הזה יהיה פתרון. אם יהיה פתרון מינהלי דרך הנהלת בתי-המשפט עם החלטה של הנהלת בתי-המשפט מול השב"ס, מול רבנות שב"ס ונציב השב"ס ואנשים שעוסקים בעניין הזה, הנה מה טוב. אבל מדינה מתוקנת לא יכולה להסכים לדבר הזה, יש פה אפליה לרעה, יש פה דברים שאנשים לא רוצים לעבוד בחג ומכריחים אותם בגלל שאין ברירה. חייבים למצוא פתרון. האיזוק האלקטרוני הוא נושא שאפשר לראות איזשהו אור בקצה המנהרה. יכול להיות, כמו שהרב ויזנר אומר, שאני מחפש – איך אמרת? מחפש טרמפ? או משהו?
<יהודה ויזנר:>
לא אמרתי טרמפ, אמרתי שזה משהו שולי. צריך לפתור את הבעיה.
<היו"ר משה גפני:>
בסדר, אבל אני יושב פה כבר 15 שנה למצוא פתרון.
<יהודה ויזנר:>
בשביל זה שלחו אותך.
<היו"ר משה גפני:>
שלחו אותי, אז מה, נכשלתי.
<אורית סטרוק:>
אדוני היושב-ראש, זה לא רק עניין של אפליה לרעה, זה העניין שמדינת ישראל כמדינה צריכה להימנע מחילול שבת, - - - אפליה לרעה.
<יהודה ויזנר:>
נכון.
<היו"ר משה גפני:>
נכון, מסכים. 

<יהודה ויזנר:>
וזה לא רק הדתיים, זה - - -

<היו"ר משה גפני:>
לא אמרתי רק דתיים.

<יהודה ויזנר:>
לא רק לשומרי מצוות זה מפריע.
<היו"ר משה גפני:>
לא, את זה אמרתי בגלל שזה מובן לכל אחד.

<יהודה ויזנר:>
נכון.

<היו"ר משה גפני:>
וחוץ מזה, בפירוש אפשר להגיד שצריך לקחת את זה על עצמו שופט שהוא איננו יהודי. יש הרבה שופטים שהם אינם יהודים שאצלם אין את הנושא של חילול שבת וחג, זה דבר מקובל לחלוטין. 
<נירה לאמעי-רכלבסקי:>
זו הנחיה שיכולה להיות פנימית.
<היו"ר משה גפני:>
נכון, בסדר. אם לא, זה יהיה בחקיקה, מה אפשר לעשות. כן, בבקשה.

<אמיר אדרי:>
אני רק רוצה להעיר בנוגע לבקשתך. א', זה נושא חדש כמו שציינה נציגת משרד המשפטים; מעבר לזה - - -
<היו"ר משה גפני:>
מה נושא חדש?
<אמיר אדרי:>
הנושא שהעלית.

<נירה לאמעי-רכלבסקי:>
סעיף 29.

<היו"ר משה גפני:>
כן, בסדר, זה יהיה בוועדת הכנסת.

<אמיר אדרי:>
מעבר לזה, הבעיה שאתה מעלה פשוט לא קשורה להצעת החוק. 
<היו"ר משה גפני:>
כן, אמרת, נושא חדש.

<אמיר אדרי:>
כלומר, מערבבים בעיה בבעיה. 

<היו"ר משה גפני:>
אמרת, נושא חדש.

<אמיר אדרי:>
העניין הוא שבסוף ההצעה שלך גוררת גם עלויות תקציביות, כי זו לא לשון החוק.

<היו"ר משה גפני:>
למה?

<אמיר אדרי:>
הכוונה של החוק בעצם לייצר חלופה ולא הרחבת רשת. 
<היו"ר משה גפני:>
למה ההצעה גוררת עלויות תקציביות?

<אורית סטרוק:>
לא גוררת שום עלויות תקציביות. יש כמות מסוימת של - - -
<אמיר אדרי:>
כי אתה בעצם מכניס אוכלוסייה שהחוק לא התייחס אליה, אין התייחסות לגבי האוכלוסייה הזאת.

<היו"ר משה גפני:>
איזו אוכלוסייה?

<אמיר אדרי:>
החוק מתייחס אך ורק לאיזוק אלקטרוני כחלופה למעצר ולא למעצרי ימים, אז אתה בעצם מגדיל כאן את העוגה, אתה יוצר פה משהו חדש, הרחבת רשת. 
<היו"ר משה גפני:>
אני יודע, אבל אלו במקרים נדירים.

<אמיר אדרי:>
יש לזה גם השלכה תקציבית.

<היו"ר משה גפני:>
כן, במקרים נדירים. על כמה כסף מדובר?

<אמיר אדרי:>
למה מקרים נדירים?
<היו"ר משה גפני:>
מפני שאני מדבר על שלושה ימים, כשחל ראש השנה ביום רביעי בלילה, זה המקרה היחיד, אני מדבר עליו. מה שהרב מדבר, הרב מדבר על מכלול, להפך, לחסוך כסף. 

<אמיר אדרי:>
אתה מדבר רק על ראש השנה.
<היו"ר משה גפני:>
כן, לא ראש השנה רגיל, ראש השנה שחל ביום חמישי ושישי, ואז זה שלושה ימים, אחרת אין בעיה. זה קרה עכשיו וזה יקרה - - -

<נעמה פויכטונגר:>
הפעם הבאה ב-2018.
<אמיר אדרי:>
אם אפשר להתייחס - - -

<היו"ר משה גפני:>
לא, אל תדבר על כסף, זה קצת מצחיק אחרי שאתם נותנים שלושה מיליארד שקל למע"מ אפס, אל תדבר פה על כמה שקלים, עם כל הכבוד, אתם משרד עשיר.
<אמיר אדרי:>
הבנתי. עדיין מע"מ אפס זה לא עלה תאנה לכל מיני הצעות אחרות.

<היו"ר משה גפני:>
יש עוד כמה דברים, זה לא עלה התאנה היחיד.

<אורית סטרוק:>
אבל, אדוני היושב-ראש, מדובר פה על שמיכה אחת שאתה מושך אותה לכאן ולכאן, לא מדובר על כסף בכלל, הכסף מחולק.
<היו"ר משה גפני:>
אבל את יודעת מה, אפשר להוסיף לזה כסף, זה יהיה כבוד למשרד האוצר שהוא מוסיף כסף כדי שאנשים לא יצטרכו לחלל שבת וחג.
<נעמה פויכטונגר:>
יש מכסה. 

<רותם אפודי:>
גם שהות במעצר עולה כסף, אפילו יותר. 

<היו"ר משה גפני:>
נכון, גם שהות במעצר עולה כסף. הטענה התקציבית תהיה תכף במקום אחר, אבל בזה זו לא טענה תקציבית. אני יכול לטעון נושא חדש.
<דוד רותם:>
היא תבדוק את זה ותחזור אלינו בישיבה הבאה. 

<נעמה פויכטונגר:>
אוכל לבדוק ברגע שאדע בדיוק מה אני בודקת, כי יצאתי קצת מבולבלת מכל האופציות והנושאים. אחזור, ברשותך, אדוני, רק לסעיף שממנו התחלנו.

<היו"ר משה גפני:>
כן, בבקשה.

<נעמה פויכטונגר:>
הסעיף, כמו שאני מניחה שמובן פה לכולם, דווקא נועד למנוע חילול שבת מפני שלבגיר שהקצנו לו חמישה ימים, גם בתרחישים הכי ממושכים של ראש השנה, יש זמן מכאן או מכאן להגיע לבית-משפט. 

<היו"ר משה גפני:>
אבל זה לא יישאר חמישה ימים. זה כנראה ילך לשלושה ימים.
<נעמה פויכטונגר:>
זאת אומרת שהוועדה מנסה לפתור בעיה שהוועדה מציעה ליצור אותה, אם נתנסח - - - 
<היו"ר משה גפני:>
לא, כל דבר הוא לגופו. זה לא קשור אחד לשני, השישה ימים ביחד מבחינת הוועדה זה זמן ארוך. אפשר לקבוע יומיים, אפשר לקבוע שלושה ימים, אי-אפשר לקבוע יותר מזה, תיקחי את זה בחשבון. 
<נעמה פויכטונגר:>
נעשה את הבדיקה לגבי כמה ימים אפשר. אבל אני חוזרת למה שאמרה שירי.
<נירה לאמעי-רכלבסקי:>
לגבי קטין אנחנו צריכים לקבוע ברחל בתך הקטנה למספר ימים נטו, אנסח את זה כבר, שקטין יוכל לשבת במעצר אחרי שנקבע לו על-ידי בית-המשפט פיקוח אלקטרוני. הרי בית-משפט מלכתחילה ייקבע פיקוח אלקטרוני, סביר להניח, לקטינים יותר מאשר לאחרים, גם אם לא אמורים להיות עצורים עד תום ההליכים. לא משנה, בקביעה לקטין - - -
<אודיה איפרגן:>
ההפך.
<קריאות:>
- - -
<נירה לאמעי-רכלבסקי:>
בקביעה לקטין אנחנו צריכים להיות זהירים הרבה יותר לגבי מספר הימים שסוהר בכיר יכול להחזיר קטין לבית-כלא, ולכן אני מציעה שלגבי קטינים נאמר אמירה ברורה. 
<נעמה פויכטונגר:>
אז לגבי קטינים באמת קבענו פרק זמן קצר, ובגלל שהוא קצר הצענו להחריג - - -
<נירה לאמעי-רכלבסקי:>
קבענו פרק זמן קצר וקבענו לו חריג לגבי שבתות וחגים שלא יובאו במניין השעות, את זה אנחנו צריכים לתקן. 

<נעמה פויכטונגר:>
נכון, קבענו לגבי קטין. יכולנו להגיד שזה חמישה ימים וזה ארבעה ימים. קבענו פרק זמן קצר מאוד בגלל שדווקא לגבי קטינים אנחנו באמת רוצים לעשות מאמץ ויכולים איכשהו לעשות מאמץ מיוחד. מכיוון שכך, לא הייתה ברירה אלא להחריג את השבתות והחגים. החשש שלי הוא שבעצם מה שהוועדה מציעה זה לקבוע ברירת מחדל שמקרה כזה לא יהיה בבית-מעצר אלא יישאר בפיקוח אלקטרוני - -

<נירה לאמעי-רכלבסקי:>
נכון.

<נעמה פויכטונגר:>
וברירת המחדל הזאת לא מבחינה בין רמות מסוכנות שונות של קטינים שונים. יש קטין שלגביו - - - בבית אפשר לבלוע, ויש קטין שהוא באמת באמת מסוכן. 

<נירה לאמעי-רכלבסקי:>
אז בואי נקבע מדרג, אז תגידי מה המדרג שאת מציעה. את מציעה שבעבירות שלגביהם היה אישור חריג, טעמים מיוחדים שנרשמו בחריגה, אז זה לא יחול? זה אפשרי, אפשר לחשוב על זה. 
<נעמה פויכטונגר:>
אני מציעה שנחשוב על זה. אבל למשל, אולי - - -
<נירה לאמעי-רכלבסקי:>
אבל הרי זה אבסורד. אנחנו קובעים מועד מיוחד לקטין ואז אנחנו אומרים ששבתות וחגים לא יובאו, ויכול להיות מצב שקטין כן ישב בסופו של דבר חמישה ימים בבית-מעצר למרות ששופט לא קבע את זה. זה לא סביר להשאיר את זה כרגע ככה.
<נעמה פויכטונגר:>
אנחנו נמצאים בסוף במערכת של איזונים. סברנו שזה כן איזון מתאים. אני מציעה לפחות לחשוב באמת על סעיף האישום שייוחס לקטין בתור קריטריון פה. זאת אומרת, יש לנו כלים - - - 

<היו"ר משה גפני:>
את המדרג לפי דעתי בכל מקרה צריך לעשות.

<נעמה פויכטונגר:>
אפשר לנסות. 

<היו"ר משה גפני:>
הצעתי שבעבירות שבהן – שוב, לפי אותו מדרג – חל איזוק אלקטרוני גם במעצר לימים, אם מדובר במקרה חריג של שלושה ימים, יהיה איזוק אלקטרוני, וניקח את פרק הזמן הסביר שאפשר לבצע את זה, זה מה שאני מציע.
<נעמה פויכטונגר:>
פה אולי נקודה שלא הובהרה. מעבר למה שאמרתי, אני רוצה להבהיר, העניין עם מעצר ימים, כשלא החלנו עליו את החוק, לא נובע רק משיקול תקציבי כזה או אחר, אלא באמת מבחינת הפרקטיקה. הרי ראינו גם פה בתהליך - כדי לאשר פיקוח אלקטרוני נדרשות כל כך הרבה בדיקות מקדימות לגבי ההתאמה הפוטנציאלית של המקום, מכיוון שאדוני בהגדרה מדבר על מצב שבו לוח הזמנים הוא מאוד מצומצם, אחרת לא היינו נכנסים לבעיה. אפילו את בדיקת ההיתכנות אני לא רואה איך אפשר לעשות במועד שיאפשר התקנה של פיקוח אלקטרוני לפני - - - 

<היו"ר משה גפני:>
מה זה ההיתכנות. ההיתכנות אנחנו אומרים - - - 

<נעמה פויכטונגר:>
האם המקום שהוא מציע הוא מקום שפיזית אפשר להתקין בו פיקוח אלקטרוני?
<היו"ר משה גפני:>
בסדר, יש מקרים שבהם, אם אנחנו הולכים לפי מדרג, שופט יכול להחליט שזה איזוק אלקטרוני. הרי יש פה בעיה.
<נעמה פויכטונגר:>
אבל השופט לא יכול להחליט עד שיאמרו לו אם טכנית המקום אפילו מתאים. 

<היו"ר משה גפני:>
למה? אנחנו מדברים על מקרה חריג לחלוטין, לא על מקרה שבו החוק מתייחס באופן כללי, על מקרה חריג לחלוטין. 
<נעמה פויכטונגר:>
אבל אותו מועמד חריג לחלוטין יכול להיות שהוא גר למשל במקום שבו - - -

<ציון שי:>
הבית גדול.

<נעמה פויכטונגר:>
הוא גר במוסד. הרי מישהו מהפיקוח האלקטרוני צריך ללכת ולראות את המקום בעיניים ולאשר שהמקום הזה מתאים, זה התהליך לגבי כל מקרה ומקרה של פיקוח אלקטרוני. 

<היו"ר משה גפני:>
כן, זה ברור.

<נעמה פויכטונגר:>
אפילו אם הוא נעצר בערב החג מישהו צריך ללכת לבדוק, לחזור לבית-המשפט, יכול להיות שזו עיר אחרת, החג הולך ומתקרב, הוא אומר לבית-משפט: כן, זה אפשרי. אז עכשיו הולך הטכנאי בשביל להתקין את הפיקוח האלקטרוני במקום הזה ולהדריך את בני המשפחה, החג מזמן נכנס כבר.
<אודיה איפרגן:>
זה גם ערבים, זה לא רק המקום. 

<ציון שי:>
הסכמת נאשם, אישור - - - 

<יואל הדר:>
זה חל גם על יהודים, גם על לא יהודים, מדובר על המפוקחים. זאת אומרת, כל האופרציה מסביב יהודים, רק המפוקח הוא לא יהודי ולגביו אז - - -
<היו"ר משה גפני:>
תבדקו, אבדוק את זה גם כן. הייתה הצעה שעליה מדברים כל השנים שהיא לא מתבצעת, זה שבחמישה מקומות מרכזיים שבהם יש חדרי מעצר יבוא שופט למקום המעצר באותו יום כדי שהאסירים לא יצטרכו לנסוע, כדי שסוהרים לא יצטרכו לנסוע. כל האופרציה שמתלווה לעניין הזה פותרת את הבעיה מבחינת העניין, במיוחד אם מביאים שופט שאיננו יהודי, אז אין חילול חג. 
<שירי לנג:>
נצטרך לבדוק את זה. חשוב גם שכל העקרונות של ההליך השיפוטי הזה יתקיימו גם בבית-המעצר, כמו קיום של הליך - - -
<היו"ר משה גפני:>
ודאי, אמרו לי נציבי השב"ס לדורותיהם שאין להם מבחינת העניין הזה שום בעיה, יש להם לשכה, יש להם מקום, יש להם תנאים טכניים. 
<שירי לנג:>
צריך הליך פומבי שבני משפחה יוכלו גם להגיע לדיון. שוב, אני לא מכירה את הסוגיה, אני לא יודעת מה עמד מאחורי - - -
<פרומית כהן:>
יש אולמות משפט בבתי-סוהר שאפשר לקיים את זה. 

<קריאה:>
בחלק מבתי-הסוהר.

<פרומית כהן:>
בסדר, הוא אמר "מקומות מרכזיים". יש אולמות משפט מרכזיים בבתי-הסוהר שעונים לכל - - -
<נירה לאמעי-רכלבסקי:>
ברור, איפה שיושבים עתירות אסירים. 

<פרומית כהן:>
לא פיקוח אלקטרוני. לשופט שיגיע יש מקום.

<בן ציון:>
נכון, יש מקום. 

<שירי לנג:>
זה משהו שנצטרך לבדוק מול מנהל בתי-המשפט. אני כרגע לא יכולה להתייחס.
<היו"ר משה גפני:>
בסדר, אבל זה דחוף לי לחוק הזה.

<שירי לנג:>
נבדוק בהקדם.

<נירה לאמעי-רכלבסקי:>
אז אם אני יכולה לסכם את הנקודה הזאת, לגבי החמישה ימים למבוגרים, אם אני מבינה, רציתם לקצר לשלושה. לגבי קטינים - - -
<היו"ר משה גפני:>
נכון.

<קריאות:>
- - -

<היו"ר משה גפני:>
אמרתם שתבדקו. בסדר, אף אחד לא כופה עליכם שום דבר. רק בסוף נכפה עליכם.
<נירה לאמעי-רכלבסקי:>
לגבי קטינים, אם מדובר בקטין שקיבל פיקוח אלקטרוני מטעמים מיוחדים וחריגים שנרשמו, כלומר, בעבירות מסוכנות שדיברנו עליהם בעבר, לגבי קטין כזה נשאיר את המצב הקיים. ולגבי קטין שאינו בעבירות מסוכנות מיוחדות, הוא יוכל לשבת רק 36 שעות במעצר נטו, כשאני אומרת "נטו" הכוונה היא ששבתות וחגים כן יובאו במניין. ואם יש איזושהי שבת, ימי שבת או חג ארוך באמצע הוא יוחזר לפיקוח אלקטרוני ולא ייעצר. 
<היו"ר משה גפני:>
הלאה.

<נירה לאמעי-רכלבסקי:>
	
	
	
	
	
	
	(3)
לא הובא מפוקח לפני בית-המשפט בתוך חמישה ימים או בתוך 36 שעות, לפי העניין, - - - 


<היו"ר משה גפני:>
חמישה ימים נדון, זה צריך להיות פחות. אתם בודקים כמה אתם יכולים פחות. 
<יואל הדר:>
אל תכפו עלינו הר כאזיק.
<היו"ר משה גפני:>
לא לכפות עליכם איזה הר?

<יואל הדר:>
הר כאזיק.

<היו"ר משה גפני:>
לא, זה לא טוב. זה נראה ממש לעלות טרמפ על העניין. זה כמו שאני רוצה לפתור את הבעיה של השלושה ימים, שבת וחג. אבל אני אפתור את הבעיה, שלא תהיה טעות, תמצאו פתרון. במיוחד שיש היום את השופט שפיצר ואת הנשיא גרוניס, צריך למצוא פתרון. זה דבר שמעיק על הרבה חברי כנסת. מי שמכיר את זה, מי שהיה בעניין, זה מעיק. גם כמו שנאמר, זו מדינה יהודית, וגם העניין שזה ממש חוסר שוויון, באמת. 

<יואל הדר:>
אולי את ראש השנה נשנה ליום אחד ואז זה יפתור את הבעיה.
<היו"ר משה גפני:>
יש הצעה כזאת – כמעט אמרתי איפה. טוב שלא אמרתי. רגע, צריך לעשות את זה בחקיקה ראשית בגלל שאם כן זה עובר לוועדת החוקה. 
<נירה לאמעי-רכלבסקי:>
אקרא שוב את (3) כי אני לא זוכרת אם קראתי אותו או לא. 
<היו"ר משה גפני:>
הקראת, אבל תקריאי עוד הפעם.
<יואל הדר:>
בעניין הזה לא ניתן נושא חדש.
<היו"ר משה גפני:>
הבנתי, על ראש השנה.

<נירה לאמעי-רכלבסקי:>
	
	
	
	
	
	
	
	(3)
לא הובא מפוקח לפני בית-המשפט בתוך כאמור חמישה או שלושה ימים או בתוך 36 שעות, לפי העניין, יוחזר למעצר בפיקוח אלקטרוני, ואולם רשאי בית-המשפט, לבקשת תובע ומטעמים מיוחדים שיירשמו, להורות על המשך מעצרו של המפוקח במקום מעצר כמשמעותו בסעיף 7(א) לפרק זמן שיקבע ושלא יעלה על 24 שעות נוספות, לצורך קיום הדיון לפניו.


אז זה כבר מביא אותנו לשבעה ימים במקרה שבית-המשפט אומר - - -
<היו"ר משה גפני:>
לא נסכים לזה.
<נעמה פויכטונגר:>
פה כבר בית-המשפט ראה ונתן את דעתו ובית-המשפט - - - 

<היו"ר משה גפני:>
אבל קודם כול מה החוק קובע. הכול יכול להיות נכון וזה יכול לבוא לפני שופט, אבל השישה ימים האלה, 24 שעות ועוד חמישה ימים זה נראה שלקחתם ממש טרמפ על העניין. תבדקו את זה, סיכמנו, לא צריך לחזור עוד הפעם.
<נעמה פויכטונגר:>
אני רוצה לספר מאחורי הקלעים של הצעת החוק. החמישה ימים האלה היו אחרי לחץ מאוד גדול, היה כתוב פה בהתחלה יותר. פה אנחנו - - - 

<היו"ר משה גפני:>
לא רלוונטי. היות שדיברו אתי בטלפון כמה אנשים מכובדים, לא עושה עלי רושם הוויכוח בממשלה עם הדיונים והלחצים וכו'.
<נעמה פויכטונגר:>
אני מבינה. אני רק מסבירה שהחמישה ימים זה לא איזה מספר נדיב שזרקנו. 

<היו"ר משה גפני:>
כל ההסכמים הקואליציוניים שאתם עושים בין המשרדים לא רלוונטיים מבחינתי, אני איש ממלכתי, הסכם קואליציוני לא מוכר לי.
<נעמה פויכטונגר:>
החלק השני של המשפט הוא רק להגיד שעל אחת כמה וכמה שאם נקצר את הימים שביקשנו, עוד יותר נצטרך את הגיבוי של בית-משפט שייוחד למקרים חריגים להגיד שבכל זאת האדם - - - 

<היו"ר משה גפני:>
בסדר, אבל תראי, אנחנו מדברים על דברים כלליים. זה נראה ממש לא טוב. תצטרכו, אמרת וקיבלתי את זה, תבדקו עד לאן אתם יכולים להצטמצם, ותצטמצמו, אחרת לא נאשר את זה. (ד). 

<נירה לאמעי-רכלבסקי:>
	
	
	
	
	
	
	(ד)
עצור, מפוקח ותובע רשאים להגיש בקשת רשות ערעור על החלטת בית-המשפט כאמור בסעיף קטן (ג) לפני בית-משפט של הערעור, שידון בה בשופט יחיד; בקשת רשות ערעור תוגש בתוך 30 ימים מיום שניתנה החלטת בית-המשפט, ואולם בית-המשפט שלערעור רשאי להאריך את המועד האמור מטעמים שיירשמו. 


<היו"ר משה גפני:>
בבקשה.

<גיל שפירא:>
אדוני, הערה לסעיף הזה ומתקשר גם לסעיף הקודם. ראשית, אני מציע להבהיר בהקשר הזה משום שההסדר שכרגע מתגבש, כפי שהוא מוצע, אומנם אדוני דיבר על תקופת הימים, אבל כרגע מדובר על שישה או עד שבעה ימים תלוי בחלק הראשון.

<היו"ר משה גפני:>
דובר על שלושה-ארבעה ימים.

<גיל שפירא:>
בסדר גמור. אני מציע להבהיר שזה לא מונע מהעצור לפנות מיוזמתו לבקשה לשחרור למעצר לפי סעיף 44 לחוק המעצרים, זה סעיף שמאפשר לכל מי שנתון במעצר לפנות לבית-משפט בכל עת כדי להשתחרר ממעצר.

<היו"ר משה גפני:>
יש לכם התנגדות?

<נעמה פויכטונגר:>
בוודאי, אנחנו יוצרים פה היבטים שונים בערכאות שונות. 

<גיל שפירא:>
לא, זה חוק המעצרים, אני לא מדבר על חוק אחר, אני מדבר על חוק המעצרים.

<היו"ר משה גפני:>
זה שאזוק באיזוק אלקטרוני מבקש להשתחרר בכלל. יש בעיה?

<נעמה פויכטונגר:>
בכל עת כל עצור - - -

<היו"ר משה גפני:>
מה זה סעיף 44?

<גיל שפירא:>
לא, אנחנו מדברים על הסיטואציה של ההפקעה.

<היו"ר משה גפני:>
שהוא ישתחרר? זה מה שאתה מדבר, נכון?

<גיל שפירא:>
אבל זה כתוצאה מהעובדה שהופעל עליו מנגנון ההפקעה המינהלי. כלומר, זה מה שהופך אותו כרגע - - -

<היו"ר משה גפני:>
האיש אזוק באיזוק אלקטרוני.

<גיל שפירא:>
כן.

<היו"ר משה גפני:>
החליטו שהוא לא אזוק יותר באיזוק אלקטרוני.

<גיל שפירא:>
אלא בכלא.

<היו"ר משה גפני:>
אלא בכלא.

<גיל שפירא:>
ואז הוא רוצה לפנות לבית-המשפט כדי - - -

<היו"ר משה גפני:>
מה יכול למנוע ממנו?

<גיל שפירא:>
ההסדר שמופיע כאן בחוק עלול להתפרש כהסדר שלילי, ולכן אני מעלה את השאלה הזאת כדי שהוועדה תיתן עליה את דעתה. ובנוסף, רק אשלים כי זה מתייחס לסעיף (ד), אנחנו סבורים שהערעור על ההחלטה צריך להיות כמו כל החלטת מעצר, ערעור בזכות ולא ערעור ברשות. כאן לבקש – כי מבחני מתן רשות הערעור הם מבחנים מצומצמים הרבה יותר ממבחני ערעור בזכות.

<היו"ר משה גפני:>
למה רשות ערעור?

<נעמה פויכטונגר:>
אני רוצה להזכיר שבודדנו פה חלק קטן מתוך הליך שהוא הליך הרבה יותר שלם. זאת אומרת, קודם כל הוגש כתב אישום, הייתה בקשה של התובע למעצר עד תום ההליכים, בית-משפט דן, מצא שאין חלופת מעצר, החליט לעצור עד תום ההליכים. על ההחלטה הזאת הייתה לעצור זכות ערעור. נגיד שבערעור אושרה החלטת הערכאה הראשונה, על ההחלטה הזאת של בקשת רשות ערעור. לאחר מכן הוא בפיקוח האלקטרוני הפר הפרה, הגיע בפני הממונה, הממונה החליט להחזיר אותו, ועל זה יש לא רק זכות, אלא ביקורת אוטומטית של בית-המשפט. להוסיף כאן עוד ערעור בזכות כשאנחנו בתוך הליך - - -

<היו"ר משה גפני:>
איזה ערעור? הוא מבקש לערער על זה.

<בן ציון:>
אבל יש דיון בפני בית-משפט.
<היו"ר משה גפני:>
למה צריך רשות ערעור?

<גיל שפירא:>
אבל זה בית-משפט שלום.

<נעמה פויכטונגר:>
אנחנו נמצאים במצב שבית-משפט כבר ערך ביקורת על החלטת ממונה, כי חלק מתוך הליך מעצר - - -

<גיל שפירא:>
אבל זה בית-משפט שלום.

<נעמה פויכטונגר:>
או שלום או מחוזי, תלוי בעבירה.
<גיל שפירא:>
כן, ערכאה ראשונה.

<נעמה פויכטונגר:>
כן, אבל זאת לא החלטה שהיא stand alone, היא חלק מהחלטה שכבר ניתנה על מעצרו של האדם הזה. בכל רגע נתון, אגב, אם השתנו הנסיבות או חלף פרק זמן, בכל מקרה אדם יכול לחזור לבית-משפט ולהגיש בקשה לעיון חוזר בעצם ההחלטה למעצרו. בעצם מה שמציע עורך-דין שפירא זה על אותה החלטה של אותו גורם מינהלי לאפשר שני מסלולים נפרדים. זאת אומרת, יהיו לנו כאילו שני סוגים שונים של הליכים שדנים באותה החלטה.
<גיל שפירא:>
לא, ערעור על החלטת הממונה, על החלטת ההפקעה.
<שמשון וייס:>
זה תמיד ככה.

<בן ציון:>
אבל בשביל זה יש את הדיון הזה.
<עדי שגב:>
יש כבר את הביקורת השיפוטית.
<אריאל סיזל:>
יש דיון.

<גיל שפירא:>
אבל זה דיון בערכאה ראשונה. זכות ערעור על ההחלטה בערכאה הראשונה, ערכאה שיפוטית. למה זה רשות ערעור?
<קריאות:>
- - -

<עדי שגב:>
זה שני דברים שונים. 

<היו"ר משה גפני:>
בבקשה.

<עדי שגב:>
אני חושבת שזה אולי יצר פה בלבול משני דברים שונים. יש את העניין של החלטת בית-משפט אחרי הביקורת השיפוטית ואז את העניין של הערעור, זה דבר אחד. מה שאתה מציע, אם אני מבינה נכון, זה ברגע שיש החלטת ממונה אז יש את המסלול של כעבור חמישה ימים או שלושה, כמה שזה לא יהיה, ביקורת שיפוטית, ובמקביל הוא יכול לרוץ ולהגיש ערעור על החלטת ממונה. אם הבנתי נכון, תתקן אותי אם אני טועה. אם זו הסיטואציה אנחנו פותחים פה - - -
<גיל שפירא:>
לא, אנחנו לא. אני לא מצליח להבין למה זה שני מסלולים. יש מסלול של הפקעה מינהלית, נכון? על ההחלטה של ממונה שב"ס - בא ממונה שב"ס לקבל החלטה מינהלית להחזיר אותו לכלא, הוא רוצה לפנות לבית-משפט - - -

<נעמה פויכטונגר:>
ובמקביל השב"ס יפנה לבית-משפט לאשר את ההחלטה כי הוא חייב לפי החוק.

<גיל שפירא:>
ברור.

<נעמה פויכטונגר:>
אז יהיה לך בית-משפט שמבקר את החלטת הממונה, ובמקביל יהיה לך את בקשת - - -

<נירה לאמעי-רכלבסקי:>
תגידי, אנחנו מקצרים פה ביומיים-שלושה - זה ריאלי?
<גיל שפירא:>
לא, אבל זה מה שכתוב בסעיף (ד), לא המצאתי, זה לא חידוש, אני רק אומר - - -

<נירה לאמעי-רכלבסקי:>
אבל זה ריאלי? מקצרים את זה.

<גיל שפירא:>
נירה, בסעיף (ד) ממילא יש זה, אני רק אומר שזה צריך להיות בזכות ולא ברשות.

<קריאות:>
- - -

<היו"ר משה גפני:>
בואו נעצור רגע, שנייה. אפשר דקה את ההקשבה?
<גיל שפירא:>
סעיף (ג) זה סעיף 44 לחוק.

<היו"ר משה גפני:>
שנייה, לא קיבלת רשות, עם כל הכבוד, אתה מעורר פה את הסערה ואתה גם נכנס באמצע. 

<גיל שפירא:>
סליחה. אני מתנצל, אדוני.
<היו"ר משה גפני:>
למה צריך רשות ערעור? למה אי-אפשר שאם הוא רוצה לערער השופט יגיד: בסדר, גמרנו, דנו וזהו, אני לא מקבל את זה. למה צריך רשות ערעור? למה רשות? 
<נעמה פויכטונגר:>
אתה מציע לבטל לגמרי את רשות הערעור?
<היו"ר משה גפני:>
הוא מבקש, הוא מערער על ההחלטה.

<אורית סטרוק:>
למה בר"ע?
<היו"ר משה גפני:>
למה רשות?

<נעמה פויכטונגר:>
מפני שלדעתנו יש פה כבר ריבוי הליכים על אותו - - -

<היו"ר משה גפני:>
אין ריבוי הליכים. החליט המנהל, הממונה, שצריך להחזיר אותו למעצר ובית-המשפט אישר את זה. מבקש האסיר, - - -
<קריאות:>
- - -

<היו"ר משה גפני:>
לא לקיים דיון שם, אני לא מסכים לזה. 

<עדי שגב:>
אני רק שואלת להבין משהו - - -

<היו"ר משה גפני:>
את לא צריכה להבין, מספיק מה שנחליט. רגע, אי-אפשר ככה. תסיימו ונמשיך, בגלל שלא נקיים דיון נוסף. הוא החליט לערער על ההחלטה הזאת של בית-המשפט, מה הבעיה? החליט לערער, השופט יגיד: כבר דנו בזה, בדקנו את הכול, בית-המשפט – איך הוא קורא לזה? בית-משפט קמא, כמו בבא קמא. לא כמו, משהו אחר, אבל המילה.

< נירה לאמעי-רכלבסקי:>
זה אותו קמא. הכוונה לאותו קמא.

<קריאות:>
זה אותו קמא.

<היו"ר משה גפני:>
זה בסדר. בית-המשפט קמא החליט – זה מוצא חן בעיני, נזכרתי בבית-משפט קמא – החליט וההחלטה שלו נכונה, אומר את זה השופט, שלום על ישראל. למה צריך לשים מילה שהיא מילה לא יפה במשטר דמוקרטי? הוא רוצה לערער. 
<נעמה פויכטונגר:>
האישור של בית-המשפט להחלטת הממונה, אנחנו כבר רואים בה סוג של - - - שיפוטי. סברנו - - -

<היו"ר משה גפני:>
מצוין, גם אני רואה. יפה. הבנתי, את לא צריכה להאריך. עכשיו הוא בא ואומר: הוא חושב שבית-משפט קמא טעה ולכן הוא מבקש לערער, למה את מונעת ממנו? למה את מבקשת רשות ערעור? מה זה? זה התהליך שהוא עבר ערכאה ראשונה ושנייה ושלישית ובית-משפט עליון ואז צריך רשות ערעור, פה לא מדובר כך.
<נעמה פויכטונגר:>
כל פעם שאנחנו מייצרים עומסים על בתי-המשפט - - -

<היו"ר משה גפני:>
אתם לא צריכים רשות ערעור, תורידו את זה. תאמיני לי, תבדקו עוד הפעם, אין צורך. שופט ידחה אותו מייד אם הוא בא ואומר: בית-המשפט הקודם כבר דן בכל.

<נעמה פויכטונגר:>
אם יש זכות ערעור שום שופט לא ידחה אותו מייד. שופט יקיים דיון אם יש זכות ערעור.

<היו"ר משה גפני:>
לא. ברשות ערעור מה הוא יעשה?

<נעמה פויכטונגר:>
הוא בודק, הוא מערער - - -

<היו"ר משה גפני:>
הוא בודק. ובערעור הוא לא בודק?

<אורית סטרוק:>
יש לו עוד 30 ערעורים, הוא לא חייב - - -

<נעמה פויכטונגר:>
בבקשת רשות ערעור הוא יכול לבדוק אם על פניו יש סיבה מוצדקת לבדוק את זה.

<היו"ר משה גפני:>
בסדר. זה נראה לא יפה, לא דמוקרטי, לא נכון. אין סיבה שלא לתת לו אפשרות לערער. אדם נורמלי לא יערער אחרי שבית-המשפט - - -
<נעמה פויכטונגר:>
כולם מערערים.

<היו"ר משה גפני:>
אז כולם מערערים.
<גיל שפירא:>
מערערים פעם אחת.

<היו"ר משה גפני:>
אז מה הבעיה? אז יש עבודה לעורכי-דין, הם לא מובטלים.

<נעמה פויכטונגר:>
אני רוצה להזכיר שלא זו בלבד שכל אדם יערער אלא שיש לו זכות ייצוג בהליכים האלה. הוא ישמח לערער. 

<היו"ר משה גפני:>
בסדר, אז הנה הסנגוריה הציבורית אומרת שצריך - - -

<גיל שפירא:>
אדוני, זה פעם אחת לערער, זה לא שש פעמים.

<היו"ר משה גפני:>
בסדר.

<נעמה פויכטונגר:>
כן, אבל פעם - - - ואחר כך הייתה ביקורת שיפוטית, - - -

<היו"ר משה גפני:>
אני מבקש להוריד את רשות הערעור.
<נעמה פויכטונגר:>
אחר כך זה עוד זכות ערעור, ואחר כך יש לו גם ערעור לעליון.
<גיל שפירא:>
זה בר"ע, זכות ערעור פעם אחת. 

<שמשון וייס:>
למה לא? זה חירות של בן-אדם.

<קריאות:>
 - - -

<היו"ר משה גפני:>
נראה לי שאין לי שליטה היום בוועדה. בסדר, שמעתי, הבנתי. אני מבקש להוריד את רשות הערעור, אני חושב שזה לא נכון, אני חושב שזה הליך לא נכון, זהו. אם בן-אדם רוצה להשתחרר ממעצר בכלל, מי ימנע ממנו, חוץ מחוק בכנסת? עוד מעט יעשו חוק כמו שעשו כל מיני חוקים דומים שיש כאלה שאין להם בכלל זכות ערעור. אבל חוץ מזה, מה הוא רוצה?
<אורית סטרוק:>
אבל זה לא רק עניין של בקשת רשות ערעור, המשמעות של בקשת רשות ערעור, אני רק מסבירה לך כמה אתה צודק, היא שעד שבית-המשפט יחליט אם יש לו רשות לערעור בינתיים הוא יושב.

<היו"ר משה גפני:>
הבנתי את זה.

<שמשון וייס:>
לא, זה באותו דיון.

<היו"ר משה גפני:>
אז מה הבעיה? נניח שהסכמתם עם זה שהוא יכול לערער, אז איזו בעיה יש?
<שמשון וייס:>
זה לא חוסך כלום אם זה באותו דיון.

<היו"ר משה גפני:>
נשארה בעיה? 

<שמשון וייס:>
אבל במה זה חוסך?

<שירי לנג:>
שיש זכות ערעור. זה פשוט עניין של עומסים, כמו שנעמה ציינה.

<היו"ר משה גפני:>
הבנתי. בסדר, תשקלו את זה עוד הפעם, ואנחנו נקבל החלטה. הלאה. היינו כבר צריכים לסיים את החוק.
<אורית סטרוק:>
עד מתי הדיון?
<היו"ר משה גפני:>
עד שנסיים את זה, עד 13:00, אלא אם כן נגמור את זה קודם. אני מעריך שנגמור את זה בחצי שעה עכשיו, בלי הבעיות. את הבעיות נשאיר, אבל אני רוצה לגמור.
<אורית סטרוק:>
יש לי פגישה אחרת. תודיע פעם הבאה לפני שאתה מתכנן דיון.
<היו"ר משה גפני:>
רציתי לסיים עד 12:00.

<אורית סטרוק:>
תכננתי את הזמן עד 12:00. חבל לי, כי החוק הזה חשוב לי.

<היו"ר משה גפני:>
אני לא הולך לקבל הכרעות דרמטיות, אבל קודם כול אני רוצה לסיים טכנית את הסעיפים שבהם אין בעיות, ואז בישיבה הבאה להביא הכרעות על כל הבעיות. אם יהיה סעיף שיש בו בעיה אני לא אדבר עליו.
<אורית סטרוק:>
אני יכולה רגע לחזור למשהו אחורה, כי אני חייבת לצאת.

<היו"ר משה גפני:>
כן, בבקשה.

<אורית סטרוק:>
אני רוצה לשאול על הסעיף שדנו בו בישיבה הקודמת, סעיף 22ז(א) ו-(ב). בסעיף 22ז(א) הוספנו ששר האוצר יקבע את המכסות באישור ועדת החוקה, שזה מצוין. 
<נירה לאמעי-רכלבסקי:>
המדע והחוקה.

<אורית סטרוק:>
ב-(ב) לא כתבנו שהסוגיה של "סוגי מקומות שבהם לא ניתן לקיים מעצר בפיקוח אלקטרוני" יהיה באישור ועדת החוקה, ואני שואלת למה, כי זה מה שכן אמרת בדיון הקודם. 
<היו"ר משה גפני:>
לגבי החלוקה הגיאוגרפית?

<אורית סטרוק:>
לגבי המקומות, סוגי המקומות.
<היו"ר משה גפני:>
לא תהיה חלוקה גיאוגרפית.

<אורית סטרוק:>
אבל תראה מה כתוב ב-22זב) כרגע: "השר יקבע בצו כאמור בפסקת משנה (א)". 
<נירה לאמעי-רכלבסקי:>
אפשר להבהיר את זה, זה אותו צו.

<אורית סטרוק:>
כתבת – השאלה אם ה"כאמור" הזה אומר שזה יהיה באישור ועדת החוקה או לא.
<נירה לאמעי-רכלבסקי:>
כן, הרעיון הוא שזה אותו צו.

<יואל הדר:>
לא נסכים לזה לחלוטין.

<נירה לאמעי-רכלבסקי:>
לא לזה. אתם לא מסכימים לכלום, אתם רוצים, - - -
<יואל הדר:>
לא, לזה לחלוטין לא. זה לחלוטין. החוק ייפול על הדבר הזה כי זה דבר שאי-אפשר ליישם, זה חוק שלא ניתן ליישום לחלוטין.
<אורית סטרוק:>
למה?
<יואל הדר:>
מפני שאי-אפשר – מישהו שרוצה להוציא צו על מישהו מסוים ובאותו רגע צריך לקבל החלטה ולהביא אישור של שר האוצר, של שר המשפטים וועדת החוקה. 
<אורית סטרוק:>
מה אתה מדבר? לא על זה אנחנו מדברים, יואל. 
<נירה לאמעי-רכלבסקי:>
אבל זה לא צו שהשר קובע.

<יואל הדר:>
מדברים על המקומות.

<אורית סטרוק:>
סליחה, שנייה. אנחנו מדברים על צו של השר שקובע סוגי מקומות, הוא לא קובע את זה מעכשיו לעכשיו, הוא קובע באופן כללי סוגי מקומות שבהם אי-אפשר להחיל בחוק.

<יואל הדר:>
אבל הבנתי שאי-אפשר - - -

<היו"ר משה גפני:>
יואל, לא הרשיתי לך לענות. אני לא מקבל את הסעיף הזה, הסעיף הזה לא חוקתי.
<אורית סטרוק:>
זה מה שאמרנו בפעם הקודמת. לכן, לא הבנתי למה זה ככה.
<היו"ר משה גפני:>
מאה אחוז. לא הייתה החלטה, היה דיון. 

<נירה לאמעי-רכלבסקי:>
אנחנו מכריעים פה לא על מחוזות ולא על סכנה לציבור.
<אורית סטרוק:>
אני שואלת כי אני רואה - - - 

<היו"ר משה גפני:>
יש מקומות שבהם אי-אפשר לעשות איזוק אלקטרוני בגלל שאין קליטה של טלפונים ופלאפונים ואני לא יודע מה. 
<נירה לאמעי-רכלבסקי:>
או סוגי מקומות.

<היו"ר משה גפני:>
או סוגי מקומות.

<נירה לאמעי-רכלבסקי:>
פנימייה.
<זאב חכים:>
סוגי מקומות זה משהו אחר.
<היו"ר משה גפני:>
הנושא הגיאוגרפי לא יהיה בחוק.

<אורית סטרוק:>
אני מבינה. אני רק אומרת שבנוסח שכרגע מונח לפנינו זה לא לגמרי ברור. 

<היו"ר משה גפני:>
בסדר. זה יהיה בישיבה הבאה. זו אחת הבעיות המרכזיות, לפי דעתי המרכזית שבהן, לגבי הנושא של חקיקת החוק הזה, זה ברור לחלוטין. אמרתי את זה בישיבה הקודמת, עוד לא הגענו לזה, גם דיברתי עם כמה אישים בעניין. זה לא יכול להיות בחוק. המשמעות של העניין שלא נמצאת בחוק, שלא לדבר על חברון, - - - 

<אורית סטרוק:>
שלא לדבר על כפר-כנא. 

<היו"ר משה גפני:>
רגע, לגבי כפר-כנא מה אמרת? טוב, לא חשוב. לא חשבתי על הרעיון הזה.
<נעמה פויכטונגר:>
דוגמה מצוינת.
<אורית סטרוק:>
אדוני היושב-ראש, אני בצער רב עוזבת, הייתי שמחה להשתתף בהמשך הדיון, אבל הייתי בטוחה שהדיון רק עד 12:00.
<היו"ר משה גפני:>
אני מודיע לך, את מתמידה בחוק הזה, שום דבר שיהיה בעל משמעות לא יידון כשלא תהיי פה. הלאה. יואל, אל תהיה כזה דרמטי. חוק, בסדר, התגברנו על בעיות, אנחנו מדינה שיודעת להתגבר על בעיות.
<יואל הדר:>
רק לאדוני מותר להיות דרמטי?
<היו"ר משה גפני:>
התחלת ללמוד ממני רק את הדברים הרעים.

<אורית סטרוק:>
נעשה את זה ככה, רק לגפני מותר. מי שרוצה להיות דרמטי, שילמד אצלו חוק דרמה.
<נירה לאמעי-רכלבסקי:>
	
	
	
	
	
	
	(ה)
נתפס מפוקח כשהוא שוהה מחוץ למקום הפיקוח שלא בהתאם לתנאי תכנית הפיקוח באופן העולה כדי הפרה מהותית, יובא לפני הממונה או לפני סוהר בכיר כאמור בסעיף קטן (ב)(3), לצורך בחינת הפסקת המעצר בפיקוח אלקטרוני לפי סעיף קטן (ב)(1), בהקדם האפשרי, ולא יאוחר מ–24 שעות ממועד תפיסתו, ועד להבאתו כאמור יוחזק במקום מעצר כמשמעותו בסעיף 7(א); לעניין זה יחולו הוראות סעיף קטן (ג)(2), גם לגבי מפוקח שהוא בגיר, בשינויים המחויבים;"


<היו"ר משה גפני:>
נעמה, שמישהו מכם יקרא, היא מצוננת.
<נעמה פויכטונגר:>
בשמחה.
	
	
	
	
	
	
	(ו)
הוראות סעיף 62א לפקודת בתי הסוהר לא יחולו לגבי החלטת הממונה לפי סעיף זה."


<היו"ר משה גפני:>
מה זה סעיף 62א?

<נעמה פויכטונגר:>
זה הסעיף שמדבר על עתירת אסיר. אסיר רשאי להגיש עתירה לבית-משפט מחוזי בכל החלטה בשב"ס שנוגעת לתנאי מאסרו. פה מכיוון שיש לנו הליך ייחודי אז אמרנו: אסיר לא יפנה בעתירה כזאת אלא לבית-משפט כמו שנקבע.
<נעמה פויכטונגר:>
	
	
	
	
	
	
	(ז)
לעניין סעיף זה, "הפרה מהותית של תנאי הפיקוח" – כל אחד מאלה:

	
	
	
	
	
	
	
	(1)
יציאה ממקום הפיקוח שלא לפי תכנית הפיקוח או בלא קבלת אישור לכך, לרבות יציאה לחלון פיקוח שלא לפי השעות שנקבעו לכך, והכול לפרק זמן או בתדירות שקבע הממונה בנוהל שאישר השר ושהובא לידיעת המפוקח;" 


<היו"ר משה גפני:>
מה זה? מה זה "תדירות שקבע הממונה"?
<נעמה פויכטונגר:>
אסביר. יכול להיות שלאדם יש חלון פיקוח מ-12:00 עד 13:00. אם הוא יצא ב-11:55, זו לא הפרה מהותית, לא נורא, הוא פחד שיפספס את האוטובוס. אבל אם הוא יצא ב-11:30 זאת כן הפרה מהותית. קודם כול, פרקי הזמן האלה צריך לקבוע מהם. ודבר שני, יכול להיות שהוא יצא ב-11:55 אבל הוא כל פעם עושה את זה, כמו ילד שכל הזמן בודק את הגבולות, אז גם התדירות יכולה להיות רלוונטית בשביל לקבוע אם ההפרה מהותית. 

<שמעון בר גור:>
אבל זה לא הממונה, זה המנהל.
<נירה לאמעי-רכלבסקי:>
נכון.

<היו"ר משה גפני:>
שקבע המנהל, הוא צודק.
<פרומית כהן:>
כי ממונה זה זה שעוסק בשיפוט.

<שמעון בר גור:>
זה מפקד היחידה.

<נעמה פויכטונגר:>
	
	
	
	
	
	
	
	(2)
ביצוע עבירה בתקופת הפיקוח;"


<היו"ר משה גפני:>
ביצוע עבירה זה גם דוח חניה?
<שמשון וייס:>
עבירה פלילית.

<נעמה פויכטונגר:>
כל עבירה פלילית.
<קריאות:>
חניה זה פלילית.

<היו"ר משה גפני:>
אז מה?
<עדי שגב:>
אני יכולה להגיד שיש פה איזשהו עניין, אני מניחה של הפעלת שיקול דעת, ואם יש לו חלון ויוצא לעבודה ובזה - - - 

<היו"ר משה גפני:>
אבל מה ההגדרה של ביצוע עבירה? לא משנה, אין לי ויכוח עם שיקול הדעת. 

<נעמה פויכטונגר:>
עבירה פלילית. בנסיבות האלה לא חשבנו שצריך להגיד רק עבירה חמורה. 
<היו"ר משה גפני:>
הלאה, (3).
<נעמה פויכטונגר:>
	
	
	
	
	
	(3)
פגיעה מכוונת בציוד הפיקוח האלקטרוני""


במעשה או – אני רואה שיש פה כבר תיקון של הוועדה. 
<נירה לאמעי-רכלבסקי:>
יש כאן את תיקון הניסוח. 
<היו"ר משה גפני:>
	
	
	
	
	
	בציוד הפיקוח האלקטרוני או ניתוקו במעשה או במחדל" 


<נעמה פויכטונגר:>
יש לנו השגה על התיקון. השאלה אם במעשה או במחדל ברור שהוא גם אחראי על התביעה וגם על הניתוק.

<נירה לאמעי-רכלבסקי:>
לפעמים צריך להטעין את זה כל 24 שעות, ולכן, יכול להיות שהוא לא יעשה את זה במחדל וזה יתנתק, לכן עדיף שבמעשה או במחדל יתייחס לכל, גם לניתוק. 

<נעמה פויכטונגר:>
נדמה לי שדיברנו על נוסח שהוא לא בתקינות פעילותו. 

<היו"ר משה גפני:>
מה שתחליטו מקובל עלי. הלאה.

<נירה לאמעי-רכלבסקי:>
חשבתי על זה, תקינות פעילותו זה רק לניתוק פה בעצם.
<היו"ר משה גפני:>
אני חושב שאת צודקת, אבל אם תגיעי למסקנה שהיא צודקת זה גם בסדר.

<נעמה פויכטונגר:>
נקריא כרגע ונראה.

	
	
	
	
	
	
	
	(3)
פגיעה מכוונת בציוד הפיקוח האלקטרוני או ניתוקו במעשה או במחדל על-ידי המפוקח, בסיועו או באמצעות אחר, או אי-דיווח על כל פגיעה או תקלה בציוד הפיקוח האלקטרוני שהמפוקח היה מודע לה;

	
	
	
	
	
	
	
	(4)
אי-שיתוף פעולה עם נציג שירות בתי הסוהר, משטרת ישראל או נציג החברה המפעילה, בכל עניין הנוגע לתכנית הפיקוח, או לבירור בדבר עמידה בתנאי תכנית הפיקוח."


<נירה לאמעי-רכלבסקי:>
כדאי שנעצור כאן לפני סעיף 22י ונדון כאן בעניין הזה. השאלה שלי לגבי אי-שיתוף פעולה. הרי הפרה מהותית היא דבר חמור כי לפיה בעצם הממונה יכול לעצור וכדומה.

<נעמה פויכטונגר:>
נכון, אתן דוגמה.

<נירה לאמעי-רכלבסקי:>

באי-שיתוף פעולה מה הכוונה, ומי בעצם מדווח על אי-שיתוף פעולה, חשוב שזה יהיה ברור. 
<נעמה פויכטונגר:>
אסביר. למשל, דיברנו פעם שעברה על תפקידם של הסיירים - התקבל חיווי במשל"ט של שב"ס שאדם יצא לא בזמן חלון פיקוח, נשלח סייר לראות בעיניים אם הוא בבית, אולי יש תקלה, אולי יש משהו אחר. בא הסייר, לסייר אין שום סמכויות, הוא לא שוטר, הוא לא נכנס, הוא דופק בדלת. המפוקח נמצא בבית, הוא מסרב לפתוח את הדלת. לסייר אין סמכויות, הוא לא נכנס בכוח, אבל המפוקח נמנע מלשתף פעולה כי הוא רוצה להסתיר מידע, כי הוא מהר מחביא את הסמים באיזשהו מקום. ברגע שמפוקח מתחיל להתנהג ככה הפיקוח הוא כבר לא פיקוח אפקטיבי ואנחנו צריכים לעשות סדר.
<נירה לאמעי-רכלבסקי:>
השאלה אם אנחנו לא צריכים להבהיר כאן שזה לפי דיווח שהתקבל מאת – כי אני פשוט, עוד פעם, - - -
<פרומית כהן:>
אבל זו כבר הפרוצדורה.

<נירה לאמעי-רכלבסקי:>
זה סעיף של הפרה מהותית. זה אומר שאם אדם נופל - - - 

<היו"ר משה גפני:>
הם כותבים: "בכל עניין הנוגע לתכנית הפיקוח, או לבירור בדבר עמידה בתנאי תכנית הפיקוח." 
<נירה לאמעי-רכלבסקי:>
אם נופל הסעיף הזה משמעו שאפשר לעצור אותו 24 שעות.

<פרומית כהן:>
אבל זה מובא בפני הממונה ששוקל, שמקבל את הדוח, - -

<נירה לאמעי-רכלבסקי:>
זאת הפרה מהותית.

<נעמה פויכטונגר:>
שעורך לו שימוע.
<פרומית כהן:>
- - שעורך לו שימוע גם, ששומעים גם את הצד שלו, זה הליך מעין שיפוטי.
<נירה לאמעי-רכלבסקי:>
הוא קודם כול עוצר אותו, אחר כך הוא עושה לו שימוע. 

<נעמה פויכטונגר:>
לא. הוא מביא אותו בפניו, זה סעיף (ה).
<קריאה:>
הוא יכול להחליט לשחרר אותו.

<נירה לאמעי-רכלבסקי:>
ואם הוא רוצה לברר משהו, הוא שם אותו בבית-המעצר. 

<פרומית כהן:>
לא, הוא יכול גם להחליט שהוא משחרר אותו אם אין עילה.
<נירה לאמעי-רכלבסקי:>
בסדר, אבל הוא יכול גם לעצור אותו על סמך הסעיף הקטן.
<פרומית כהן:>
אם יש לו עילה סבירה.

<היו"ר משה גפני:>
הוא עושה שימוע לפני כן.

<פרומית כהן:>
בוודאי.

<היו"ר משה גפני:>
הלאה. "בירור הפרת תנאי פיקוח", בבקשה, נעמה.
<נעמה פויכטונגר:>
22י. בירור הפרת תנאי פיקוח
	
	
	
	
	(א)
התעורר חשד להפרת תנאי תכנית הפיקוח," - - -


<אודיה איפרגן:>
ענייני הרווחה, שלא יהיה פה משהו שקשור לרווחה.
<היו"ר משה גפני:>
מה שהולך להיות בענייני הרווחה, אני לא יודע אם היום נספיק, - - -

<אודיה איפרגן:>
היום אני פשוט צריכה לצאת לוועדת שרים. 

<היו"ר משה גפני:>
לא חשוב, ועדת שרים זה לא דבר חשוב, ועדת המדע יותר חשובה. מה אמרתי?

<קריאה:>
סדרי עדיפויות.

<היו"ר משה גפני:>
מה שאני הולך להגיד בוויכוח ביניכם לבין משרד המשפטים - - - 

<נירה לאמעי-רכלבסקי:>
האוצר.
<היו"ר משה גפני:>
האוצר לא כל כך קריטי. 
<קריאה:>
הכי חשוב.

<היו"ר משה גפני:>
קצת, אבל הולכים לכתוב – זו לא תהיה הוראת שעה ויהיה כתוב שמשרד האוצר יהיה צריך לתקצב את זה. 

<אמיר אדרי:>
מה? בחוק יהיה כתוב שמשרד אוצר צריך לתקצב?

<היו"ר משה גפני:>
בחוק, כן. נורא פשוט. שלוש שנים תתקצבו את זה?

<אמיר אדרי:>
מה שאתה מציע חריג. בדרך כלל - - -
<היו"ר משה גפני:>
לא חשוב. אתם יכולים לנסח את זה איך שאתם רוצים, אבל שתהיו חייבים לתקצב את זה.
<אמיר אדרי:>
יש הרבה הצעות חוק שיש להן משמעות תקציבית ועם השנים העלות התקציבית עולה, המשרד הרלוונטי בא לדבר אתנו, עם משרד האוצר בדיוני התקציב, ומגיעים להבנות, אבל לא קובעים את זה בחוק שמשרד האוצר יתקצב, זה מאוד לא מקובל.
<היו"ר משה גפני:>
הבנתי. אתה יכול לנסח מה שמקובל. אגיד לך מה שקרה לי מאז הדיון הקודם.
<אמיר אדרי:>
נדבר עם המחוקק כמו על כל הצעות החוק שיש, כמו שבכל החוקים במדינת ישראל.
<היו"ר משה גפני:>
הבנתי. אגיד לך מה קרה לי מאז הדיון הקודם. אני מקבל טלפונים, אגיד לך את זה בלשוני כמובן, אף אחד לא אמר ככה, אבל אגיד לך את זה בלשוני: אתה לא בן-אדם אתה, גפני, אגיד לך למה, אנחנו יושבים בממשלה, דנים, החוק הזה מעוכב שמונה חודשים בגלל שיש ויכוח עם האוצר - מה הוא מתקצב, מה הוא לא מתקצב – בסופו של דבר אתה תפיל את החוק על זה. למה? מכיוון שהאוצר צריך להיערך לנושא התקציבי, ואם הוא לא יוכל להיערך לנושא התקציבי לא יהיה חוק. אז שאלתי מה יהיה שלוש שנים? הרי הוראת שעה, אנחנו לא עובדים בממשלה, אנחנו גוף עצמאי. 
<אמיר אדרי:>
ברור.
<היו"ר משה גפני:>
מה ברור? למשרד האוצר זה ברור? לא, זה בסדר, זה חידוש. 
<אמיר אדרי:>
על-פי חוק.
<היו"ר משה גפני:>
על כל פנים, אנחנו גוף עצמאי שצריך לעשות את החוק. לא תהיה הוראת שעה בחוק הזה, לא תהיה. בגלל שאם זו תהיה הוראת שעה אז יש הוראת שעה, אז תמשיכו עם הוראת השעה, ארבע פעמים הארכתם, תאריכו פעם חמישית. כאן הולך להיות חוק קבוע. מכיוון שכולנו הגענו למסקנה שצריך תסקיר, אז צריך תסקיר. מה זה שלוש שנים? מה יקרה בעוד שלוש שנים? בעוד שלוש שנים יבוא משרד האוצר, ויגיד: אין לי כסף. מאה אחוז. תביאו הצעת חוק, כמו שאתם עושים הרבה פעמים בחוק ההסדרים, החוק של איזוק אלקטרוני בטל. יצביעו בעד, לא יהיה חוק. 
אין לעשות צחוק מהכנסת. אם יש חוק איזוק אלקטרוני יש תסקיר, ואם יש תסקיר, צריך שיהיה לו תקציב, ולא יכול להיות מצב שהוויכוחים ביניהם יתנהלו על גב חוק, בגלל שהכנסת לא תבוזה. אתם רוצים להחליט ביניכם עד הישיבה הבאה ששם נקבל את ההחלטות? אני אומר לך: זה הולך להיות הניסוח. הדבר היחיד שאתם יכולים לעשות זה למשוך את החוק, זה כבר לא באחריותי. אבל יהיה נוסח שיאמר שצריך תסקיר, הוראת שעה לא תהיה וצריך לעגן את הנושא התקציבי בחוק. מה שאתם רוצים תעשו עם זה, איך שאתם רוצים. 
<אמיר אדרי:>
אז עד לישיבה הבא ננסה להגיע להבנות.

<היו"ר משה גפני:>
אני בעד הבנות בגלל שאני מפ"יניק מצוי.

<אמיר אדרי:>
אני חושב שיש פחות או יותר הבנה.

<היו"ר משה גפני:>
לא, אין הבנה. שמונה חודשים החוק התעכב בגלל שהתעקשתם, ובצדק, אין לי טענות למשרד האוצר, אתה יודע. אני חושב שמשרד האוצר זה המשרד הכי – לא זוכר מה חשבתי, לא חשוב. אני חושב שמשרד האוצר הוא צד בעניין הזה, אבל הוא לא יכול לבזות את הכנסת, הוא לא יכול. הממשלה לא יכולה לבזות את הכנסת. תסקיר צריך שיהיה לכל הדעות. אסור שזו תהיה הוראת שעה, לכל הדעות. צריך שיהיה - - - 

<אמיר אדרי:>
אני רק אומר משהו אחד. אתה רשאי לקבוע שאין הוראת שעה. 

<היו"ר משה גפני:>
נכון.

<אמיר אדרי:>
זה חוק. הכנסת, להבנתי, לא יכולה לקבוע לזה - - -
<היו"ר משה גפני:>
כן, אבל אז אומרים: גפני, אתה לא יודע מה – אז קיבלתי טלפונים נזעמים.
<אודיה איפרגן:>
אי-אפשר להטיל מטלה על משרד ממשלתי שהוא לא יכול לעמוד בה.
<היו"ר משה גפני:>
אני מייצג אותך עכשיו. 

<אמיר אדרי:>
אז משרד ממשלתי בונה תקציב מדי שנה - - -

<היו"ר משה גפני:>
אבל אז קיבלתי מכתבים נזעמים, שמונה חודשים עיכבנו את החוק. עכשיו אם אתה מכניס את זה כמו פיל בחנות חרסינה, הפלת את החוק בגלל שלא יהיה תסקיר ולא יהיה איזוק אלקטרוני. משרד האוצר הוא משרד חזק, ככה הם אמרו לי, אני לא מסכים עם זה, אבל הם אמרו לי: משרד האוצר הוא משרד חזק, הוא לא ייתן כסף. ואז במה אני יותר חזק ממשרד האוצר? לכתוב את זה בחוק. אתה רוצה להגיע להבנה שיהיה מוסכם על כולם? הכי טוב. 
<אמיר אדרי:>
לא היום.

<היו"ר משה גפני:>
לא נגיע להסכמה, אז זה יהיה בחוק. מה תוכלו לעשות? למשוך את החוק. אז אדבר עם יאיר לפיד, היום שנינו עם זקן, נוכל להגיע להסכמות. הלאה. 

<אמיר אדרי:>
סיכמנו שהמשרדים ידברו ביניהם עד הישיבה הבאה? 

<קריאה:>
זה סוכם עוד קודם.

<דוד רותם:>
שיסכמו ביניהם עד הישיבה הבאה.

<היו"ר משה גפני:>
כן, זה גם על דעת יושב-ראש ועדת החוקה, להגיע להסכמה עד הישיבה הבאה. תגיעו להסכמה עד הישיבה הבאה, בגלל שאם לא, נצטרך להוכיח מבחינת הפקולטה למדעי המדינה שמי שמחליט על חוק זו הכנסת ולא משרד האוצר, זו הוכחה.
<אמיר אדרי:>
ברור, לא אמרתי משהו אחר.

<היו"ר משה גפני:>
כן.

<נירה לאמעי-רכלבסקי:>
יש לי רק שאלה לגבי סעיף קטן (ה). 

	
	
	
	
	
	
	(ה)
נתפס מפוקח כשהוא שוהה מחוץ למקום הפיקוח" 


הכוונה היא למה? הוא נתפס על-ידי שוטר? אני רוצה רק להבין מה קורה, כי בעצם ברגע שתופסים בן-אדם מחוץ למקום הפיקוח אפשר להביא אותו ישירות לממונה ובעצם למעצר. אני רק רוצה להבין את הסיטואציה שמתכוונים אליה. 

<נעמה פויכטונגר:>
אסביר. אולי זה לא לגמרי ברור. הרי יש כל מיני סוגים של הפרות, רוב ההפרות או חלק גדול מהן המפוקח יכול להפר בביתו. אדם יכול להפר הפרה מהותית וחמורה בלי לצאת מהבית. לגזור את האזיק, להשמיד את הציוד. 
<היו"ר משה גפני:>
אבל זה כתוב.
<נעמה פויכטונגר:>
בוודאי. אבל לגבי מקרה כזה לא אמרנו את הסעיף. הסעיף מדבר על "נתפס מפוקח כשהוא שוהה מחוץ למקום הפיקוח", למה? מפני שאם אדם הפר בבית, הממונה מקבל דיווח, המשל"ט רואה שיש אירוע, הם שולחים סוהרים להביא את האדם מביתו ברגע שהממונה או הסוהר הבכיר שהוסמך ערוכים ומזומנים לשמוע אותו. 
אבל יש מצב שבו לא תכננו, מצא שוטר אדם עם מצב מחשיד, בדק את הפרטים, ראה שזה בעצם מפוקח שברגעים אלה מפר הפרה והוא מייד עוצר אותו. יכול להיות שהממונה עדיין לא עומד הרגע דום בשביל לנהל את השימוע, ולכן בעצם ראינו שאם לא נגיד את זה במפורש, אז אין לו סמכות להכניס אותו למעצר כרגע אם החוק לא יגיד את זה. זאת המטרה של סעיף קטן (ה). 

<נירה לאמעי-רכלבסקי:>
זה לא כשהמערכת רואה שיש חיווי שהוא יצא מהבית שלו ואז מגיעים ותופסים אותו בחוץ.
<זאב חכים:>
גם. גם מקרה כזה. 
<נעמה פויכטונגר:>
זה יכול להיות. אם זה מספיק חמור ודרמטי בשביל לשלוח הרגע הזה שוטר או סוהר לתפוס אותו בחוץ, אז כן.
<היו"ר משה גפני:>
הלאה.

<נירה לאמעי-רכלבסקי:>
נעמה, את יכולה להקריא?
<היו"ר משה גפני:>
כן, נעמה.

<נעמה פויכטונגר:>
	
	
	בירור הפרת
תנאי פיקוח 
	22י.
	(א)
התעורר חשד להפרת תנאי תכנית הפיקוח, רשאי המנהל או סוהר שהמנהל הסמיכו לכך, לצורך בירור ההפרה –

	
	
	
	
	
	
	
	(1)
לדרוש מכל אדם למסור לו את שמו ומענו ולהציג" - - -


<היו"ר משה גפני:>
מה זה מכל אדם?
<פרומית כהן:>
גם מי שגר אתו בבית? 

<נעמה פויכטונגר:>
הוא רואה אותו בחברת מישהו.

<היו"ר משה גפני:>
מה זה מכל אדם? גם ממני? ממך?

<גיל שפירא:>
כן. 

<נעמה פויכטונגר:>
הרלוונטי לבירור.

<היו"ר משה גפני:>
לא רלוונטי. הוא יגיד רלוונטי.
<פרומית כהן:>
לצורך בירור ההפרה.

<גיל שפירא:>
כן, אדוני, זו המשמעות. 

<היו"ר משה גפני:>
זה לא בסדר. אולי תנסחו את זה כמו שצריך?

<נעמה פויכטונגר:>
מדובר בסמכויות שהן לא יוצאות דופן.
<היו"ר משה גפני:>
מה סמכויות? מה, איזה מישהו שהוא לא שוטר יכול לקחת ממני תעודת זהות?

<נירה לאמעי-רכלבסקי:>
אם עמדת שם במקום או - - -
<היו"ר משה גפני:>
מה זה במקום? אני נמצא במקום אחר, לפי הסעיף הזה אפשר לבקש ממני תעודת זהות מי שלא שוטר. 
<גיל שפירא:>
לסעיף (2) יש סמכויות רחבות יותר.

<היו"ר משה גפני:>
אז תכתבו, מה אתם חוסכים במילים? 

<נעמה פויכטונגר:>
כבודו, כל אדם הנוגע בדבר? אפשר להבהיר.
<היו"ר משה גפני:>
תכתבו מה שאתם רוצים, לא למדתי משפטים, אתם למדתם.

<קריאות:>
- - -
<יואל הדר:>
מה שמופיע בפסקה קטנה (2). 

<פרומית כהן:>
אדם הנוגע בדבר.
<היו"ר משה גפני:>
לא יכול להיות דבר כזה. אין לי בעיה עם הנושא, אבל - - -

<נעמה פויכטונגר:>
אין בעיה להבהיר, כוונתו לנצל את ההזדמנות.
<היו"ר משה גפני:>
לא להבהיר, לכתוב.

<נירה לאמעי-רכלבסקי:>
אתם רוצים שזה אדם שנמצא במקום?

<היו"ר משה גפני:>
כן, מישהו שנוגע לעניין במישרין.

<קריאות:>
- - -

<פרומית כהן:>
לא, נוגע בדבר.

<זאב חכים:>
אם זה במקום העבודה שהוא היה צריך להגיע אליו? 
<נעמה פויכטונגר:>
לא בטוח שמישהו נמצא במקום, יכול להיות שהוא יגיד שבדיוק היה פה טכנאי של "הוט" והלך, ולכן חשבת שזה סוחר סמים, יכול להיות שזה לא - - - 
<קריאות:>
- - -

<היו"ר משה גפני:>
צריך לנסח באופן ברור שמדובר על אדם שיש לו חשד לנגיעה בעניין הזה של ההפרה. זה הכול, זה ברור לגמרי. אחרת יבוא אחד שהוא לא שוטר יתחיל לאסוף תעודות זהות. 

<נעמה פויכטונגר:>
אין בעיה.

<היו"ר משה גפני:>
הלאה. אותו דבר בפסקה (2).

<נעמה פויכטונגר:>
	
	
	
	
	
	
	ולהציג לפניו תעודת זהות או תעודה רשמית אחרת המזהה אותו;


<קריאות:>
- - -

<נירה לאמעי-רכלבסקי:>
רגע, אבל זה מנהל או סוהר.

<גיל שפירא:>
לא, זה מנהל או סוהר.
<נירה לאמעי-רכלבסקי:>
מנהל או סוהר, אבל באיזו סיטואציה המנהל או הסוהר מבקשים מאנשים תעודת זהות? זה חסר לי.
<קריאה:>
למה תעודת זהות?
<נעמה פויכטונגר:>
הוא מצא את המפוקח בחברת אנשים מפוקפקים אחרים והוא רוצה להבין מה מתרחש.
<היו"ר משה גפני:>
התעורר חשד.

<נירה לאמעי-רכלבסקי:>
כן, אבל כתוב שהמנהל או הסוהר רשאים לדרוש מכל אדם, לזה אתם מתכוונים? 

<שמעון בר גור:>
כן.
<נעמה פויכטונגר:>
הסוהר הוא זה שהולך להביא את המפוקח למקום. הסוהר, בניגוד לסייר, יש לו סמכויות בסיסיות, הוא יכול לעשות איזשהו בירור ראשוני בשביל לדווח אפילו על הסיטואציה כדי שלממונה יהיה את המידע שהוא חשף. 

<נירה לאמעי-רכלבסקי:>
הכוונה היא שבאמת המנהל יגיע לבתים שדווח בהם חשד?
<היו"ר משה גפני:>
מה המנהל רלוונטי לעניין הזה? שואלת נירה. 

<נעמה פויכטונגר:>
המנהל אחראי על המערכת, הסמכות תהיה רק לפקודים שלו, נראה לי מוזר. 

<היו"ר משה גפני:>
מה המנהל קשור לעניין?

<נירה לאמעי-רכלבסקי:>
בכל מקרה נרשום שגם לו תהיה סמכות.

<היו"ר משה גפני:>
התעורר חשד.
<קריאות:>
- - -

<היו"ר משה גפני:>
הסנגוריה הציבורית, אליך אני מגיע אחרי שהוא מגן עלי.

<גיל שפירא:>
אדוני, פסקה קטנה (2) היא פסקה מאוד מרחיבה מבחינת הסמכויות.

<היו"ר משה גפני:>
רגע, עוד לא קראנו.

<נירה לאמעי-רכלבסקי:>
קודם (1). גם (2) בעייתי.
<גיל שפירא:>
כי (2) מרחיבה עוד יותר את מה שאדוני מדבר.
<היו"ר משה גפני:>
בסדר, אז גם ב-(2) נתקן את זה. (2), תקראי, נעמה.
<נעמה פויכטונגר:>
	
	
	
	
	
	
	
	(2)
לדרוש מכל אדם הנוגע בדבר למסור לו כל ידיעה או מסמך הדרושים לבירור; בפסקה זו, "מסמך" – לרבות פלט, כהגדרתו בחוק המחשבים, התשנ"ה–1995.


<היו"ר משה גפני:>
אני מבקש לנסח את זה אחרת.

<גיל שפירא:>
יש עניין של חסיונות, יש כאן עניין של אכיפה של דיני חיפוש בהוצאת מסמכים.
<היו"ר משה גפני:>
לא יפה שכתבתם את זה ככה. לקחתם בחשבון שהכנסת זה מקום שבו - - - 

<נעמה פויכטונגר:>
הכנסת אישרה בעבר את הנוסח הזה לא מעט פעמים. 

<היו"ר משה גפני:>
מה, את חושבת שמה שהכנסת עשתה בעבר היה נכון? כל מה שהיא עשתה?
<נעמה פויכטונגר:>
חזקה על הכנסת. 

<היו"ר משה גפני:>
חזקה על הכנסת. לפעמים יש משהו שהוא מחוץ לחזקה. זה ניסוח מעליב. לדרוש מכל אדם, אדם שנמצא בקריית-שמונה, - - -
<נעמה פויכטונגר:>
הנוגע בדבר.

<קריאות:>
- - -
<שמעון בר גור:>
שקשור להפרה.
<היו"ר משה גפני:>
בסדר, למסור כל ידיעה או מסמך, אני מבקש לנסח את זה אחרת. אתם יודעים מה, זה לא מעליב, זה ניסוח לא מספיק נכון. טוב? לנסח את זה. מה רצית להגיד, הסנגוריה? 

<גיל שפירא:>
אדוני, בסעיף (2) כשאנחנו מסתכלים על המשמעות, יש כאן למעשה סמכות לפנות לכל אדם, לבקש ממנו מסמכים. 

<היו"ר משה גפני:>
אבל אדם נוגע בדבר. 

<קריאות:>
- - -

<היו"ר משה גפני:>
זה הולך להיות מנוסח יותר מדויק.
<גיל שפירא:>
גם הנוגע בדבר, למשל מעסיק שלו, מי שנמצא בחלון עבודה והוא נוגע בדבר כי הוא המעסיק ואצלו הוא צריך להימצא. 
<נעמה פויכטונגר:>
אז הוא רוצה למשל את כרטיס הנוכחות. 

<גיל שפירא:>
למשל, אז יש דברים שיש עליהם כל מיני סוגים של נגיעות. יש כאן עטיפה של - - - 

<היו"ר משה גפני:>
בסדר, הסכמתי עוד לפני שאמרת. אני מבקש לנסח את זה יותר הדוק, שיהיה ברור על מה אנחנו מדברים ולא שפתאום יכול לבוא הסוהר או המנהל למעסיק שלו, ולהגיד לו: תשמע, אני רוצה לדעת - - - 

<גיל שפירא:>
רשימת הלקוחות. 

<היו"ר משה גפני:>
לקחת את כל הכרטיסים במפעל ואת כל ההכנסות - - -
<נעמה פויכטונגר:>
לא, הדרושים לבירור. הכול פה זה הפעלה סבירה. 

<היו"ר משה גפני:>
בסדר. אני מבקש ניסוח יותר הדוק.

<נעמה פויכטונגר:>
אין בעיה. אנחנו יכולים מאוד לנסות. אני רק כן רוצה להזכיר שהצד השני של המטבע הוא שאם אנחנו רוצים שלממונה תהיה גישה למידע מלא שייתן לו תמונה אמיתית של מה שהתרחש, אנחנו צריכים לתת לו כלים.
<היו"ר משה גפני:>
בסדר. אז את יודעת שאפשר לנסח את זה באופן כזה שגם משיגים את המטרה וגם לא פוגעים במה שלא צריך. 

<נעמה פויכטונגר:>
הלוואי שכישורי הניסוח שלנו בכל רגע נתון היו מגיעים לרמה הזאת, אבל - - -
<היו"ר משה גפני:>
בסדר.

<נירה לאמעי-רכלבסקי:>
נעשה את זה ביחד.
<היו"ר משה גפני:>
כן, הנה, ביחד תעשו את זה. 

<נעמה פויכטונגר:>
טוב.

	
	
	
	
	
	
	
	(3)
להיכנס למקום הפיקוח.

	
	
	
	
	
	
	(ב)
סירב מפוקח להיענות לבקשת המנהל או"


<נירה לאמעי-רכלבסקי:>
רק שאלה. דיברנו על זה שהשר יקבע כללים לגבי הגנה על פרטיות אנשים כשסיירים או טכנאים נכנסים לאותו פיקוח.

<נעמה פויכטונגר:>
הסיירים והאזרחים.

<נירה לאמעי-רכלבסקי:>
כן. מה שיקול הדעת כאן של סוהר להגיע למשל בשתיים-עשרה בלילה לבית שמתגוררת בו משפחה עם ילדים קטנים ולהיכנס למקום הפיקוח? כלומר, מה אתם רוצים? רק לוודא מה אתם רוצים כדי לדעת. 

<נעמה פויכטונגר:>
שוב, הפעלת סמכויות כמו הפעלת סמכויות זה תמיד באופן סביר. כשהסוהר מגיע לבית, בפרט אם זה באמצע הלילה, זאת אומרת שהוא קיבל חיווי על הפרה מהותית, לא היה שיתוף פעולה של המפוקח, לא קיבלנו תשובות, אנחנו לא יודעים מה מתרחש בתוך הבית כרגע. הוא בא ודופק בדלת ולא פתחו לו.
<נירה לאמעי-רכלבסקי:>
אבל זה לא קשור לאם היה או לא היה שיתוף פעולה. כאן התעורר חשד, זה סעיף בפני עצמו. 

<פרומית כהן:>
זה כן, זה אחרי.
<נעמה פויכטונגר:>
סמכות להיכנס לבית אם הוא דופק ומישהו פותח לו את הדלת. אנחנו נמצאים במצב שבו אם אני כבר נדרש להפעיל סמכות, זאת אומרת שמתרחש משהו שאני צריך סמכויות בשביל לבדוק אותן. 
<נירה לאמעי-רכלבסקי:>
אבל אם לא ענו לו. הוא דפק ולא ענו לו כשהמפוקח וכולם ישנים. הרי החשד הזה יכול להיות גם באג של המערכת, אני מזכירה.
<היו"ר משה גפני:>
מה קורה באמת אם לא פותחים לו? עם זה אני מסכים. אני חושב שמקום הפיקוח זה ליבת העניין, אבל מה קורה אם לא פותחים לו? 

<ציון שי:>
לצורך העניין, אנחנו מעבירים דוח למשטרה שהתקשרנו אליו הביתה, זה שדפקנו בדלת והוא לא פתח - - - 

<היו"ר משה גפני:>
אתם לא פורצים את הדלת.
<ציון שי:>
לא. אנחנו מתקשרים אליו. 

<היו"ר משה גפני:>
מה רצית להגיד? הצבעת.

<ציון שי:>
קודם כול, יכול להיות מצב בשתים-עשרה בלילה שאני כן אגיע אליו, אפילו בשתים-עשרה וחצי, כי בשתים-עשרה הסתיים לו חלון והוא היה צריך להיות בבית והוא לא נמצא. אני צריך להגיע לשם. קודם כול, אני יכול להגיע גם בשעות האלה. אבל מעבר לזה, יכול להיווצר מצב שבעצם הגעתי אליו הביתה, דפקתי בדלת, הוא לא ענה, התקשרתי אליו בטלפון, הוא לא עונה, ממלאים דוח, היום אנחנו מעבירים את זה למשטרה. במצב אחר נצטרך לעשות בירור אחר כך איפה הוא היה ולמה הוא לא ענה. 

<נירה לאמעי-רכלבסקי:>
מעבירים למשטרה והשוטר אמור להגיע ולהיכנס?
<היו"ר משה גפני:>
לא, או שמחליטים על שימוע.
<קריאות:>
- - -

<נעמה פויכטונגר:>
ואז עוברים לתהליך האכיפה הלא אפקטיבי שדיברנו עליו קודם.
<היו"ר משה גפני:>
צריך לא להתנתק מהעניין שבסופו של דבר האיש קיבל איזוק אלקטרוני, הוא לא נמצא במעצר, לפחות מקום הפיקוח צריך להיות גלוי לעיני אלה שמפקחים. יש דברים שאתם צודקים, אני רק אומר שהניסוח צריך להיות כזה שמשיגים את התכלית של האיזוק האלקטרוני, יותר נכון של הפיקוח, אבל לא לוקחים פה איזה סמכויות מיותרות שאין צורך בהן. לכן, הניסוח צריך להיות, מה שאמרתי לך קודם, צריך להיות יותר מדויק. הלאה.
<נעמה פויכטונגר:>
	
	
	
	
	
	
	(ב)
סירב מפוקח להיענות לבקשת המנהל או לבקשת סוהר לפי סמכותו בהתאם להוראות סעיף זה, רשאי הממונה להורות על הפסקת המעצר בפיקוח אלקטרוני והחזרתו למעצר במקום מעצר כמשמעותו בסעיף 7(א) לפי הוראות סעיף 22ט(ב)(1), ויחולו לעניין זה שאר הוראות סעיף 22ט, בשינויים המחויבים. 


זאת אומרת, חוסר שיתוף הפעולה של המפוקח בשלב הזה הוא כמו הפרה מהותית. 
<היו"ר משה גפני:>
אין שימוע.
<נירה לאמעי-רכלבסקי:>
לא, לפי הוראות סעיף 22ט(ב)(1).

<נירה לאמעי-רכלבסקי:>
זה בעצם סוג חדש של הפרה מהותית. 

<נעמה פויכטונגר:>
אנחנו חוזרים על אותו תהליך. אנחנו פשוט גם קוראים לזה "הפרה מהותית". תמיד יש שימוע.
<היו"ר משה גפני:>
אם הוא סירב להיענות אז יש לו בעיה. אם יש למישהו הערה שיגיד. הלאה.
<נעמה פויכטונגר:>
	
	
	סמכויות עיכוב ומעצר של סוהר
	22יא.
	הוראות סעיף 95ב(א) לפקודת בתי הסוהר יחולו גם בעת ליווי מפוקח ממקום הפיקוח או מתחנת משטרה אל בית-מעצר או אל בית-סוהר, לצורך הבאתו לפני הממונה או לפני סוהר בכיר שהנציב הסמיכו לכך לפי סעיף 22ט(ב)(3).


<היו"ר משה גפני:>
מה זה 95ב(א)? מה הסעיף הזה?
<בן ציון:>
סליחה, גם פה צריך לשנות.
<נעמה פויכטונגר:>
בדרך כלל לסוהרים אין סמכויות מעצר אלא במקרה שהם מתוקף תפקידם מלווים אסיר מחוץ לבית-הסוהר. למשל, סוהר שמלווה אסיר לבית-משפט, ממילא יש לו את הסמכויות הדרושות לליווי. כאן מכיוון שהסוהרים הוסמכו גם להביא מפוקחים, עד היום לא היו הקליינטורה של שב"ס, מכיוון שהם הוסמכו עכשיו גם להביא את המפוקחים לשב"ס, ממילא - - - 

<היו"ר משה גפני:>
מה זה 95ב(א)?

<נעמה פויכטונגר:>
זה סעיף לפקודת בתי-הסוהר שקובע את ההגדרות של הסמכויות של סוהרים אגב שהם מלווים אדם מחוץ לבית-סוהר. 

<היו"ר משה גפני:>
שנותן סמכות לסוהר כמו שוטר. 
<נירה לאמעי-רכלבסקי:>
סוהר בכיר שהשר הסמיכו.
<היו"ר משה גפני:>
איפה יואל?

<קריאות:>
בוועדת שרים לחקיקה.

<היו"ר משה גפני:>
כל כך הרבה שטויות יוצאות משם. הלאה.

<נעמה פויכטונגר:>
	
	
	ביצוע ותקנות
	22יב.
	השר ממונה על ביצועו של סימן זה, והוא רשאי, בהסכמת שר המשפטים, לקבוע תקנות לביצועו.


יש פה סעיף שהוא סעיף חדש לי. 
<נירה לאמעי-רכלבסקי:>
שלחתי לכם את זה. אני לא רואה, הסתכלתי בחסד"פ וחיפשתי את העונשין לגבי דברים שאסרנו כאן בפרק הזה, זה היה גם בנוסח שנשלח.
<נעמה פויכטונגר:>
אני יכולה לקרוא את זה, זו תוספת של הוועדה ונצטרך לבדוק.
<נירה לאמעי-רכלבסקי:>
אז אני מבקשת לבדוק את זה, כי אני חושבת שכאן - - -
<נעמה פויכטונגר:>
זו עבירה ייעודית, צריך לבדוק את זה יחסית לעבירות הקיימות.

<דוד רותם:>
בסעיף 22 זה צריך להיות "באישור הוועדה המשותפת".
<היו"ר משה גפני:>
לא כתבתם את מה שחבר הכנסת דודו רותם אומר עכשיו, לא כתבתם בגלל שרציתם שאנחנו נוסיף: "באישור הוועדה המשותפת".
<נעמה פויכטונגר:>
על מה? על התקנות?

<היו"ר משה גפני:>
על התקנות.

<דוד רותם:>
על התקנות.

<נעמה פויכטונגר:>
אני רק מבקשת, מכיוון שהוועדה המשותפת, למיטב ידיעתי, היא לא ועדה שקיימת דרך קבע והוקמה אד-הוק לצורך הזה - - -

<נירה לאמעי-רכלבסקי:>
לא, אנחנו כותבים שזה ועדת החוקה והמדע, זה לא משנה, אפשר לקבוע את זה, זו לא בעיה.

<היו"ר משה גפני:>
החוקה זה בסדר, מה זה משנה, ועדה משותפת. מה הבעיה? צריך לאשר תקנות.

<נעמה פויכטונגר:>
זה המשרד לביטחון פנים צריך. 

<היו"ר משה גפני:>
לאשר תקנות בוועדה המשותפת. הלאה, אני בכלל לא שואל. אתם אפילו לא כותבים "באישור הכנסת", מה זה? אתם עושים תקנות לבד? 

<שירי לנג:>
תקנות עושים לבד.
<נעמה פויכטונגר:>
אנחנו לא מתנגדים. 

<היו"ר משה גפני:>
אבל יצאו מזה תקלות גדולות. בכל אופן צריך פיקוח של הכנסת.

<נעמה פויכטונגר:>
אנחנו לא מתנגדים לתוספת הזו, ומבקשים שאם יש ועדה משותפת היא תהיה זמינה.

<היו"ר משה גפני:>
הלאה. 

<נירה לאמעי-רכלבסקי:>
לגבי העונשין, זו תוספת שהוספתי, חשבתי שכבר ראיתם את זה כי זה היה בנוסח שיצא.

<נעמה פויכטונגר:>
לא הבחנתי. אני מבקשת לבחון כי אנחנו לא מוסיפים עבירות בלי לבדוק טוב את השתלבותן במרחב.
<נירה לאמעי-רכלבסקי:>
אני מבקשת שתבדקו את זה. אני חושבת שבמקרה של הסעיף הזה ובנסיבות של החוק עצמו - - - 

<היו"ר משה גפני:>
למה?

<נירה לאמעי-רכלבסקי:>
כי אין בחסד"פ עבירות ספציפיות. אנחנו מוסיפים כאן פרק שיש לגביו אפשרות של הפרות מעבר להפרת הוראה חוקית ברגע שאתה יוצא ממקום פיקוח, יש כאן עניין - - -
<היו"ר משה גפני:>
אם הם לא ביקשו, אנחנו צריכים לבקש את זה?
<נירה לאמעי-רכלבסקי:>
אני חושבת שנכון לעשות את זה. 
<נעמה פויכטונגר:>
יכול להיות שיש בזה הגיון, אנחנו צריכים לבדוק את זה.

<היו"ר משה גפני:>

אני מעריך שאם יתפסו אחד כזה שחיבל בציוד, יענישו אותו על זה.

<ציון שי:>
הוא לא בפיקוח. עבירה מהותית.
<נעמה פויכטונגר:>
הוא פגע בציוד, קודם כול הוא חוזר למעצר.

<נירה לאמעי-רכלבסקי:>
חשבתי שכאן צריך להיות משהו, שוט יותר ספציפי לאנשים בפיקוח אלקטרוני, אז רק תבדקו את זה.
<היו"ר משה גפני:>
בסדר, עוד נדבר על זה. הלאה.

<נעמה פויכטונגר:>
22ג דיווח לכנסת – הנה, כאן בהחלט לקחנו בחשבון את דיווח לכנסת.

<היו"ר משה גפני:>
אדבר עם דודו רותם על העניין הזה, אולי נעשה את זה דיווח לוועדה משותפת, אבל נראה. הלאה. אבל זה יפה שאתם אומרים שצריך לדווח לכנסת.
<נעמה פויכטונגר:>
אנחנו רק מבקשים שתהיה לנו כתובת ברורה.

<היו"ר משה גפני:>
בסדר, נעשה כתובת ברורה.

<נעמה פויכטונגר:>
כשאנחנו מדווחים לוועדת, אנחנו צריכים לדעת שזו ועדה קיימת. 

<היו"ר משה גפני:>
אם לא תהיה כתובת ברורה, זו תהיה ועדת החוקה.

<דוד רותם:>
גפני הוא כתובת קבועה.
<נעמה פויכטונגר:>
השאלה אם בוועדת החוקה, חוק ומשפט או במקום אחר. אין בעיה.
<היו"ר משה גפני:>
יכול להיות שהולכים לבחירות, ויכול להיות שדודו רותם יהיה שר, יכול להיות שיושב-ראש ועדת החוקה יהיה אחד כזה שאתם לא כל כך תהיו מעוניינים, אז אנחנו נותנים גם את האופציה של ועדת המדע. 

<נעמה פויכטונגר:>
לממשלה אין העדפות לגבי הכתובת לדיווח. 

<נירה לאמעי-רכלבסקי:>
זה לא משנה, אנחנו יכולים גם לקבוע בחוק, אבל - - -
<היו"ר משה גפני:>
בסדר, נקבע. זה יפה שזכרתם את הכנסת ואנחנו נחליט איפה.

<נעמה פויכטונגר:>
אולי אפילו הדיווח מבחינתי יותר קל לשני ראשי ועדות מאשר לוועדה משותפת. 
<היו"ר משה גפני:>
לא, בסדר. נחליט על זה. על זה לא נלך לרב.
<נעמה פויכטונגר:>
	
	
	דיווח לכנסת
	22יג.
	השר ידווח לוועדת החוקה חוק ומשפט של הכנסת, מדי שנה בשנה, במהלך תקופה של שלוש שנים מיום תחילתה של הצעת חוק פיקוח אלקטרוני על עצור ועל אסיר משוחרר על-תנאי (תיקוני חקיקה) - 


אני מקווה שזה יהיה התשע"ה–2014, על כל אלה.
<נירה לאמעי-רכלבסקי:>
על פרסום הצווים כבר כתבנו בצו שיבוא לאישור אז יכול להיות שזה ישתנה.
<היו"ר משה גפני:>
תגידי, שלוש שנים זה בסדר? לא צריך יותר מזה.
<נירה לאמעי-רכלבסקי:>
בסדר.

<היו"ר משה גפני:>
הלאה.
<נעמה פויכטונגר:>
	
	
	
	
	
	
	(1)
פרסום צווים לפי סעיף 22ז; 

	
	
	
	
	
	
	(2)
מספר המפוקחים בתכנית הפיקוח האלקטרוני;

	
	
	
	
	
	
	(3)
היקף הפעלת סמכות הממונה להפסקת הפיקוח האלקטרוני לפי סעיף 22ט.;

	
	
	(6)
בסעיף 23(א)(6), אחרי "להימלט מהדין" יבוא "או שהוא עצור בתנאי פיקוח אלקטרוני, ויש יסוד סביר להניח כי הוא הפר תנאי מתנאי תכנית הפיקוח".


אני צריכה רק לבדוק למה זה התייחס, נדמה לי שזו שוב התאמה שנוגעת להשוואה של מי שמשוחרר בערובה, אבל אני - - - 
<נירה לאמעי-רכלבסקי:>
23.

<שמשון וייס:>
23א זה סמכויות שוטר, לדעתי.
<נעמה פויכטונגר:>
זה מרחיב את סמכויות השוטר לעצור אדם שיש יסוד סביר להניח שהוא הפר את התנאים. 

<נירה לאמעי-רכלבסקי:>
שהאדם משוחרר בערובה, שיש יסוד סביר להניח שהוא הפר תנאי מתנאי השחרור או עומד להימלט מהדין, זו התאמה. 

<נעמה פויכטונגר:>
	
	
	(7)
בסעיף 63, אחרי "שוחרר בערובה" יבוא "ובכלל זה אם נעצר בתנאי פיקוח אלקטרוני בצירוף קביעת ערובה" ואחרי "הודעת הערעור" יבוא "ואם היה עצור בפיקוח אלקטרוני – להורות על המשך מעצרו בפיקוח אלקטרוני לתקופה האמורה".


שוב, זו התאמה של ההוראות. 
<נירה לאמעי-רכלבסקי:>
63 זה "שחרור והפטר בתום המשפט" - נאשם זוכה, בוטל האישום או הופסקו הליכי המשפט, ישוחרר מיד ממעצרו", וכאן אנחנו בעצם אומרים: "ובכלל זה אם נעצר בתנאי פיקוח אלקטרוני".

<היו"ר משה גפני:>
בסדר. הלאה.

<נעמה פויכטונגר:>
מכאן אנחנו מגיעים לפרק ב' שהוא בעצם כל התיקונים שנוגעים לאסירים שמשתחררים על תנאי מפיקוח אלקטרוני. 
"פרק ב': תיקון חוק שחרור על-תנאי ממאסר
תיקון חוק שחרור על-תנאי ממאסר

2.
בחוק שחרור על-תנאי ממאסר, התשס"א–2011 (להלן – חוק שחרור על-תנאי) – 


(1)
בסעיף 8(ב), בסופו יבוא "ואולם בחישוב תקופת המאסר לעניין סעיף זה, לא תובא בחשבון התקופה שבה היה האסיר במעצר בפיקוח אלקטרוני, כמשמעותו בסעיף 22ב לחוק סדר הדין הפלילי (סמכויות אכיפה – מעצרים)".
<היו"ר משה גפני:>
סליחה, דקה. יש למישהו ערעור על סעיפים בפרק ב'? הסנגוריה? עורכי-הדין?
<גיל שפירא:>
באופן כללי אנחנו חושבים שיש בעיה עם השימוש שנעשה או יותר נכון - - -

<היו"ר משה גפני:>
אני מדבר על פרטי סעיפים.

<גיל שפירא:>
אז הדברים קצת קשורים, גם הזיקה שבין זה וגם המקום שזה תופס במכסה. כלומר, בעיקרון התפיסה – אולי גם את אנשי רש"א צריך לשמוע בהקשר הזה – התפיסה שמשתקפת כאן היא תפיסה שמעט מצמצמת את השימוש לגבי האסירים, בעוד שלטעמנו צריך להרחיב אותה. אבל אני חושב שצריך לקיים על זה דיון.
<רותם אפודי:>
בעוד שזו גם הדרישה של ועדות שחרורים היום, להרחיב את השימוש לגבי אסירים.
<נעמה פויכטונגר:>
זה לא דבר שעולה מהטקסט.
<גיל שפירא:>
ברור, אמרתי, זה כללי.
<היו"ר משה גפני:>
בסדר. תעברי על הסעיפים האלה מהר, ואתן להם להעיר על העיקרון.

<נעמה פויכטונגר:>
	
	
	(1)
בסעיף 8(ב), בסופו יבוא "ואולם בחישוב תקופת המאסר לעניין סעיף זה, לא תובא בחשבון התקופה שבה היה האסיר במעצר בפיקוח אלקטרוני, כמשמעותו בסעיף 22ב לחוק סדר הדין הפלילי (סמכויות אכיפה – מעצרים), התשנ"ו–1996 (בחוק זה – חוק המעצרים)";

	
	
	(2)
אחרי סעיף 13 יבוא:

	
	
	"שחרור על-תנאי ממאסר בפיקוח אלקטרוני
	13א.
	(א)
בלי לגרוע מהוראות סעיף 13, רשאית הוועדה, מנימוקים שיירשמו, להתנות את שחרורו על-תנאי של האסיר בקיומו של פיקוח אלקטרוני על עמידתו בתנאי המגביל את יציאתו ממקום מסוים או את כניסתו למקום מסוים, בהתאם לתכנית הפיקוח שנקבעה לו (בסעיף זה – שחרור על-תנאי בפיקוח אלקטרוני), בכל תקופת התנאי או בחלק ממנה, אם סברה כי תנאי זה מתאים ונדרש בנסיבות העניין.

	
	
	
	
	
	
	(ב)
	(1)
לא תחליט ועדת השחרורים על שחרור על-תנאי בפיקוח אלקטרוני לפי סעיף קטן (א), אלא בהסכמת האסיר, ולאחר שקיבלה חוות דעת של הרשות לשיקום האסיר, ולפיה האסיר נמצא מתאים לשחרור על-תנאי בפיקוח אלקטרוני, ומוצעת בה תכנית לשיקומו של האסיר כאמור בסעיף 9(8)(א);

	
	
	
	
	
	
	
	(2)
חוות הדעת של הרשות לשיקום האסיר כאמור בפסקה (1) תכלול גם התייחסות לכל אלה:

	
	
	
	
	
	
	
	
	(א)
התאמת האסיר לשחרור על-תנאי בפיקוח אלקטרוני;

	
	
	
	
	
	
	
	
	(ב)
מקום הפיקוח המוצע;

	
	
	
	
	
	
	
	
	(ג)
בני משפחה או דיירים נוספים המתגוררים במקום הפיקוח המוצע.


<היו"ר משה גפני:>
הרשות לשיקום האסיר, זה בסדר?
<רותם אפודי:>
בסדר גמור.
<נעמה פויכטונגר:>
	
	
	
	
	
	
	(ג)
על שחרור על-תנאי בפיקוח אלקטרוני לפי סעיף זה, יחולו הוראות סעיפים 22א, 22ב(ג), 22ד(1), 22ז(ב), 22ח ו-22יא לחוק המעצרים, בשינויים המחויבים ובשינויים אלה:

	
	
	
	
	
	
	
	(1)
בסעיף 22ד(1) –

	
	
	
	
	
	
	
	
	(א)
בפסקת משנה (ב), המילים ""בהתאם להוראות סעיף 22ה" – לא ייקראו;

	
	
	
	
	
	
	
	
	(ב)
במקום פסקאות משנה (ג) ו-(ד) יקראו:

	
	
	
	
	
	
	
	
	
	"(3)
פירוט תכנית הפיקוח לעניין הזמנים שבהם נדרש המפוקח לשהות במקום הפיקוח, וכן קביעת הגבלות לעניין המקומות שבהם הוא רשאי לשהות בזמנים שבהם אין הוא חייב להיות במקום הפיקוח, ככל שמצאה ועדת השחרורים כי יש מקום לקבוע הגבלות כאמור;

	
	
	
	
	
	
	
	
	
	(4)
תנאים ומגבלות נוספים שיחולו על המפוקח בתקופת הפיקוח, לפי הוראות סעיף 13";

	
	
	
	
	
	
	
	(2)
בסעיף 22ח(ג)(2), במקום "ולבית-המשפט" יקראו "ולוועדה".

	
	
	
	
	
	
	(ד)
בסעיף זה, "פיקוח אלקטרוני" – כהגדרתו בסעיף 22א לחוק המעצרים;

	
	
	(3)
בסעיף 21(א), אחרי "בסעיף 13(ב) עד (ה)", יבוא "או את תנאי תכנית הפיקוח לפי סעיף 13א";

	
	
	(4)
בסעיף 23, אחרי סעיף קטן (ב) יבוא:

	
	
	
	"(ב1)
ביקש בא כוח היועץ המשפטי לממשלה דיון לפי סעיף קטן (א), או דיווחה רשות על הפרת תנאי מתנאי השחרור לפי סעיף קטן (ב), בשל הפרת תנאי תכנית הפיקוח האלקטרוני שנקבעה לאסיר לפי סעיף 13א, תקיים הוועדה את הדיון בהפרת התנאי בהקדם האפשרי ולא יאוחר מתום 15 ימים ממועד בקשת בא כוח היועץ המשפטי לממשלה או קבלת דיווח הרשות, לפי העניין;"


<רותם אפודי:>
הכוונה לרשות לשיקום האסיר?
<נעמה פויכטונגר:>
לא בהכרח. חוק שחרור על תנאי ממאסר אומר שהוועדה רשאית להטיל על כל רשות לדווח לה אם הייתה הפרה של תנאי השחרור על תנאי, מדובר על אותו סעיף.
<נירה לאמעי-רכלבסקי:>
או רשות כפי שנקבעה בהחלטת הוועדה.
<רותם אפודי:>
אני מציעה להוסיף שלא יתקיים דיון ללא קבלת חוות דעתה של הרשות לשיקום האסיר לעניין הפקעת רישיונו, היות שהיא זו שבנתה את תוכנית השיקום. 

<נעמה פויכטונגר:>
נדמה לי שבהליכים לפני ועדת שחרורים על הפקעה זה מובן מאליו. כאשר אסיר נמצא בתוכנית שיקום של הרשות. היות שהתוכנית היא חלק - - -

<היו"ר משה גפני:>
אם זה מובן מאליו - בסדר, ואם לא - אז להוסיף.
<נירה לאמעי-רכלבסקי:>
דיווח הרשות כפי שנקבעה בהחלטת הוועדה.
<היו"ר משה גפני:>
בסדר. הלאה.

<נעמה פויכטונגר:>
	
	
	(5)
בסעיף 45 – 

	
	
	
	(א)
האמור בו יסומן "(א)";

	
	
	
	(ב)
אחרי סעיף קטן (א) יבוא:

	
	
	
	
	"(ב)
תקנות שהתקין השר לביטחון הפנים לפי סעיף 22יב לחוק המעצרים, לעניין הפעלת הפיקוח האלקטרוני, יחולו גם לעניין פיקוח אלקטרוני על שחרור על-תנאי של אסיר לפי סעיף 13א, בשינויים המחויבים."


<היו"ר משה גפני:>
הערות. קצרות, אם אפשר.
<נירה לאמעי-רכלבסקי:>
לי יש רק שאלה.

<היו"ר משה גפני:>
בבקשה.

<נירה לאמעי-רכלבסקי:>
הפיקוח האלקטרוני אמור להכניס אוכלוסייה שלא הייתה משוחררת על תנאי בלי הפיקוח האלקטרוני? 

<נעמה פויכטונגר:>
בעקרון כן, הרי יש פה את העניין הקדוש של מניעת הרחבת הרשת, אחרת משרד האוצר ממש לא משתף פעולה עם הדבר הזה.
<היו"ר משה גפני:>
איזה פחד.
<נעמה פויכטונגר:>
זאת אחת הסיבות שבגללן אנחנו סבורים שהרבה יותר קשה למצוא אוכלוסיית אסירים שמתאימה לפיקוח אלקטרוני. הרי ועדת השחרורים - - -
<רותם אפודי:>
זה לא מדויק.
<נעמה פויכטונגר:>
אם תרשי לי.

<היו"ר משה גפני:>
רק שנדע, אפילו את אומרת את זה בדרך אגב, את אישה רצינית. כשבן-אדם נמצא במעצר העלות שלו למדינה היא הרבה יותר גבוהה מאשר באיזוק אלקטרוני. 

<נעמה פויכטונגר:>
נכון. לכן אני מסבירה.

<היו"ר משה גפני:>
אז מה, את אומרת "משרד האוצר", וראיתי שהתחלת לרעוד.

<נעמה פויכטונגר:>
לא.

<היו"ר משה גפני:>
לא? את לא מפחדת?

<נירה לאמעי-רכלבסקי:>
לא.
<היו"ר משה גפני:>
כל הכבוד לך, אז נכניס אותך לפלוגה שלנו.

<נעמה פויכטונגר:>
אפילו שאין לי זקן?

<היו"ר משה גפני:>
ברור, יש אצלנו כאלו בלי זקן, אם זאת הבעיה. 

<נעמה פויכטונגר:>
אסביר. הרי ועדת השחרורים, בשונה ממעצרים, המנדט שלה לפי חוק שחרור על תנאי ממאסר הוא לשחרר אסיר על תנאי רק אם הוא נמצא ראוי והוא לא מסכן את שלום הציבור. אם הוא מסכן, אסור לו לשחרר, זה לפי חוק שחרור על תנאי ממאסר. 
<היו"ר משה גפני:>
זה מקצועי, זה לא קשור לתקציב.
<נעמה פויכטונגר:>
נכון לגמרי. כך שאם אסיר לא מסכן את שלום הציבור, הוועדה מוזמנת ואף מתבקשת לשחרר אותו בלי אזיק אלקטרוני. אם היא חושבת שהוא מדי מסוכן לשחרר אותו בלי אזיק, אבל שאזיק בדיוק יהפוך אותו ללא מסוכן, זאת אומרת, אנחנו נשארים עם איזה פלח שמאוד קשה להגדיר אותו באופן מדויק. 
<היו"ר משה גפני:>
זה ברור, מצוין.
<נעמה פויכטונגר:>
למה הזכרתי את משרד האוצר? בגלל החשש שוועדות שחרורים, כמו גם שופטים, תמיד ירגישו יותר נוח לתת גם אזיק אלקטרוני במקרה שהם מתלבטים., הרי זה לא שחור ולבן, זה אפור. ואז, אם הם נותנים אזיק לאדם שממילא היה משתחרר אז לא חסכנו. 

<היו"ר משה גפני:>
אני לא בטוח שזה יקרה. אם אני יכול לרדת לסוף דעתם של שופטים, כללית - - -
<נעמה פויכטונגר:>
משרד האוצר משוכנע שזה קורה כל הזמן.

<היו"ר משה גפני:>
אם הוא בודק את העניין ומגיע למסקנה שהוא משחרר, הוא משחרר. האיזוק האלקטרוני באמת יכול להיות על הפלח שאמרת, הפלח באמצע, ואני לא חושב שאיזוק אלקטרוני - - -
<נעמה פויכטונגר:>
זאת לא שאלה מדעית. זו שאלה מה היית עושה אחרת, אבל זה החשש.
<היו"ר משה גפני:>
הרשות לשיקום האסיר, בקצרה.
<רותם אפודי:>
הנתונים כן מלמדים שיש החמרה בגישתה של ועדת שחרורים לגבי שחרור מוקדם של אסירים. היום נתוני השחרור המוקדם מאוד מאוד נמוכים, בסביבות 25% בלבד מקבלים שחרור מוקדם, והמקרים האפורים האלה הולכים ומתרבים, המקרים האפורים שיש מסוכנות ויש חשש לשחרר אותם. אנחנו נתקלים בדרישה מאוד גבוהה והולכת וגדלה של הוועדות לפיקוח אלקטרוני, אנחנו לא עומדים במכסות. הנושא הזה של השר לביטחון פנים יקבע את המכסות עלינו מאוד מקשה היות שאנחנו לא כפופים למשרד לביטחון פנים, אנחנו כפופים למשרד הרווחה, אנחנו לא מוצאים באמת מוצא. אני רוצה להגיד - - - 

<היו"ר משה גפני:>
לגבי המכסות נדבר, בסדר. 

<נעמה פויכטונגר:>
אני רק רוצה לציין שבאמת השבוע פנה מנכ"ל הרשות לשר לביטחון פנים, מה שבעינינו דרך המלך, - -

<רותם אפודי:>
במכתב.

<נעמה פויכטונגר:>
- - במכתב, ובו הוא העלה את הנושא וביקש – בעינינו זו באמת שאלה מינהלית שהיא עניינה של הרשות המבצעת, באמת זו דרך המלך, לפנות, להציג ולתת לגורמים המקצועיים לדון בחלוקה. 

<רותם אפודי:>
זה גם עניינה של הוועדה כאן.
<היו"ר משה גפני:>
נחליט בעניין הזה. אני לא חושב שצריך לקבוע מכסות. למקרים מאוד מקצועיים, מאוד - - -

<נעמה פויכטונגר:>
נדמה לי שלקבוע, בכל מקרה, סד מחייב בעניין הזה בחקיקה ראשית זה לא מאפשר את הגמישות שצריך למקרים האלה.
<נירה לאמעי-רכלבסקי:>
אבל אף אחד לא קבע את זה בחקיקה ראשית. יש צו שיובא לאישור הכנסת. 

<רותם אפודי:>
מה גם שהממצאים והנתונים מראים שהאוכלוסייה המתאימה ביותר היא של אסירים משוחררים.
<היו"ר משה גפני:>
מי עוד? אתה ביקשת? לא חייב.
<אריאל סיזל:>
רק רציתי לומר, בהצעת החוק הממשלתית לגבי הצו שקובע את מכסת המפוקחים אין התייחסות לתמהיל העצורים אל מול האסירים.

<נעמה פויכטונגר:>
אין הגבלה של התמהיל.

<רותם אפודי:>
התמהיל הזה לא השתנה במשך כל כך הרבה שנים. 

<קריאות:>
- - -

<היו"ר משה גפני:>
פרק ג', תיקוני חקיקה נוספים. אנחנו צריכים לסיים.

<נעמה פויכטונגר:>
	
	
	פרק ג': תיקוני חקיקה נוספים

	תיקון חוק הנוער (שפיטה, ענישה ודרכי טיפול)
	3.
	בחוק הנוער (שפיטה, ענישה ודרכי טיפול), התשל"א–1971, בסעיף 10יד(ב), אחרי "על 16 שעות ביום" יבוא "או הורה בית-המשפט על מעצרו של קטין בפיקוח אלקטרוני, לפי הוראות סימן ג'1 בפרק ב' לחוק המעצרים" ובמקום "האמור" יבוא "או של המעצר האמורים, לפי העניין"."


אבהיר. מדובר בפיקוח מוגבר שהמחוקק נותן לבית-משפט לגבי נער שנמצא במעצר-בית בתנאים מסוימים שהסעיף מגדיר, הוא קובע פיקוח מוגבר של בית-משפט, אנחנו מחילים את הפיקוח הזה גם על פיקוח אלקטרוני.

	"תיקון חוק הבטחת הכנסה
	4.
	בחוק הבטחת הכנסה, התשמ"א–1980, בתוספת הראשונה, בפרט (18) – 

	
	
	(1)
בפסקה (א), בסופה יבוא "או שהוא נעצר בפיקוח אלקטרוני כאמור בסעיף 22ב לחוק המעצרים, בתנאים המונעים ממנו להשתלב בעבודה";

	
	
	(2)
בפסקה (ב), אחרי "לחוק המעצרים" יבוא "או הוטל עליהם מעצר בפיקוח אלקטרוני כאמור בסעיף 22ב לחוק האמור" במקום "סעיף 49 לחוק האמור" יבוא "סעיף 49 או סעיף 22ד(2) לחוק האמור, לפי העניין". 

	תיקון חוק זכויות נפגעי עבירה
	5.
	בחוק זכויות נפגעי עבירה, התשס"א–2001, בתוספת השנייה, בפרט (4), אחרי "התשנ"ו–1996" יבוא "או מעצר של החשוד בפיקוח אלקטרוני כאמור בסימן ג'1 לפרק א' בחוק האמור", אחרי "התנאים" יבוא "או פרטי תכנית הפיקוח כהגדרתה בסעיף 22ד לחוק האמור, לפי העניין", אחרי "שתנאי השחרור" יבוא "או שתנאי תכנית הפיקוח", ואחרי "תנאי השחרור" יבוא "או פרטי תכנית הפיקוח".


 יש פה סעיף נוסף שהוסיפה היועצת המשפטית לבקשתנו, סעיף תחילה שיהיה דרוש לרשויות עצמן בשביל להיערך לחוק אחרי שהוא יאושר.
<נירה לאמעי-רכלבסקי:>
ופה הוספתי הבחנה, ותגידו לי, לא שמעתי תגובה שלכם על זה.
<היו"ר משה גפני:>
אתם מסכימים לזה שהתחילה תהיה - - -
<נירה לאמעי-רכלבסקי:>
הם ביקשו תחילה באופן כללי. הצעתי, אני חושבת שצריך את זה, כניסה לתוקף קודם כול של הסעיף שמסמיך את הנציב להסמיך סיירים וטכנאים, ואז ברגע שהתשתית מוכנה אפשר להתחיל להחיל את החוק. כי אנחנו גם לא רוצים שהחוק יתחיל לחול עם סיירים וטכנאים שלא עברו הסמכה. בהנחה שלזה יידרש איזשהו - - - 

<שמעון בר גור:>
אני לא חושב שצריך. זה יכול להיות בעת ובעונה אחת.

<היו"ר משה גפני:>
בעת ובעונה אחת, אבל שיסמיכו את הסיירים.

<זאב חכים:>
אבל אנחנו צריכים זמן להיערכות, שישה חודשים. 

<פרומית כהן:>
שישה חודשים זה יספיק לכל. 

<היו"ר משה גפני:>
בסדר, אז תנסחו את זה. 

<נירה לאמעי-רכלבסקי:>
שישה חודשים לכל, אבל - - -
<היו"ר משה גפני:>
נירה, תנסחו את זה באופן כזה שזה גם יפתור להם את הבעיה וגם שהתחולה תהיה - - -
<נירה לאמעי-רכלבסקי:>
אין בעיה. 

<נעמה פויכטונגר:>
אני רק שואלת את היועצת המשפטית, מכיוון שזה מעביר אותנו מעבר לתקופת הוראת השעה, האם צריך להבהיר כאן שעד לכניסתו לתוקף הוראת השעה תעמוד בעינה? כדי שלא יהיה מצב שלשב"ס אין סמכות בינתיים לפעול. 

<דוד רותם:>
כן.
<היו"ר משה גפני:>
נכון. אני מודה לכם. חבר הכנסת רותם, אני רוצה גם את העמדה שלך בעניין הזה לישיבה הבאה. סיימנו את זה. אנחנו מודים לכם על החוק.
<דוד רותם:>
אבל צריך להוסיף את הסעיף שהיא אומרת, נעמה, שעד פקיעת תוקף הוראת השעה. 

<היו"ר משה גפני:>
כן, ברור.

<נירה לאמעי-רכלבסקי:>
כן.

<היו"ר משה גפני:>
עכשיו אני מדבר על הבעיות. הבעיות שהולכות להיות זה קודם כול המיקום הגיאוגרפי שעל זה כנראה תהיה, לפי מה שיואל אמר לי, היועץ המשפטי של המשרד לביטחון פנים, שהם לא יכולים לעמוד בעניין הזה, והמיקום הגיאוגרפי מבחינתי הוא קריטי. לא יכול להיות חוק שיגיד שיהודה ושומרון מחוץ לעניין או שיישובים שונים הם מחוץ לעניין. 

<דוד רותם:>
את זה שר המשטרה צריך להביא לוועדה המשותפת, צווים ותקנות. 

<היו"ר משה גפני:>
אבל אין לו סמכות להביא צווים ותקנות על מיקום גיאוגרפי. הוא יכול להביא צווים ותקנות על מקומות - -
<אריאל סיזל:>
סוגי מקומות.
<היו"ר משה גפני:>
- - שאין שם נגישות מצד הקליטה של הטלפונים, אין שם נגישות בגלל סיבות מוגדרות.
<אריאל סיזל:>
בגלל האופי של המבנה.
<נירה לאמעי-רכלבסקי:>
בהצעת החוק זה התבטא בעניין של מקומות שיש בהם סכנה לשלום הציבור, ואת זה, לפי מה שהוועדה הנחתה אותי, פשוט מחקתי. 

<היו"ר משה גפני:>
כן. 

<נירה לאמעי-רכלבסקי:>
כי הכוונה הייתה בדיוק לעניין הזה.

<היו"ר משה גפני:>
זה לא יכול להיות. הדבר הנוסף זה הסמכת בעלי תפקידים, מה שדיברנו כבר. צריך הסמכה מטעם החברה המפעילה. 

<נירה לאמעי-רכלבסקי:>
פה יש נוסח ששלחתי כבר לפני הישיבה.
<היו"ר משה גפני:>
את זה נצטרך להכריע. אני מקווה שבכל הדברים נגיע בסוף להסכמות ולא נצטרך שתהיה הכרעה.
<דוד רותם:>
בישיבה הבאה. 

<היו"ר משה גפני:>
כן. אני רק מעלה את הדברים. דיווח המנהל לבית-המשפט - הגענו כבר להסכמה שזה לא יהיה עשרה ימים אלא יהיה חמישה ימים. 

<שמעון בר גור:>
חמישה ימי עבודה. 
<נעמה פויכטונגר:>
חמישה ימי עבודה.
<נירה לאמעי-רכלבסקי:>
חמישה ימי עבודה.

<פרומית כהן:>
עבודה, לא כולל שישי וערבי חג.
<היו"ר משה גפני:>
אז זה כבר לא עומד על סדר-היום.

<נירה לאמעי-רכלבסקי:>
זה נוסח אחר.

<דוד רותם:>
נעמה צריכה לבדוק את זה.

<נירה לאמעי-רכלבסקי:>
את הנוסח נעשה.

<נעמה פויכטונגר:>
מדובר על סעיפים שונים. אתה מדבר על לפני החלת הפיקוח של בית-המשפט עצמו.

<היו"ר משה גפני:>
הדיווח של המנהל לבית-המשפט - הם כתבו בחוק עשרה ימים, טענו שזה הרבה זמן, אז הסכמנו שזה יהיה חמישה ימים.

<פרומית כהן:>
אבל צריך להדגיש שזה ימי עבודה לא כולל שישי וערבי חג.

<נירה לאמעי-רכלבסקי:>
יש לנו לפני כן את העניין של ה-22ד עם מקום העבודה ויציאה למקום לימודים, סיפור של ערב ספציפי.

<היו"ר משה גפני:>
אז קבענו את זה היום. זה יהיה עם ערב ספציפי גם בלימודים, מה שהעלתה אורית סטרוק. 

<שמעון בר גור:>
זה בעייתי מבחינת הפיקוח, הדגשתי.
<היו"ר משה גפני:>
בסדר, אז תהיה ערבות לעניין. אנחנו לא יכולים להסכים למקום עבודה ולא מקום לימודים אם אין פיקוח.

<נירה לאמעי-רכלבסקי:>
אשלח נוסח.

<היו"ר משה גפני:>
אחרי זה לגבי ביטול הוראת השעה. 
<נעמה פויכטונגר:>
יש לנו בסעיף 22ה את הבעיה, בעיה משמעותית בשבילנו, סעיף קטן (ב), למעשה של "הוראות סעיפים 60 ו-61" לחוק. 

<היו"ר משה גפני:>
רגע, אגיע לזה. לא נדלג, אם נדלג, אז תגידי לי. ביטול הוראת השעה לגבי התסקיר - לא תהיה הוראת שעה, זה לא יהיה לשלוש שנים, זה יהיה קבוע, ויהיה כתוב בחוק שמשרד האוצר יתקצב את הסעיף הזה, אלא אם כן עד הישיבה הבאה יבוא משרד האוצר עם הצעה שתניח את דעתו של משרד הרווחה ומשרד המשפטים. ויהיה חוק בעזרת השם, ויהיה תסקיר, ולא תהיה הוראת שעה, מהיכרותי את משרד האוצר.
<נעמה פויכטונגר:>
מבחינתנו אין שום קדושה בהוראת השעה, להפך, היא תוצאה של אילוץ שמטרתו להרוויח כיסוי תקציבי. 
<היו"ר משה גפני:>
זה מה שהולך להיות, אם לא תהיה הסכמה, כך יהיה כתוב בחוק. יהיה כתוב בחוק שמשרד האוצר יתקצב את הסעיף הזה. ביטול סעיפים 60, 61 - ברגע שבן-אדם אזוק באיזוק אלקטרוני לא יכול להיות שהמשטרה או הפרקליטות או התביעה יעשו אתו כרצונם ויזניחו אותו וכו'. 

<נעמה פויכטונגר:>
הוא כבר בידיים של בית-משפט, לא הפרקליטות ולא המשטרה.
<היו"ר משה גפני:>
אין שום קדושה בבית-המשפט.
<נירה לאמעי-רכלבסקי:>
אבל בקשות דחייה מתקבלות גם בשביל - - -

<דוד רותם:>
יש קדושה בבתי-משפט. 

<היו"ר משה גפני:>
אתה יודע שיש בגמרא הרבה סוגים של קדושה, אני לא יודע לאיזה מהם אתה מתכוון, אבל נניח רגע לעניין הזה.
<נירה לאמעי-רכלבסקי:>
מעין קדושה.
<היו"ר משה גפני:>
דיבר אתי מנהל בתי-המשפט השופט שפיצר, הוא שכנע אותי בזה שהמציאות היא שכמו שבן-אדם נמצא במעצר-בית זה לא נכלל בתוך העניין שלא הוגשה התביעה של ה-60 וכו', אותו דבר מי שאזוק באיזוק אלקטרוני, למה זה צריך להיות שונה? הוא שכנע אותי בזה, והבנתי שהוא צודק. אבל אמרה לי היועצת המשפטית, ואחרי זה גם חשבתי בעצמי, לא יכול להיות שיהיה חוק שיגיד: אתם יודעים מה, ההוא מסתובב עם איזוק אלקטרוני, במיוחד על מה שנאמר פה על-ידי אנשי המקצוע בשב"ס, שבן-אדם לא יכול ללכת עם איזוק אלקטרוני עד אין סוף. 

בקיצור, מה שאני מציע, אני מציע באמת לא להגביל את זה כמו שמוגבל הזמן על כל אחד אחר, להכפיל את הזמן. להכפיל את הזמן. למצוא בכל אופן איזו מגבלה.
<ציון שי:>
אז צריך לראות את זה גם לגבי אסירים, כי אסירים יכולים לשבת ארבע שנים וחמש שנים.

<היו"ר משה גפני:>
אני לא יודע.
<קריאות:>
- - -

<שמשון וייס:>
ההוראה הזאת לא מתייחסת לאסירים. 
<היו"ר משה גפני:>
היות שהחוק רגיש, אני פוחד לגעת היות שהחוק רגיש, אני פוחד לגעת בדברים אחרים. אני מציע לממשלה, אחרי שאנחנו נחליט על כפול זמן, שהממשלה תתכבד ותביא הצעת חוק על אסירים, על כל מיני דברים.
<שמשון וייס:>
אסירים מובאים לדיון משפטי.
<היו"ר משה גפני:>
אני לא אומר להביא. אני אומר, אם רוצים שיביאו, תציעו.

<נעמה פויכטונגר:>
אני רק רוצה לציין שהמודל שאדוני מציע, אני חושבת שהוא פחות מיטיב עם העצורים ממה שנמצא היום בסעיף קטן (א), כי סעיף קטן (א) – הרי כבר אמרנו שתקופת הפיקוח לא תעלה על תשעה חודשים ואז יש אפשרות להאריך אותה באינטרוולים של 90 יום. זאת אומרת שבכל מקרה יש לנו תחנות בקרה מאוד משמעותיות, 
<היו"ר משה גפני:>
כן, אבל זה לא קשור לעניין הזה. מה זה קשור? 

<נעמה פויכטונגר:>
כי אז בית-המשפט מחליט אחת מהשתיים: או שהוא מחליט שהסכנה היא כזאת שהוא מחזיר אותו לבית-מעצר, או שהוא מחליט שמשך הזמן בהפסקה אז הוא משחרר אותו, ואז ממילא - - - 

<היו"ר משה גפני:>
לא על זה אני מדבר. אני מדבר על כך שאם בסעיף 60 ו-61 - - 
<נעמה פויכטונגר:>
אבל זה מטפל באותו עניין. 

<היו"ר משה גפני:>
- - אם לא הגישו נגדו שום דבר והוא נמצא באיזוק אלקטרוני - - -

<גיל שפירא:>
לא, אי-אפשר, מלכתחילה הגישו, אחרת הוא לא היה באזוק.
<היו"ר משה גפני:>
לא הייתה הכרעה? ובמעצר-בית?

<קריאות:>
- - -

<היו"ר משה גפני:>
אז למה קשורים סעיפים 60 ו-61?

<נירה לאמעי-רכלבסקי:>
זה תחילת המשפט, לא כתב אישום. 

<היו"ר משה גפני:>
תחילת משפט. מה קשור לסעיפים 60 ו-61?

<שמעון בר גור:>
30 יום, הוא כבר מזמן לא שם.
<קריאות:>
- - -

<היו"ר משה גפני:>
60 ו-61 יחולו רק כפול זמן, את זה אני מציע. אם תסכימו גם נצביע על זה בישיבה הבאה.
<עדי שגב:>
60 זה משהו אחר.
<נירה לאמעי-רכלבסקי:>
הכוונה היא לתחילת המשפט ולמשכו של המשפט. 

<היו"ר משה גפני:>
זה לגבי מה שדיברנו בישיבה הקודמת. לגבי הישיבה של היום, אני מבקש מהנהלת בתי-המשפט לגבי העניין הזה, בינתיים אנסח איזוק אלקטרוני לגבי שלושה ימים שבהם יש ראש השנה ושבת, ואני מעדיף את החלופה שדובר עליה גם על-ידי הרב של השב"ס, וגם מה שאני מבין מבחינה מקצועית שבשלושת הימים האלה יהיה שופט שהוא איננו יהודי, אני אומר את זה - - - 

<דוד רותם:>
אי-אפשר לעשות דבר כזה.
<היו"ר משה גפני:>
בסדר, אז לא להגיד. יהיה שופט שיהיה בחמשת המרכזים הגדולים של המעצרים ששם הוא יבוא, ממילא זה גם לא בחוק, הוא יבוא לחמשת המקומות האלה, מדובר רק על מקרים חריגים ונדירים שבהם יש - - - 

<שירי לנג:>
שעצור לשבת וחג, אתה מדבר רק על שבת וחג.
<היו"ר משה גפני:>
כן, שיש שלושה ימים: שני ימי ראש השנה, זאת אומרת שהוא מתחיל ביום חמישי ושישי ואז יש את שבת וזה שלושה ימים, וזה עובר את המכסה שנקבעה בחוק שאפשר להביא אותו למעצר. להביא אותו לחמישה - - -
<זאב חכים:>
רק לציין שאנחנו מתנגדים להצעה להכניס את זה גם למעצר ימים. 

<היו"ר משה גפני:>
אמרתם את זה מיליון פעם, מיליון, מיליון. אתה רוצה שאני לא אשן בלילה? אני עשיתי את החוק הזה, לא אתה. על הגב שלי יש את חילול השבת והחג. 

<זאב חכים:>
כן, אדוני, אבל יש גם דברים נוספים מעבר לחילול שבת וחג. 

<היו"ר משה גפני:>
אם לא היו הדברים הנוספים הייתי כבר מזמן מתקן את החוק. הרי היו שלבים לא כמו בממשלה הרעה הזאת, הייתי בקואליציה, הייתי יכול להעביר. למה לא העברתי? לא העברתי בגלל שאני יודע את הבעיות האחרות. לכן, עכשיו כשמגיע האיזוק האלקטרוני אני מנסה לעלות טרמפ על העניין, אולי למצוא פתרון. אם הנהלת בתי-המשפט תואיל בטובה ותיכנס לעובי הקורה – ובאמת יש שם רצון טוב, אני חייב לציין – אם היא הולכת אתנו בעניין הזה כמו שאמרתם, העסק נהיה יותר רגוע. אז צריך ששופטים ירצו ללכת, ושהנהלת בתי-המשפט תיכנס לעניין. המצב של היום לא בסדר. 
<שירי לנג:>
זה שופט שצריך ללכת לחמישה מקומות שונים. 

<נירה לאמעי-רכלבסקי:>
יותר משופט אחד.
<דוד רותם:>
חמישה שופטים.
<היו"ר משה גפני:>
יכולים להיות שניים-שלושה-ארבעה-חמישה, הרי בלאו הכי זה קורה. הם אמרו שיש מקום, אדאג לזה שיהיה ממש מקום מכובד ושיהיו שם פרחים. 

<פרומית כהן:>
יש לשכות. 

<היו"ר משה גפני:>
יש פרחים?

<פרומית כהן:>
לא, יש לשכות.

<היו"ר משה גפני:>
לשכות, בסדר.

<שמעון בר גור:>
ברור שזה צריך להיות בתפזורת ארצית כדי - - -
<קריאה:>
כן, ברור.

<היו"ר משה גפני:>
אמרתי.

<פרומית כהן:>
זה לא שופט אחד, חמישה מקומות. חמישה שופטים בחמישה מקומות. 

<היו"ר משה גפני:>
אני מודה לכם על ההשתתפות הערה. אני מתנצל בפני מי שלא קיבלתי את דעתו, והאמת שקיבלתי את דעתם של כולם. תודה רבה ליושב-ראש ועדת החוקה חבר הכנסת דוד רותם. תודה רבה לכם. אנחנו כנראה מתאמים אתו. אני מבקש לקחת את העניין מעכשיו כדי לגמור את זה, אני רוצה לסיים את החוק. כולם מבקשים, כל המשרדים מבקשים לסיים את החוק הזה. אני עוזב דברים אחרים, חבר הכנסת רותם עוזב דברים אחרים, אנחנו באים כדי להשלים את החוק. זה היה יכול לקחת שנה וחצי. 
<נעמה פויכטונגר:>
אנחנו מאוד מודים לוועדה. 

<היו"ר משה גפני:>
אצלכם זה לקח שמונה חודשים, אצלנו זה צריך לקחת כפול, בגלל שאתם כולכם מפלגה אחת, אה יש שתיים-שלוש מפלגות, אנחנו פה הרבה מאוד. תודה רבה, הישיבה נעולה. 

<הישיבה ננעלה בשעה 12:56.>
